যদি মই প্ৰযোজকক মূলধনটো ঘুৰাই দিব নোৱাৰো তেন্তে পৰিচালকৰ শাৰীত মোৰ নামটো জবৰদস্তি অন্তৰ্ভূক্ত কৰাৰ মোৰ নৈতিক অধিকাৰ নাই’: দীপক কুমাৰ ৰয়\nঅসমীয়া চলচ্চিত্ৰ জগতত ১৯৯৭ চনৰে পৰা ওতঃপ্ৰোতভাৱে জড়িত হৈ থকা একেধাৰে অভিনেতা, নাট্যকাৰ, মুখ্য সহকাৰী পৰিচালক দীপক কুমাৰ ৰয়ে বৰ্তমান স্বাধীনচিতীয়াভাৱে চলচ্চিত্ৰ পৰিচালনাত ব্যস্ত হৈ পৰিছে। চিনে একটৰ্চ ফেক্টৰীৰ প্ৰতিষ্ঠাপক ৰয়ে বলীউদৰ ব্ৰুনি, পেনাল্টী চলচ্চিত্ৰ দুখনতো অভিনয় কৰিছিল বুলি তেখেতে সদৰী কৰে। লগতে তেওঁ নেপালী তথা নাগা ভাষাতো চলচ্চিত্ৰ নিৰ্মাণ কৰিছে।\nনৰ্থ ইষ্ট নাওৰ সৈতে হোৱা সাক্ষাৎকাৰৰ কিয়দাংশ তলত পাঠকসকলৰ বাবে আগবঢ়ালো।\nপোনপ্ৰথমে আপোনাৰ পৰা জানিব বিছাৰিছো CAF ৰ প্ৰতিষ্ঠাপক হিচাপে আপুনি ইয়াৰ বিষয়ে কি ক‘ব?\n=> নমস্কাৰ, CAF ৰ সম্পূৰ্ণ নামটো হৈছে Cine Actors Factory. ই কেৱল অভিনেতা-অভিনেত্ৰী জন্ম দিয়াই নহয়, যিসকলৰ মঞ্চত অভিনয় কৰাৰ অভিজ্ঞতা থাকে সেইসকলক চলচ্চিত্ৰ অথবা কেমেৰাৰ সন্মুখত অভিনয় কৰিব পৰাকৈ গঢ় দিব। যিহেতু মঞ্চাভিনয় আৰু কেমেৰাৰ সন্মুখত অভিনয় দুয়োটা পৃথক, গতিকে ইয়াৰ মাজত থকা পাৰ্থক্যটো আমি প্ৰশিক্ষাৰ্থীসকলক বুজাই দিও। তদুপৰি বৰ্তমান যিহেতু চলচ্চিত্ৰ বুলি ক’লে নৃত্য গীতৰ কথা আহি পৰে গতিকে আমি অভিজ্ঞ কৰিঅ’গ্ৰাফাৰো নিযুক্তি দিও। ইয়াত ব্যক্তিত্ব গঠন আৰু সুস্বাস্থ্য অটুট ৰখাৰ বাবেও প্ৰশিক্ষণ দিয়া হয়।\nCAF ৰ প্ৰশিক্ষণ ক‘ত হয় আৰু প্ৰশিক্ষক হিচাপে কোন কোন অভিনেতা অভিনেত্ৰী আছে?\n=> এই এমহীয়া প্ৰশিক্ষণ শিবিৰ আমি জ্যোতি চিত্ৰবনত আয়োজন কৰো। জ্যোতি চিত্ৰবন আমাৰ কাৰণে এটা মন্দিৰ। জ্যোতি চিত্ৰবন উত্তৰ পূৰ্বাঞ্চলৰ ভিতৰত একমাত্ৰ তথা প্ৰথম ফিল্ম ষ্টুডিঅ’, গতিকে তাত প্ৰশিক্ষণ গ্ৰহণ কৰিবলৈ প্ৰশিক্ষাৰ্থীসকলে এটা পৰিবেশ পায়। তদুপৰি ইয়াত অত্যাধুনিক ছাউণ্ড ষ্টুডিঅ’ও আছে।\nলগতে Cine Actors Factory ৰ প্ৰশিক্ষকসকলৰ নাম ল’বলৈ হ’লে পোনপ্ৰথমে সকলোৰে শ্ৰদ্ধাৰ বিজু ফুকনৰ নাম ল’ব লাগিব। অসমীয়া চলচ্চিত্ৰ জগতৰ চিৰসেউজ তাৰকা হিচাপে বিজু দাক হেৰুৱাই সকলো শোকাবৃত। তেওঁ আমাৰ দ্বিতীয় বেট্চৰ পৰা মুখ্য প্ৰশিক্ষক হিচাপে আছিল। লগতে প্ৰথম বেট‌্চৰ পৰা নিপন গোস্বামী প্ৰশিক্ষক হিচাপে আছিল।\nতদুপৰি প্ৰশিক্ষক সকলৰ নাম একাদিক্ৰমে ল’বলৈ হ’লে শম্ভু গুপ্তা, মলয়া গোস্বামী, চেতনা দাস, ভগৱত প্ৰীতম, মুন্না আহমেদ, ৰবি শৰ্মা, এৱাৰ্ড উইনাৰ ডাইৰেক্টৰ হীৰেন বৰা, যোগাসনৰ ক্ষেত্ৰত মনোৰঞ্জন শইকীয়া, সমৰকলা প্ৰশিক্ষক হিচাপে প্ৰধান দেউৰী, কুশল গগৈ, নৃত্য প্ৰশিক্ষক হিচাপে জিনি মহলীয়া আৰু উদয় শংকৰে প্ৰশিক্ষণ প্ৰদান কৰে।\nলগতে মই মোৰ সোঁৱে-বাঁৱে ছাৰ দৰে লাগি থকা বিকি ওৰফে বিক্ৰম মজুমদাৰৰ নামটো ল’বই লাগিব। তেঁৱো প্ৰশিক্ষাৰ্থীসকলক প্ৰশিক্ষণ দিয়ে।\nCAF ৰ পৰা প্ৰশিক্ষণ গ্ৰহণ কৰি যোৱা কোনোৱে অসমীয়া চলচিত্ৰ অথবা ধাৰাবাহিকত অভিনয় কৰাৰ সুযোগ পাইছে নে?\n=> প্ৰথম বেটচৰ পৰা কাজল শৰ্মা, তেওঁ অসমীয়া চলচ্চিত্ৰ অথবা ধাৰাবাহিকত সু-নাম অৰ্জন কৰিছে। তৃষ্ণা হাজৰিকাই চাৰি – পাঁচখন ধাৰাবাহিকত কাম কৰি আছে। তাৰোপৰি অমৃতৰাজ আৰু জেক কাশ্যপ বৰ্তমান থিয়েটাৰৰ অভিনয়ত জড়িত। ইয়াৰ উপৰি ভায়োলিনা বৰুৱাই বৰ্তমান এখন ধাৰাবাহিকত কাম কৰি আছে।\nমনিষা ডেকা বৰ্তমান মডেলিং আৰু অভিনয় দুয়োখন ক্ষেত্ৰৰ সৈতে জড়িত।\nঅভিনেতা নিপন গোস্বামীৰ সৈতে দীপক ৰয়\nতাৰোপৰি গৌতম প্ৰতিমে বলিউডৰ ব্ৰুণি নামৰ চলচ্চিত্ৰত কৌতুক চৰিত্ৰত অভিনয় কৰাৰ সুযোগ পাইছে।\nবৰ্তমান চলচ্চিত্ৰ জগতখনৰ প্ৰতি আপোনাৰ ধাৰণা?\n=> অসমীয়া চলচ্চিত্ৰ বৰ্তমানলৈকে উদ্যোগ হিচাপে গঢ় লৈ উঠা নাই। অসমত চলচ্চিত্ৰ নিৰ্মাণ হৈ আছে, বিশ্বস্তৰীয় চিনেমাও নিৰ্মাণ হৈছে, তাত কোনো সন্দেহ নাই। ‘হালধীয়া চৰায়ে বাওধান খায়” এই ছবিখনে লোকাৰ্ণো চলচ্চিত্ৰ মহোৎসৱত কেইবাটাও বঁটা বুটলি আনিবলৈ সক্ষম হৈছিল।\nতদুপৰি বিভিন্ন কাৰণত চলচ্চিত্ৰ গৃহসমূহ বন্ধ হৈ হৈ বৰ্তমান ৬০-৭০ টা মান আছেগৈ। ইয়াৰ কাৰণ এয়ে যে মহানগৰীত চাৰি-পাঁচটাকৈ মাল্টি কমপ্লেক্স গঢ় লৈ উঠিছে য’ত একেটা বিল্ডিঙতে ৩-৪ খনকৈ স্ক্ৰীণ আছে, সেইধৰণে যোৰহাট, ডিব্ৰুগড়তো মাল্টি কমপ্লেক্স লাহে লাহে গঢ় লৈ উঠিছে।\nঅসমত চলচ্চিত্ৰ গৃহ কম হোৱাৰ বাবে প্ৰযোজকসকলে চলচ্চিত্ৰ নিৰ্মাণ কৰি যিখিনি ঘুৰাই পাব লাগে, সিমানখিনি নাপায়। এই ক্ষেত্ৰত তেওঁলোক হতাশগ্ৰস্ত হৈ পৰে।\nএখন চিনেমাৰ ক্ষেত্ৰত ৫০,০০০০০ টকা খৰচ কৰিলে বহু খৰচ কৰা যেন অনুভৱ হয়। কিন্তু মিছন চাইনাৰ দৰে চিনেমাও আছে যি কোটি টকা খৰচ কৰিও আকৌ সেই ধনখিনি ঘূৰাই পালে। সেয়েহে চলচ্চিত্ৰ নিৰ্মাণ কৰাসকলে প্ৰচাৰৰ ক্ষেত্ৰত অধিক গুৰুত্ব প্ৰদান কৰাৰ প্ৰয়োজনীয়তা আছে।\nমুম্বাই অথবা দক্ষিণৰ ৰাজ্যসমূহৰ দৰে প্ৰযোজক সংস্কৃতিটো অসমত দেখা পোৱা নাযায়। ইয়াত প্ৰযোজক নাই ইয়াত ফাইনেঞ্চাৰহে আছে।\nএই ক্ষেত্ৰত পৰিচালক গৰাকীৰো ভূমিকা নথকা নহয়। তেওঁ যদি সঠিক পথ দেখুৱাই দিব পাৰে তেন্তে নিশ্চয়কৈ প্ৰযোজকসকলো আগবাঢ়ি আহি সঠিক ৰূপত চলচ্চিত্ৰ নিৰ্মাণৰ ক্ষেত্ৰত নিজকে মনোনিবেশ কৰিব পাৰিব।\nলগতে ছবিখনৰ বিষয়বস্তু দৰ্শকৰ ভাল লগা হ’ব লাগিব। তেতিয়াহে তেওঁলোকে চিনেমাখন উপভোগ কৰি আনকো চলচ্চিত্ৰখন উপভোগ কৰাৰ বাবে আহ্বান জনাব।\nএইখিনিতে এটা কথা কওঁ যে চলচ্চিত্ৰ গৃহৰ মালিক সকলেও গৃহটো সুন্দৰভাৱে ৰক্ষণাবেক্ষণ দিব লাগিব। লগতে চৰকাৰেও প্ৰযোজক পক্ষ তথা চিনেমাহলৰ মালিক পক্ষক লগত লৈ এখন সুস্থ চলচ্চিত্ৰ নীতি তৈয়াৰ কৰিব লাগিব।\nযোৱাবছৰ শংকৰদেৱ কলাক্ষেত্ৰত অনুষ্ঠিত হৈ যোৱা আন্তৰ্জাতিক চলচ্চিত্ৰ মহোৎসৱে অসমীয়া চলচ্চিত্ৰ জগতলৈ পৰিবৰ্তন আনিব বুলি ভাবেনে?\n=> গুৱাহাটী আন্তঃৰাষ্ট্ৰীয় চলচ্চিত্ৰ মহোৎসৱ চমুকৈ GIFF আমাৰ বাবে অসম চৰকাৰৰ এক সুন্দৰ উপহাৰ আছিল। অসমৰ প্ৰযোজক তথা পৰিচালকসকলে এই চলচ্চিত্ৰ মহোৎসৱৰ জৰিয়তে এটা ভাল দিশ পাইছে।\nতদুপৰি বিশ্বত বৰ্তমান কি মানৰ ছবি নিৰ্মাণ হৈ আছে সেইটো আমি জানিব পাৰিছো।\nপূৰ্বতে অসমৰ চলচ্চিত্ৰ জগতৰ সৈতে জড়িত লোকসকলে বহু টকা খৰচ কৰি অন্য ৰাজ্যত আন্তঃৰাষ্ট্ৰীয় চলচ্চিত্ৰ মহোৎসৱ চাবৰ বাবে যাবলগীয়া হৈছিল। কিন্তু এতিয়াৰ পৰা অসমত প্ৰতিবছৰে এই মহোৎসৱ অনুষ্ঠিত হ’ব। আমাৰ বাবে এয়া এক শুভ লক্ষণ।\nঅভিনেতা যতীন বৰাৰ সৈতে দীপক ৰয়\nলগতে এটা কথা ভাল লাগিছে বিশ্বস্তৰীয় চলচ্চিত্ৰসমূহৰ সৈতে ফেৰ মাৰি ভিলেজ ৰকষ্টাৰৰ দৰে চলচ্চিত্ৰই ফেৰ মাৰিব পাৰিলে।\nঅভিনেতা-অভিনেত্ৰী সকলো এই মহোৎসৱৰ পৰা লাভান্বিত হ’ব বুলি মই ভাবো।\nঅসমীয়া চলচ্চিত্ৰৰ ক্ষেত্ৰখনত আপোনাৰ যাত্ৰাৰ বিষয়ে আপুনি কি ক‘ব?\n=> শৈশৱক বাদ দি অভিনয় জগতৰ কথা উল্লেখ কৰিব নোৱাৰো। ষষ্ঠ শ্ৰেণীত পঢ়ি থাকোতে নাটকত প্ৰথম পকেটমাৰৰ চৰিত্ৰত অভিনয় কৰিছিলোঁ। এই ক্ষেত্ৰত মই হিন্দী বিষয়ৰ শিক্ষক হৰেশ্বৰ দেৱগোস্বামীৰ নাম ল’ব বিচাৰো, তেঁৱেই মোক অভিনয়ৰ আদিপাঠ শিকাইছিল।\nগুৱাহাটী সাতগাওঁ পুথিভঁৰালৰ সাংস্কৃতিক সম্পাদকৰ পদত থাকোতে সুৰেন বৰাৰ সানিধ্যলৈ আহো। তেখেতে মোক প্ৰথম একাংকিয়া নাটকত খোজ দিয়াৰ ক্ষেত্ৰত অৰিহনা যোগাইছিল। একাংকিয়া নাটৰ জৰিয়তে সৰ্বভাৰতীয় পৰ্য্যায়ত শ্ৰেষ্ঠ অভিনেতা তথা পৰিচালকৰ সন্মান লাভ কৰিবলৈ সক্ষম হৈছিলো।\nকেইদিনমান চাকৰি কৰিছিলো যদিও কোম্পানীটো বন্ধ হোৱাৰ বাবে বাদ দিবলগীয়া হ’ল। অভিনয়ৰ পোকটো যিহেতু মূৰত সোমাই আছে গতিকে এই ক্ষেত্ৰখনতে মনোনিবেশ কৰিলো। তাৰ পিছতে বিশিষ্ট পৰিচালক মুন্না আহমেদৰ স্কুল অৱ ড্ৰামাত প্ৰশিক্ষণ লওঁ।\n“জোন জ্বলে কপালত ছবিখনৰ পৰা মই কেৰিয়াৰ আৰম্ভ কৰিলো। প্ৰথম অৱস্থাত ক্লেপ বয় হিচাপে জীৱন যাত্ৰা আৰম্ভ কৰি পিছলৈ মুখ্য সহঃ পৰিচালক হিচাপে ১৪ খন চলচ্চিত্ৰত কাম কৰিছিলো।\nতদুপৰি বলীউডৰ ছবিতো অভিনয় কৰাৰ সুযোগ পাইছো। বলিউডৰ চলচ্চিত্ৰ ব্ৰুনি আৰু অসমৰ প্ৰেক্ষাপটত নিৰ্মিত পেনাল্টীতো এটি চৰিত্ৰত অভিনয় কৰিছো।\nঅসমীয়া চলচ্চিত্ৰ জগতত পোনপটীয়াভাৱে ছবি পৰিচালনা কৰা নাই। তাৰ কাৰণটো সাহস নকৰাৰ বাবে তথা প্ৰযোজকৰ অভাব নহয়।\nসাহস নকৰাৰ কাৰণটো হৈছে মাজতে অসমীয়া চলচ্চিত্ৰ জগতত মন্দাৱস্থাৰ সৃষ্টি হৈছিল। প্ৰযোজকসকলে খৰচ কৰাৰ জোখত টকা ঘূৰাই পোৱা নাছিল।\nযদি মই প্ৰযোজকক মূলধনটো ঘুৰাই দিব নোৱাৰো তেন্তে পৰিচালকৰ শাৰীত মোৰ নামটো জবৰদস্তি অন্তৰ্ভূক্ত কৰাৰ নৈতিক অধিকাৰ নাই।\nতদুপৰি নাগালেণ্ডৰ বাবে ‘ছালাওলা’ নামৰ এখন ছবি পৰিচালনা কৰিছো। নেপালৰ বাবেও মেৰ’ মন নামৰ এখন চলচ্চিত্ৰ পৰিচালনা কৰিছে।\nচলচ্চিত্ৰক লৈ আপোনাৰ ভৱিষ্যত পৰিকল্পনা আছে নেকি?\n=> এজন পৰিচালকৰ সপোন থাকে এখন ছবি নিৰ্মাণ কৰাৰ, ঠিক তেনেকৈ স্বাধীনচিতীয়াকৈ অসমীয়া চলচ্চিত্ৰ এখন পৰিচালনা কৰিবৰ বাবে মোৰো পৰিকল্পনা আছে। এই বছৰতে দুখনকৈ চলচ্চিত্ৰ পৰিচালনা কৰাৰ পৰিকল্পনা যুগুত কৰিলো। এখনৰ চিত্ৰনাট্যৰ কাম সমাপ্ত হৈছে আৰু মে’ মাহৰ পৰা পূৰ্ণ গতিত এই ছবিখনৰ কাম আৰম্ভ কৰিম।\nমাৰ আশীৰ্বাদ, সহধৰ্মিনীৰ প্ৰেৰণা লৈয়ে ইমান দিন হতাশাত পৰিলেও কাম কৰি গৈ আছো। যোৱা ৫-৬ বছৰৰ ভিতৰত বহুকেইজন প্ৰযোজক চলচ্চিত্ৰ নিৰ্মাণৰ সপোন দেখুৱাই আগবাঢ়ি আহিছিল, বহুবাৰ কলকাতালৈ অহা-যোৱা কৰিলো। কিন্তু দুৰ্ভাগ্যজনক সেয়া সপোন হৈয়ে থাকিল।\nএই বৰ্ষত খুবেই আশাবাদী, দুখন ছবি নিজাববীয়াকৈ পৰিচালনা কৰাৰ বাবে। এখন মে’ৰ পৰা আৰু আনখন অক্টোবৰ মাহৰ পৰা।\nবৰ্তমানৰ পৰিস্থিতিত দেখিবলৈ পোৱা গৈছে কিছুসংখ্যকে ভিডিঅ‘ বনাই আৰু সস্তীয়া ডায়লগ ভৰাই একেৰাতিৰ ভিতৰতে ছ‘চিয়েল মেডিয়াত আপলোড কৰে। তেওঁলোকৰ প্ৰতি আপোনাৰ কি আহ্বান হ‘ব?\n=> আজিকালি জনসাধাৰণে কৌতুক নুশুনে, তাৰ বিপৰীতে চাইহে ভাল পায়। লগতে এচাম লোকে বহুৱালি কৰি আছে। তেওঁলোকে ইন্টাৰনেটৰ দৰে ভাল মাধ্যমক অপব্যৱহাৰ কৰি আছে। তাতে আকৌ কিছুসংখ্যক শ্ৰোতা-দৰ্শকে উচটোৱাত হাত উজান দি আছে। উচটাই উচটাই এক ৰাতিৰ ভিতৰতে বৈদ্যুতিন মাধ্যমত মাতি নি তাৰকা সজাই দিয়ে।\nতেওঁলোকৰ এই বহুৱালিয়ে অসমৰ বদনাম আনিছে। এজন ব্যক্তি আছে, মই নাম নলওঁ তেওঁৰ ভিডিঅ’বোৰ ভাৰতৰ অন্যান্য প্ৰান্তৰ লোকসকলে চাই প্ৰশ্ন কৰে আপোনালোকৰ অসমত এনেকুৱা মানদণ্ডৰ চিনেমা বনায় নে? এয়া আমাৰ বাবেই এক লজ্জাজনক কথা।\nমই এই মুহূৰ্তত নৱপ্ৰজন্মৰ প্ৰতি এটাই আহ্বান তেওঁলোকৰ প্ৰতিভা সমূহৰ সদ্ব্যৱহাৰ কৰি সমাজলৈ উৎকৃষ্ট সৃষ্টিশৈলী আগবঢ়াওক।\nঅসমৰ চিনেমা হলত বলিউডৰ চিনেমা এখন entry হ‘লেই অসমীয়া চিনেমাখন out হৈ গৈছে? এই ক্ষেত্ৰত আপোনাৰ মন্তব্য কি হ‘ব?\n=> ডাৰউইনৰ এটা মতবাদ আছে Servival Of the Fittest, ঠিক তেনেকুৱা এটা কথাই ইয়াৰ সৈতে জড়িত হৈ আছে।\nএইখিনিতে লক্ষ্য কৰিব লাগিব যে মূল কথা হৈছে ব্যৱসায়। চিনেমা এখনৰ ব্যৱসায় সঠিক ৰূপত চলি থাকিলে হল কৰ্তৃপক্ষই কেতিয়াও অসমীয়া চলচ্চিত্ৰ এখন হলৰ পৰা আঁতৰাই বলীউদৰ চিনেমা নলগায়।\nকিন্তু বহু ক্ষেত্ৰত দেখা যায় অসমীয়া চিনেমা এখন ভালদৰে চলি থকাৰ পিছতো সেইখন আঁতৰাই অন্য বলীউদৰ ছবি প্ৰদৰ্শন কৰে। এনে কৰাটো অন্যায় তথা অনুচিত। হলৰ মালিকসকলৰ প্ৰতি এটাই আহ্বান যে ভাল ব্যৱসায় দি থকা চলচ্চিত্ৰ এখনৰ ক্ষেত্ৰত পক্ষপাতিত্ব মূলক আচৰণ নকৰিব, কাৰণ এখন চলচ্চিত্ৰৰ সৈতে ৬০-৭০ টা পৰিয়ালৰ জীৱন নিৰ্বাহৰ কথা জড়িত হৈ থাকে।\nবৰ্তমান সময়ত দেখা গৈছে যে অভিনয় ক্ষেত্ৰত জড়িত বহুসংখ্যকে মুল সুঁতিৰ পৰা বিচলিত হৈ অন্য জীৱিকাৰ আশ্ৰয় লৈছে? এই ক্ষেত্ৰত আপোনাৰ ভাষ্য কি হ‘ব?\n=> বহু অভিনেতা অভিনেত্ৰী অভিনয় জগতখন এৰি বেলেগ এখন জগতলৈ আঁতৰি গৈছে। এই ক্ষেত্ৰত চাকৰি সুত্ৰেও বহুকেইগৰাকী আতৰি যাবলগীয়া হৈছে। তাৰ ভিতৰত বৰ্ণালী নাথ এগৰাকী সুদক্ষ অভিনেত্ৰী, তেখেত এতিয়া এগৰাকী প্ৰশাসনিক বিষয়া, প্ৰবাল বৰঠাকুৰ অভিনেতা আছিল যদিও বৰ্তমান ৰেইলৱেত কৰ্মৰত।\nকিন্তু কেৱল যে চলচ্চিত্ৰত অভিনয় কৰিয়ে জীৱন নিৰ্বাহ কৰিব লাগিব তেনে কথা নহয়, অসমত বহুকেইটা মনোৰঞ্জনধৰ্মী চেনেল আছে। এইবোৰত দিনটোত ৪-৫ খনকৈ ধাৰাবাহিক চলি থাকে। তেওঁলোকেও প্ৰতিভাসমূহক সুযোগ দিয়াৰ বাবে চেষ্টা চলাই আছে। গতিকে যিসকল মূল সুঁতিৰ পৰা আঁতৰি শাক-পাছলি বিক্ৰী কৰা অথবা নাপিত ইত্যাদি জীৱিকাৰ পথ লৈছে এইসকলৰ প্ৰতি এটাই আহ্বান তেওঁলোক পুনৰ অভিনয়ৰ সুঁতিলৈ ঘুৰি আহি নিজ-নিজ প্ৰতিভাৰ বহিঃ প্ৰকাশ ঘটাওক।\nঅভিনয় ক্ষেত্ৰত আপোনাৰ ভাল লগা মূহুৰ্ত আছেনে?\n=> ভাললগা মূহুৰ্ত বুলি ক’লে নিশ্চয়কৈ অভিনয় ক্ষেত্ৰৰ সৈতে জড়িত প্ৰতিটো মুহূৰ্তই ভাল লগা। কেমেৰাৰ কিট কিট শব্দ শুনি তাৰ পিছত অভিনয়ৰ বাবে সাজু হোৱাৰ মুহূৰ্তটো, প্ৰেয়সীক লগপোৱা, প্ৰ’পজ কৰা তথা বিয়া পতা মুহূৰ্ত তথা মোৰ ছোৱালী জন্ম হোৱাৰ পিছত এটা নতুন উপাধি ‘দেউতা’ পোৱাটো মোৰ বাবে এটা ভাললগা মূহুৰ্ত।\nতদুপৰি অষ্টম শ্ৰেণীত পঢ়ি থাকোতে ২ বাৰকৈ অমিতাভ বচ্ছনক লগ পাই তেওঁৰ ভাষণ শুনিবলৈ পোৱাটো মোৰ বাবে ভাল লগা মুহূৰ্তৰ ভিতৰত উল্লেখনীয়।\nতদুপৰি অমিতাভ বচ্চনে বৰষুণত তিতি ভাষণ প্ৰদান কৰি থাঁকোতে এজন মানুহে তেওঁক এটা ছাতিৰে ঢাকি ধৰাত তেওঁ ছাতিটো দলিয়াই দি ‘জনতা বৰষুণত তিতি থাকিব পাৰে মই কিয় নোৱাৰিম’ বুলি কোৱা মন্তব্যই মোক অভিভূত কৰাৰ লগতে কাম কৰি যোৱাত উৎসাহ যোগাইছিল।\nশেষৰ প্ৰশ্ন : অনাগত দিনবোৰত অসমীয়া চলচিত্ৰ জগতখনক কি ৰূপত চাবলৈ বিচাৰে?\n=> অসমীয়া চলচ্চিত্ৰ জগতখনত মই নিজকে ক্ষুদ্ৰ ধূলিকণা বুলি ক’ব বিচাৰো। জাহ্নু বৰুৱা, মুনিন বৰুৱা, চন্দ্ৰ মুদৈ, মুন্না আহমেদৰ তুলনাত মই অতি নগন্য। তথাপি মই আশাবাদী অসমীয়া চলচ্চিত্ৰ জগতখনে বিশ্ব দৰবাৰত স্বীকৃতি পাব। তাৰ বাবে মই যৎপৰোনাস্তি চেষ্টা চলাই যাম।


অসম সাহিত্য সভাত সাহিত্যপ্ৰেমীৰ সেৰেঙা উপস্থিতি গণবিচ্ছিন্ন হোৱাৰ ইংগিত?\nবৰডুমচাৰ অধিৱেশনত সাহিত্যপ্ৰেমীৰ সেৰেঙা উপস্থিতি সভা গণবিচ্ছিন্ন হোৱাৰ ইংগিত?\nFebruary 2, 2018 5:12 pm\nঅসম সাহিত্য সভাৰ বৰডুমচা অধিৱেশনৰ সাংস্কৃতিক শোভাযাত্ৰাৰ দৃশ্য।\nঅসম সাহিত্য সভাৰ বুঢ়ীদিহিং-বৰডুমচা অধিৱেশত সাহিত্যপ্ৰেমীৰ সেৰেঙা উপস্থিতিয়ে চিন্তিত কৰিছে সচেতন ৰাইজ তথা এসময়ত অসমীয়া মানুহৰ হিয়াৰ আমঠুস্বৰূপ অনুষ্ঠানটোৰ অনুৰাগীসকলক। সভাৰ অতীতৰ প্ৰতিখন পূৰ্ণাংগ অধিৱেশন দলদোপ-হেন্দোলদোপ হোৱাৰ পৰিৱৰ্তে এইবাৰ বৰডুমচা অধিৱেশনত দেখা গৈছে তাৰ বিপৰীত ছবি। চাৰিওফালে বিৰাজ কৰিছে উকা উকা পৰিৱেশে। দুখনকৈ ৰাজ্যৰ সীমাত অনুষ্ঠিত হোৱাক চাই এইবাৰ দুয়োখন ৰাজ্যৰ সাহিত্যপ্ৰেমী তথা সভাৰ প্ৰতি আগ্ৰহী লোকৰ উপস্থিতি আশা কৰা হৈছিল সি একেবাৰে নহ’ল।\nআনহাতে সাহিত্য সভালৈ যোৱা কিছুসংখ্যক প্ৰতিনিধিয়ে অভিযোগ কৰিছে যে তেওঁলোকক উপযুক্ত নিম্নতম সা-সুবিধা প্ৰদান কৰা হোৱা নাই। নাই খোৱা-বোৱাৰ সুশৃংখল ব্যৱস্থা, নাই বহাৰ পৰ্য্যাপ্ত আসন। সংবাদকৰ্মীসকলৰ বাবেও নাই কোনো প্ৰয়োজনীয় সা-সুবিধা। এনে চূড়ান্ত অব্যৱস্থাই উপস্থিতসকলৰ প্ৰায়সকলকে হতাশ কৰা বুলি জানিব পৰা গৈছে।\nকিন্তু ইয়াৰ লগতে যিটো কথাই সচেনত ৰাইজক আটাইতকৈ বেছি উদ্বিগ্ন কৰি তুলিছে সেইটো হ’ল সাহিত্য সভাৰ অধিৱেশনৰ প্ৰতি মানুহৰ স্বাভাৱিক আকৰ্ষণৰ গ্ৰাফডালত নিম্নচাম প্ৰকট হোৱাটো। বহুতে মন্তব্য কৰিছে যে এই পৰিৱৰ্তনক সাহিত্য সভাত দীৰ্ঘদিন চলি অহা অসাহিত্যিক তথা অনুপযুক্ত লোকৰ দপদপনিৰ প্ৰতি মানুহৰ ক্ষোভৰ বহিঃপ্ৰকাশ বুলি গণ্য কৰিব পাৰি। বহুতে অসম সাহিত্য সভা গণবিচ্ছিন্ন হোৱাৰ এয়া আৰম্ভণি বুলিও মত দিছে।\nআন এটা মতৰ মতে অতি পিছপৰা ঠাইত পতা বাবে তথা চৌপাশৰ মানুহৰ সাহিত্যৰ সৈতে একো সম্পৰ্ক নথকা বাবে অঞ্চলবাসীৰ সঁহাৰি তেনেই কম।\nআনহাতে ব্যৱস্থাপনাৰ দিশটোত আয়োজকৰ গাফিলতিৰ বাবেও বহুতে মুকলি অসন্তুষ্টি ব্যক্ত কৰিছে। ছ’চিয়েল মিডিয়াতো এই বিষয়টো ব্যপক চৰ্চা হৈছে। মূল আদৰণি সমিতি তথা বিভিন্ন উপসমিতিৰ পৰা অৰ্থৰ নাটনিৰ দিশটোক অজুহাত হিচাপে দেখুওৱা হৈছে যদিও এয়া কিমান দূৰ মানি ল’ব পাৰি? দুখনকৈ ৰাজ্যৰ মুখ্য মন্ত্ৰীয়ে নিজ মুখে সম্ভৱপৰ সকলো সহায় কৰাৰ প্ৰতিশ্ৰুতি দিয়াৰ পিছতো অধিৱেশনখনৰ বাবে নিম্নতম প্ৰয়োজনীয় অৰ্থৰ নাটনি কেনেকৈ হৈছে? আৰু যদি চৰকাৰৰ পৰা কোনো অৰ্থ সাহায্য পোৱা নাই সেয়া অসম সাহিত্য সভাৰ পৰা ৰাইজৰ জ্ঞাতাৰ্থ স্পষ্ট কৰা উচিত।\nপ্ৰতিখন বিপণিৰ পৰা ৫ হাজাৰকৈ টকা লোৱাৰ পিছতো গ্ৰন্থমেলাৰ মূল তোৰণৰ পুতৌজনক অৱস্থা।\nঅধিৱেশনস্থলীৰ গ্ৰন্থমেলাৰ মূল তোৰণখন দেখিলে এনেকুৱা লাগে যে গাওঁৰ তেনেই সাধাৰণভাৱে পতা এখন বিয়াৰ তোৰণখনো ইয়াতকৈও উন্নতহে হয়। গ্ৰন্থমেলাত ভাগ লোৱা গ্ৰন্থবিক্ৰেতাই প্ৰশ্ন কৰিছে যে প্ৰতিখন বিপণিৰ পৰা ৫ হাজাৰ টকাকৈ লোৱাৰ পিছতো ২-৩ হাজাৰ টকা খৰচ কৰি তোৰণখন ভালকৈ দিবলৈ শক্তি নহ’ল নে উপসমিতিৰ? আনহাতে গ্ৰন্থমেলাৰ প্ৰৱেশদ্বাৰত টিকটৰো ব্যৱস্থা কৰা বুলি জানিব পৰা গৈছে। ইয়াৰ পিছতো নিম্নতম সা-সুবিধা যোগান ধৰা নাই গ্ৰন্থমেলা উপসমিতিখনে। কালি গধূলিৰ সময়ত বিদ্যুৎ সংযোগো পোৱা নাছিল বিপণিবোৰে। পিছত স্থানীয় বিধায়ক আহি হস্তক্ষেপ কৰাত পৰিস্থিতি কিছু উন্নত হয়। বিধায়কে প্ৰৱেশদ্বাৰৰ টিকট লগোৱা উঠাই দিয়ে। লগতে তেওঁ বিপণিবিলাকত খোপাপানীৰ যোগানৰ ব্যৱস্থা কৰে।


সম্পাদকীয়ৰ পৰিৱৰ্তে: - সাহিত্য ডট অৰ্গ\nগণিত মানে যুক্তি, যুক্তিৰ কবিতা । বিজ্ঞান প্ৰকৃতিৰ খেয়ালী গদ্য , সত্যক উন্মোচন কৰাৰ গদ্য,সত্যক প্ৰতিস্থা কৰি পথ দেখুওৱা গদ্য। যুক্তিৰে সত্যক প্ৰতিষ্ঠা কৰা বা সত্যৰ যুক্তিক প্ৰকাশ আৰু প্ৰচাৰ কৰাটো প্ৰয়োজনীয় । সেইবাবে গণিত আৰু বিজ্ঞানৰ পৰস্পৰৰ লগত এৰাব নোৱাৰা সম্পৰ্ক ।\nবিজ্ঞান আৰু গণিতৰ বিষয়ে খুব তাকৰীয়াকৈ আলোচনা হৈছে অসমীয়াত। যিখিনি হৈছে সেইখিনিকো বেছি সংখ্যক মানুহৰ ওচৰলৈ আমি লৈ যাব পৰা নাই । বহুত ভাল আৰু প্ৰয়োজনীয় বিষয়ৰ লেখাৰে সৈতে কিছুসংখ্যকে বহু দিন ধৰি বিষয় দুটাক জনপ্ৰিয় কৰাৰ প্ৰচেষ্টা অব্যাহত ৰাখিছে । এই প্ৰচেষ্টাত বহুসংখ্যকে হাত উজান দিয়াৰ আৰু ইয়াক বেছি সংখ্যকৰ মাজলৈ আগুৱাই নিয়াৰ বহুত প্ৰয়োজন আছে।\nবৰ্তমান সময়ত আমিবোৰ অতি ধৈৰ্য্যহীনতাত ভূগি আছো। সমাজ, ধৰ্ম, দল , সংগঠন, জাতি ইত্যাদি বিভিন্ন কথাক লৈ সকলো অধৈৰ্য্য । কোনোবাই কিবা এটা সমুখত আনি দিছে, আমি নিজৰ মগজু ব্যৱহাৰ নকৰাকে টপকে গিলি দিছো। বিচাৰ বুদ্ধিত তলা লগাই থৈ আমি নিজে সৃষ্টি কৰি আছো এক সামাজিক বিশৃংখলতাৰ যাৰ বেয়া দিশবোৰে লাহে লাহে সকলোকে গ্ৰাস কৰি আনিছে। এনেকৈ গৈ থাকিলে সকলো ফালে মৰা-শ দেখিবলৈ বেছি পৰ নাই । সকলো কথা জুকিয়াই চাব পৰাকৈ মগজুত বিচাৰ বুদ্ধি সকলোৰে আছে । ব্যৱহাৰ কৰোঁ নে আমি ,নিজৰ যিখিনি আছে সেইখিনি মগজুৰ ?? বোধহয় কৰা নাই । চলি থকা গাড়ী এখনৰ সমুখেৰে ল’ৰা-ছোৱালী লৈ ৰাষ্টা পাৰ হৈ যাবলৈ ভয় নকৰোঁ কিন্তু চৰকাৰী টিকা এটা দিলে ল’ৰা-ছোৱালীৰ কিবা অনিষ্ট হ’ব বুলি ভয় কৰোঁ । যেতিয়াই মানুহে দেখা-শুনা কথা খিনি নিজৰ মগজুৰে ভাবি চাবলৈ আৰম্ভ কৰে তাতেই বিজ্ঞানৰ আৰম্ভণি। ডিগ্ৰী এগাল পিছফালে লগাই লৈ হোৱা বিজ্ঞানৰ অধ্যাপকৰ হাততো গ্ৰহ-নক্ষত্ৰৰ আঙুঠি দেখা পোৱা কথাটোৱে বহু কথা কৈ যায়। কথা প্ৰসঙ্গত মনত পৰিল, মাননীয় বিৰুবালা ৰাভা বাইদেৱে এবাৰ বিশ্ববিদ্যালয়ৰ অধ্যাপক এজনৰ বিষয়ে বিষাদগাৰ কৰি কৈছিল, ” তেখেতৰ দৰে জ্ঞানী গুণী ব্যক্তিয়ে যদি মৌন হৈ ডাইনী কাণ্ডৰ সমৰ্থন কৰাৰ দৰে কৰে, মোৰ দৰে নিৰক্ষৰ এগৰাকীৰ যুঁজখন কঠিন হৈ যায়।”\nপৃথিৱীৰ বৰ্তমানৰ আটাইবোৰ সমস্যাৰ লগতে জড়িত এটা সমস্যা হ’ল ভয়াবহভাবে জনসংখ্যা বৃদ্ধি । জুলাই মাহতে বিশ্ব জনসংখ্যা দিৱসো (১১ জুলাই) । এই জনসংখ্যা বৃদ্ধিৰ ৰোধ কৰাৰ বাবে বিজ্ঞান আৰু গণিতৰ মানসিকতা সকলো মানুহৰ মাজলৈ লৈ যোৱাটো অতি প্ৰয়োজনীয়।সাংখ্যিক ভাবে ই কিমান ভয়াবহ সেইটো বুজি পালেহে মানুহ সচেতন হ’ব। জনবিস্ফোৰণ নিয়ন্ত্ৰণ কৰিবলৈ বিজ্ঞানৰ সচেতনতা লাগিবই , নহ’লে সকলো বৃথা ।\nলাহে লাহে প্ৰকৃতিৰ পৰিৱেশো সলনি হ’বলৈ লৈছে। বিশিষ্ট বিজ্ঞানী ষ্টিফেন হকিঙে পৃথিৱীৰ আয়ুস যে বেছিদিন নাই তাকো ঘোষণা কৰিছে। আমাৰ চকুৰ আগতে কিমান সলনি হ’ল ভাবকচোন। সলনিবোৰো চক্ৰবৃদ্ধি সুত বঢ়াৰ দৰে বাঢ়িছে। প্ৰকৃতিৰ প্ৰতি আমাৰ বিজ্ঞান সন্মত দৃষ্টিভঙ্গীৰ অভাৱে বা জ্ঞানৰ অভাৱে ক্ৰমে পৃথিৱীৰ আয়ুস হ্ৰাস কৰি আনিছে।\nএইযে বেয়া হোৱাবোৰ লিখি আছো কিন্তু বেয়াবোৰৰ পৰা মুক্ত কৰাৰ কোনো পথ দেখুৱাব পৰা নাই এইটো মোৰ নিজৰ বিজ্ঞান মানসিকতাৰ অভাৱ। বিজ্ঞানে পথৰ সন্ধান দিয়ে , সংকেত দিয়ে। প্ৰতিজনৰে মাজলৈ বিজ্ঞানক লৈ যাব নোৱাৰিলে পথভ্ৰষ্ট হোৱাটো স্বাভাবিক।\nহওঁতে খোৱা খাদ্য, শাক পাচলিত প্ৰয়োগ কৰা ক্ষতিকাৰক বস্তুবোৰো বিজ্ঞানৰে দান । বিজ্ঞান বুলি কিন্তু সেইখিনিক বুজাব খোজা নাই । সম্ভৱত প্ৰয়োগ কৰাজন যদি সচেতন হ’লহেতেঁন , কিমান ক্ষতিকাৰক বুজিলেহেতেন বা জানিলেহেতেন, প্ৰয়োগ কৰাৰ পৰা আঁতৰত থাকিলেহেতেন। কিনি ব্যৱহাৰ কৰাজনো যদি সচেতন হ’লহেতেঁন !\nসাহিত্যৰ লক্ষ্য কি? উদ্দেশ্য কি ? সাহিত্য , বিজ্ঞান, কলা -সংস্কৃতি সকলোৰে লক্ষ্য এটা যেন নেলাগেনে ? বাকীবোৰ বিষয়ক যি স্থানত ৰাখিছো, বিজ্ঞানক ৰাখিছোনে ? পাৰিছোনে? শুনিবলৈ বেয়া হ’লেও পাঠ্যপুথি আৰু বিজ্ঞানাগাৰৰ বাহিৰত আমি বিজ্ঞানক পাহৰি থাকো। বিজ্ঞানী সকলোৱে হ’ব নোৱাৰে কিন্তু বৈজ্ঞানিক দৃষ্টিভংগী অনাখৰী জনেও ৰাখিব পাৰে আৰু সেয়া অতি প্ৰয়োজনীয় আগবাঢ়ি যোৱাৰ বাবে ।■■■\n← সাক্ষাৎকাৰ: ’সাহিত্যচাৰ্য’ বিশ্বেশ্বৰ হাজৰিকাদেৱৰ স’তে এদিন দেওবাৰৰ দুপৰীয়া\nস্বাধীনতাৰ ভিন্ন সংলাপ – মেঘালী দিহিঙীয়া →\nপঢ়ি ভাল পালো৷ এইবাৰৰ সম্পাদকীয় কিছু সুকীয়া হৈছে৷\nবৰ ভাল লাগিল। অনন্য।\nসচাঁয়ে বৰ ভাল লাগিল পঢ়ি.


Home goodnews ইতিবাচক খবৰ পলকতে সুখ দুখৰ বতৰা\nxukhdukh.com December 17, 2014 goodnews, ইতিবাচক খবৰ,\n১. গোৱালপাৰা জিলাৰ আগিয়া অঞ্চলৰ ৰামপুৰৰ বাদুংদুপ্পা কলা কেন্দ্ৰত কালিৰে পৰা আৰম্ভ হোৱা তিনিদিনীয়া নাট মহোৎসৱ উদ্বোধন কৰিলে বিশিষ্ট সাহিত্যিক হোমেন বৰগোহাঞিয়ে। ৰাষ্ট্ৰীয় নাট্য বিদ্যালয়ৰ ডীন অভিলাষ পিল্লাই, বিশিষ্ট অভিনেতা প্ৰাঞ্জল শইকীয়াকে ধৰি সুধীজনে অংশ লোৱা এই উদ্বোধনী অনুষ্ঠানত শালনিৰ মাজৰ সম্পূৰ্ণ প্ৰাকৃতিক পৰিবেশত অনুষ্ঠিত ব্যতিক্ৰমী প্ৰচেষ্টাৰ শলাগ লয় বৰগোহাঞিদেৱে। উদ্বোধনৰ লগে লগেই বাদুংদুপ্পা কলাকেন্দ্ৰৰ সঞ্চালক তথা বিছমিল্লা খাঁ যুৱ বঁটাৰে সন্মানিত শিল্পী শুক্ৰাচাৰ্য ৰাভাৰ ৰাভা ভাষাৰ নাট “ৰিডম অৱ দ্য ভেলী” প্ৰদৰ্শিত হয়। “আণ্ডাৰ দ্য ছাল ট্ৰী” শীৰ্ষক থিয়েটাৰ ইন-নেচাৰ নামেৰে প্ৰতিবছৰে অনুষ্ঠিত এই নাট মহোৎসৱে ইতিমধ্যেই বহু দেশী বিদেশী সমালোচকৰ পৰা প্ৰশংসা বুটলিবলৈ সক্ষম হৈছে।\n২. নেশ্যনেল বুক ট্ৰাষ্টে কেইবাটাও ভাষাত প্ৰকাশ কৰা তথা মহাৰাষ্ট্ৰতো হিন্দী সংস্কৰণটো দ্ৰুতপাঠ্য হোৱা “ঢেঁকীয়াপতীয়া নাচ” গ্ৰন্থখনৰ জনপ্ৰিয় লেখক শোণিতপুৰৰ বিহালীৰ দিলীপ কুমাৰ বৰুৱালৈ অকণিৰ সাহিত্য সভাই আগবঢ়াইছে ২০১৪ চনৰ অসমীয়া শিশু সাহিত্য বঁটা। অহা ২৮ ডিচেম্বৰত প্ৰতিবছৰে কবি নৱকান্ত বৰুৱাৰ জন্মদিনৰ সৈতে সংগতি ৰাখি আয়োজন কৰা “কবিতাৰ দিন”ৰ অনুষ্ঠানতে এই বঁটা নগাঁও প্ৰেছ ক্লাৱত প্ৰদান কৰা হব।\n৩. অসম চৰকাৰৰ অধীনৰ ৰাজ্যিক কৰ্মচাৰী সকলৰ বাবে সুখবৰ। কৰ্মচাৰী সকললৈ মাঘ বিহুৰ আগে আগে দৰমহা সংশোধনীৰ বাবদ পাব লগা বকেয়াৰ ছমাহৰ ধন মোকোলাই দিবলৈ অসম চৰকাৰে পদক্ষেপ গ্ৰহণ কৰিছে। ইয়াৰ বাবে চলিত বিধানসভাৰ শীতকালীন অধিবেশনত ৩৫০টকাৰ পৰিপূৰক মঞ্জুৰি বিচৰাৰ খবৰো সংবাদ পত্ৰত প্ৰকাশ পাইছে।\n৪. কালি প্ৰধানমন্ত্ৰী নৰেন্দ্ৰ মোদীয়ে বিজেপিৰ সংসদীয় দলৰ বৈঠকত সাংসদ সকলক “লক্ষ্মণৰেখা পাৰ” নকৰিবলৈ সঁকিয়নী দিয়া বুলি জানিব পৰা গৈছে। বিকাশ আৰু পৰিবৰ্তনৰ বাণীৰে শাসনলৈ অহা দলটোৰ সাংসদ কেইগৰাকীমানৰ জিভা পিছলা আৰু হিন্দুত্ববাদী আগ্ৰাসী বক্তব্যৰ বাবে সংসদত তুমুল প্ৰত্যাহ্বানৰ সন্মুখীন হব লগা হোৱাৰ লগতে চৰকাৰখন বিকাশ আৰু পৰিবৰ্তনৰ পথৰ পৰা বিচ্যুত হোৱাৰ অভিযোগ উঠিছিল।\n৫. ইতিমধ্যেই শতবৰ্ষত পদাৰ্পণ কৰা তেজপুৰৰ প্ৰাচীন সামাজিক অনুষ্ঠান অসমীয়া ক্লাৱৰ উদ্যোগত আৰু তেজপুৰ চলচ্চিত্ৰ মঞ্চৰ উদ্যোগত অসমীয়া ক্লাৱৰ প্ৰয়াত বালিৰাম লহকৰ প্ৰেক্ষাগৃহত অহা ২৪-২৮ ডিচেম্বৰলৈ আয়োজিত হৈছে তেজপুৰ চলচ্চিত্ৰ মহোৎসৱৰ। তেজপুৰ কেন্দ্ৰীয় বিশ্ববিদ্যালয়ৰ উপাচাৰ্য ডঃ মিহিৰকান্তি চৌধুৰীয়ে উদ্বোধন কৰিব লগা মহোৎসৱখনি জাহ্নু বৰুৱাৰ “ফিৰিঙতি”ৰে শুভাৰম্ভ আৰু আনোৱাৰ হুছেইনৰ “সৰাপাত” নামৰ চলচ্চিত্ৰৰে সামৰণি পৰিব। ইয়াত বিভিন্ন ভাষাৰ কেইবাখনো দেশী-বিদেশী ছবিও প্ৰদৰ্শিত হব।\n৬. ভাৰতৰ বেংগেলুৰুৰ পৰা আইছিছ সন্ত্ৰাসবাদীৰ সমৰ্থনত প্ৰচাৰ চলোৱা টুইটাৰ একাউণ্ট ধৰা পৰাৰ পাছত গৃহ মন্ত্ৰালয়ে কালি আইছিছ সংগঠনক ভাৰতত নিষিদ্ধ ঘোষণা কৰিছে। কালি পাকিস্তানৰ পেছোৱাত হোৱা ১৪৬গৰাকীকৈ শিশু তালিবানৰ নিশংসতাত প্ৰাণ হেৰুওৱা ঘটনাক লৈও ভাৰতৰ সৰ্বস্তৰৰ লোকে ছ’চিয়েল মেডিয়া যোগে প্ৰতিবাদ কৰিছে আৰু আজি সংসদ তথা প্ৰতিখন স্কুলতো নিহত সকলৰ বাবে মৌন প্ৰাৰ্থনাৰ ব্যৱস্থা কৰা হৈছে। লগতে ভাৰতৰ স্কুল সমূহতো সুৰক্ষা ব্যৱস্থাৰ প্ৰতি সতৰ্কতামূলক ব্যৱস্থা লোৱাৰ নিৰ্দেশ জাৰি কৰা হৈছে।\n৭. ভাৰতীয় মূলৰ আমেৰিকান ডাঃ বিবেক মূৰ্তিক “ছাৰ্জন জেনেৰেল” ৰূপে ওবামাই দিয়া নিযুক্তিত আমেৰিকান ছিনেটে অনুমোদন দিয়াৰ সুখবৰ। ৩৭ বছৰীয়া ডাঃ মূৰ্তিয়ে আমেৰিকাত সৰ্ব-কনিষ্ঠ ছাৰ্জন জেনেৰেল হোৱাৰ গৌৰৱ আৰ্জন কৰা বুলি বাতৰি প্ৰকাশিত হৈছে।\n৮. অসমৰ শিক্ষা বিভাগে বিদ্যালয় প্ৰাদেশিকীকৰণ আইনৰ খেলিমেলি তথা আঁসোৱাহ সমূহ দূৰ কৰাৰ বাবে শিক্ষাবিদৰ নেতৃত্বত এখনি কমিটি গঠন কৰিব। এই কমিটিৰ পৰামৰ্শমতেহে এই বিষয়ত কাৰ্যব্যৱস্থা গ্ৰহণ কৰা হব বুলি কালি বিধান সভাত প্ৰকাশ কৰিলে শিক্ষামন্ত্ৰী প্ৰদ্যুত বৰদলৈয়ে।\n৯. দুলীয়াজানৰ বিহুতলী প্ৰাংগণত অনুষ্ঠিত হোৱা দ্বাদশ দুলীয়াজান ৰাষ্ট্ৰীয় গ্ৰন্থমেলাৰ দ্বিতীয়দিনা কালি দুলীয়াজানৰ আঠ গৰাকীকৈ বিশিষ্ট ব্যক্তিক সম্বৰ্ধনা জনোৱা হয়। দুলীয়াজান মহাবিদ্যালয়ৰ সহ-অধ্যাপক ডঃ দীপক গগৈৰ সঞ্চালনাত “সাহিত্য আৰু সংস্কৃতিত ঔদ্যোগিকৰণৰ প্ৰভাৱ” শীৰ্ষক এখনি আলোচনাচক্ৰও অনুষ্ঠিত হয়।\n১০. নলবাৰীৰ বাসনা সাহিত্য গোষ্ঠীয়ে প্ৰকাশ কৰি উলিওৱা আৰু ডঃ ভূপেন দাস, নিপজ্যোতি মেধিয়ে সম্পাদনা কৰি উলিওৱা “কুৰিগৰাকী প্ৰখ্যাত সাহিত্যিক” নামৰ জীৱনী গ্ৰন্থখন অহা ১৮ ডিচেম্বৰত সাংস্কৃতিক মহাসভাৰ উদ্যোগত আয়োজিত এক সভাত উন্মোচন কৰিব সাহিত্যিক ডঃ বসন্ত কুমাৰ ভট্টাচাৰ্যই। যোৱা দেওবাৰে পাটাছাৰকুছি শাখা সাহিত্য সভাৰ অধিবেশনত উন্মোচিত হয় বৰপেটা জিলা সাহিত্য সভাই প্ৰকাশ কৰি উলিওৱা পবিত্ৰ কাকতিৰ উপন্যাস “এখন আধা লিখা চিঠি”।\nTags # goodnews # ইতিবাচক খবৰ\nBy xukhdukh.com on December 17, 2014\nLabels: goodnews, ইতিবাচক খবৰ


মমতাজ মহল - অসমীয়া ৱিকিপিডিয়া\nমমতাজ মহল (ফাৰ্চী: ممتاز محل; ; ইংৰাজী: Mumtaz Mahal; জন্ম আৰ্জুমন্দ বানু বেগম; ২৭ এপ্ৰিল ১৯৫৩- ১৭ জুন ১৬৩১) ১৯ জানুৱাৰী ১৬২৮-ৰ পৰা মৃত্যুৰ দিনলৈকে মোগল সম্ৰাট শাহ জাহানৰ বেগম আছিল। তেওঁৰ মৃত্যুৰ পিছত তেওঁৰ সমাধিৰ ওপৰত সম্ৰাট শাহজাহানে বিশ্বৰ এক আশ্চৰ্য্য বুলি গণ্য কৰা আগ্ৰাৰ তাজমহল নিৰ্মাণ কৰাইছিল।\nমমতাজ মহলৰ এখন প্ৰতিকৃতি\n১৯ জানুৱাৰী ১৬২৮-১৭ জুন ১৬৩১\nশাহ জাহান (বি. ১৬১২)\nগৌহৰ আৰা বেগম\nআবুল হাচান আচফ খান\n1 পৰিবাৰ আৰু প্ৰাৰম্ভিক জীৱন\nপৰিবাৰ আৰু প্ৰাৰম্ভিক জীৱনসম্পাদনা কৰক\nএক বিশ্ব ঐতিহ্যবাহী স্থান তাজমহল: মমতাজ আৰু শাহ জাহানৰ অন্তিম বিশ্ৰাম স্থান\n১৫৯৩ চনৰ ২৭ এপ্ৰিলত আগ্ৰাত মমতাজৰ জন্ম হৈছিল। তেওঁৰ মাক-দেউতাকৰ নাম আছিল আবুল হাচান আচফ খান আৰু দিৱানজী বেগম। মাক দিৱানজী এজন ফাৰ্চী ৰান্ধনীৰ জীয়ৰী আছিল। দেউতাক মোগল সাম্ৰাজ্যৰ এক উচ্চ পদত অধিষ্ঠিত বিত্তশালী ব্যক্তি আছিল। ১৫৭৭ চনত তেওঁলোক পৰিয়াল ভাৰতলৈ আহে। আচফ খান মোগল সম্ৰাজ্ঞী নুৰ জাহানৰ ডাঙৰ ভায়েক আছিল।\nশাহ জাহানে ১৬০৭ চনত মমতাজক বাকদান কৰিছিল, যেতিয়া মমতাজ চৈধ্য বছৰ বয়সীয়া শাহ জাহান পোন্ধৰ বছৰীয়া আছিল। ইয়াৰ পাঁচ বছৰ পিছত ৩০ এপ্ৰিল ১৬১২ত আগ্ৰাত তেওঁলোকৰ মাজত বিবাহ সম্পন্ন হৈছিল। এইখন এখন প্ৰেমবিবাহ আছিল। বিয়াৰ পিছত শাহ জাহানে তেওঁক "মমতাজ মহল" বেগম উপাধি  তেওঁলোকৰ বাকদান আৰু বিবাহৰ মাজৰ সময়চোৱাত শাহ জাহানে ১৯০৯ চনত প্ৰথম পত্নী ৰাজকুমাৰী কান্দাহাৰী বেগমক বিয়া কৰায়। মমতাজক বিয়া কৰোঁৱাৰ পিছতো তেওঁ আৰু এগৰাকী ইজ-উন-নিচা বেগমক বিয়া কৰায়। ইজ-উন-নিচা-বেগম এজন শীৰ্ষস্থানীয় মোগল দৰবাৰীৰ জীয়ৰী আছিল।\nপৰিচাৰিকাৰ সৈতে মমতাজ\nবুৰহানপুৰত ১৭ জুন ১৬৩১ত চতুৰ্দশ সন্তানটো জন্ম দিবলৈ গৈ প্ৰসৱোত্তোৰ ৰক্তক্ষৰণত মমতাজৰ মৃত্যু হয়। প্ৰায় ত্ৰিশ ঘণ্টা জোৰা প্ৰসৱ বেদনাত তেওঁ ভুগিছিল। দাক্ষিণাত্য মালভূমিলৈ অভিযানত যোৱা স্বামীক তেওঁ সঙ্গ দিছিল। তেওঁৰ দেহ অস্থায়ীভাবে বুৰহানপুৰত শাহ জাহানৰ খুৰাক ৰাজকুমাৰ ডেনিয়েলে নিৰ্মাণ কৰা তাপ্তী নদীৰ পাৰৰ জৈনাবাদ নামৰ বাগিছা এখনত অস্থায়ীভাবে কবৰ দিয়া হৈছিল। তেওঁৰ মৃত্যুৰ পিছত সম্ৰাট পাই এবছৰৰ বাবে শোকাকুল হৈ নিজকে নিৰ্জনতাৰ মাজত আবদ্ধ কৰি ৰাখিছিল। এবছৰ পাছত তেওঁ যেতিয়া জন-সন্মুখলৈ আহিল, তেতিয়া তেওঁৰ চুলিয়ে শুকুলা বৰণ ধাৰণ কৰিছিল; ৰাজহাড বেঁকা হৈ গৈছিল আৰু মুখ শোতোৰা পৰিছিল। মমতাজৰ আটাইতকৈ ডাঙৰ জীয়েক জাহানাৰা বেগমে দেউতাক শোক-সাগৰৰ পৰা উলিয়াই আনিছিল।\nKoch, Ebba (2006). The Complete Taj Mahal: And the Riverfront Gardens of Agra (Hardback) (First সম্পাদনা). Thames & Hudson Ltd. পৃষ্ঠা. 288 pages. ISBN 0-500-34209-1. https://archive.org/details/completetajmahal0000koch/page/288.\nPreston, Diana & Michael (2007). A Teardrop on the Cheek of Time (Hardback) (First সম্পাদনা). প্ৰকাশক London: Doubleday. পৃষ্ঠা. 354 pages. ISBN 978-0-385-60947-0.\nTillotson, Giles (2008). Taj Mahal. প্ৰকাশক Cambridge, Massachusetts: Harvard University Press. ISBN 9780674063655.\nBanks Findley, Ellison (1993). Nur Jahan: Empress of Mughal India. প্ৰকাশক Oxford, UK: Nur Jahan : Empress of Mughal India. ISBN 9780195074888.\n↑ Pickthall, Marmaduke William; Asad, Muhammad (1 January 1975) (en ভাষাত). Islamic Culture. 49. Islamic Culture Board. p. 196. https://books.google.com/books?id=839CAAAAYAAJ&q=17+april+1593। আহৰণ কৰা হৈছে: 13 April 2017.\n↑ Lach, Donald F.; Kley, Edwin J. Van (1998) (en ভাষাত). Asia in the Making of Europe, Volume III: A Century of Advance. Book 2, South Asia. University of Chicago Press. পৃষ্ঠা. 689. ISBN 9780226466972.\n↑ Tillotson, Giles (2008). Taj Mahal. প্ৰকাশক London: Profile Books. পৃষ্ঠা. 11. ISBN 9781847652478.\n↑ Phillips, Rhonda; Roberts, Sherma, eds (2013). Tourism, Planning, and Community Development Community Development – Current Issues Series. Routledge. পৃষ্ঠা. 128. ISBN 9781135711887.\n↑ Events that formed the modern world: from the European Renaissance through the War on Terror. প্ৰকাশক Santa Barbara, CA: ABC-CLIO. 2012. পৃষ্ঠা. 254. ISBN 9781598849011.\n↑ 6.0 6.1 Findly 1993, পৃষ্ঠা. 39.\n↑ Findly 1993, পৃষ্ঠা. 164.\n↑ Pant, Chandra (1978) (en ভাষাত). Nur Jahan and Her Family. Dandewal Publishing House. পৃষ্ঠা. 112.\n↑ Koch, p. 18.\n↑ Sarker, Kobita (2007). Shah Jahan and his paradise on earth : the story of Shah Jahan's creations in Agra and Shahjahanabad in the golden days of the Mughals (1. publ. সম্পাদনা). প্ৰকাশক Kolkata: K.P. Bagchi & Co.. পৃষ্ঠা. 38. ISBN 9788170743002.\n↑ Tillotson 2012, পৃষ্ঠা. 21.\n↑ Findly 1993, পৃষ্ঠা. 308.\n↑ Khan, 'Inayat; Begley, Wayne Edison (1990) (en ভাষাত). The Shah Jahan nama of 'Inayat Khan: an abridged history of the Mughal Emperor Shah Jahan, compiled by his royal librarian : the nineteenth-century manuscript translation of A.R. Fuller (British Library, add. 30,777). Oxford University Press. পৃষ্ঠা. 647. ISBN 9780195624892. https://books.google.com/books?id=n_BtAAAAMAAJ&q=mumtaz+mahal+17+june+1631.\n↑ Preston, p. 171.\n↑ 15.0 15.1 Koch, p. 20.\n↑ Begley, Wayne E.. "The Myth of the Taj Mahal andaNew Theory of Its Symbolic Meaning". The Art Bulletin খণ্ড 61. http://www.collegeart.org/pdf/artbulletin/Art%20Bulletin%20Vol%2061%20No%201%20Begley.pdf.\n↑ Annemarie Schimmel (2005). The empire of the Great Mughals : history, art and culture. translated by Corinne Attwood; edited by Burzine K. Waghmar; withaforeword by Francis Robinson (Revised সম্পাদনা). প্ৰকাশক Lahore: Sang-E-Meel Pub.. পৃষ্ঠা. 151. ISBN 9781861891853. https://archive.org/details/empireofgreatmug00anne/page/151.\nৱিকিমিডিয়া কমন্সত মমতাজ মহল সম্পৰ্কীয় মিডিয়া ফাইল আছে।\n"https://as.wikipedia.org/w/index.php?title=মমতাজ_মহল&oldid=267657"ৰ পৰা অনা হৈছে\nশেষ সম্পাদনা কৰা হৈছে 13 March 2021 তাৰিখে 17:46 বজাত\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=68222।\nএই পৃষ্ঠাখন ১৩ মাৰ্চ, ২০২১ তাৰিখে ২৩:১৬ বজাত অন্তিম সংশোধন কৰা হৈছিল।


Razelfx in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Razelfx ar byavahar, ppali, parshwakriya, upkaar, kriya-pratikriya aaru satarkatabani\nRazelfx 67 Mg/5 Mg Tablet in Assamese\nRazelfx ৰ লাভ আৰু ব্যৱহাৰসমূহ - Razelfx Benefits & Uses in Assamese- Razelfx ar laabh aaru byavaharsamuh\nRazelfx ৰ পালি আৰু সেয়া কেনেদৰে ল'ব - Razelfx Dosage & How to Take in Assamese - Razelfx ar paali aaru xeya kenedore lobo\nRazelfx ৰ পাৰ্শ্চক্ৰিয়াসমূহ - Razelfx Side Effects in Assamese- Razelfx ar parshwakriyasamuh\nRazelfx সংক্ৰান্ত সতৰ্কতাবাণীসমূহ - Razelfx Related Warnings in Assamese- Razelfx xonkranta xatarkatabanisamuh\nঅইন দৰৱৰ সৈতে Razelfxৰ গুৰুতৰ ক্ৰিয়া-প্ৰতিক্ৰিয়া - Severe Interaction of Razelfx with Other Drugs in Assamese- Oinor xoite Razelfx ar gurutor kriya-pratikriya\nRazelfx মতভেদসমূহ - Razelfx Contraindications in Assamese- Razelfx nishedhsamuh\nRazelfx ৰ বিষয়ে সততে সোধা প্ৰশ্নসমূহ - Frequently asked Questions about Razelfx in Assamese- Razelfx ar bikhoye satate xodha prashnasamuh\nখাদ্য আৰু মদৰ সৈতে Razelfx ক্ৰিয়া-প্ৰতিক্ৰিয়া - Razelfx Interactions with Food and Alcohol in Assamese- khadya aaru modor xoite Razelfx kriya-pratikriya\nRazelfx ৰ লাভ আৰু ব্যৱহাৰসমূহ - Razelfx Benefits & Uses in Assamese - Razelfx ar laabh aaru byavaharsamuh\nRazelfx তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nRazelfx-ৰ উপাদানসমূহ - Razelfx Active Ingredients in Assamese - Razelfx-ar upadaansamuh\nRazelfx ৰ পাৰ্শ্চক্ৰিয়াসমূহ - Razelfx Side Effects in Assamese - Razelfx ar parshwakriyasamuh\nগৱেষণাৰ ভিত্তিত, Razelfx ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nRazelfx সংক্ৰান্ত সতৰ্কতাবাণীসমূহ - Razelfx Related Warnings in Assamese - Razelfx xonkranta xatarkatabanisamuh\nRazelfx-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Razelfxএ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Razelfx পুনৰাই গ্ৰহণ নকৰিব।\nRazelfx-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nRazelfx এ স্তন্যপায়ী মহিলাৰ ক্ষেত্ৰত মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ পাৰ্শ্ব-প্ৰতিক্ৰিয়া অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক, আৰু আপোনাৰ চিকিতসকৰ পৰামৰ্শ গ্ৰহণ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nবৃক্কত Razelfx কি প্ৰভাৱ দেখা গৈছে?\nRazelfxৰ পাৰ্শ্ব-প্ৰতিক্ৰিয়াই কেতিয়াবাহে বৃক্ক ক প্ৰভাবিত কৰে।\nযকৃতত Razelfx কি প্ৰভাৱ দেখা গৈছে?\nRazelfxৰ পাৰ্শ্ব-প্ৰতিক্ৰিয়াই কেতিয়াবাহে কলিজা ক প্ৰভাবিত কৰে।\nহৃদযন্ত্ৰৰ ক্ষেত্ৰত Razelfx ৰ কি প্ৰভাৱ দেখা গৈছে?\nহৃদয় can be affected by Razelfxৰ দ্বাৰা [Organ] প্ৰভাবিত হব পাৰে। আপুনি যদি এইবিধ ঔষধৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক। চিকিতসকৰ পৰামৰ্শৰ পিছতহে আপুনি ইয়াক পুনৰাই গ্ৰহণ কৰা উচিত।\nঅইন দৰৱৰ সৈতে Razelfxৰ গুৰুতৰ ক্ৰিয়া-প্ৰতিক্ৰিয়া - Severe Interaction of Razelfx with Other Drugs in Assamese - Oinor xoite Razelfx ar gurutor kriya-pratikriya\nRazelfx তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nRazelfx মতভেদসমূহ - Razelfx Contraindications in Assamese - Razelfx nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Razelfx লোৱা অনুচিত যাতে -\nRazelfx ৰ বিষয়ে সততে সোধা প্ৰশ্নসমূহ - Frequently asked Questions about Razelfx in Assamese - Razelfx ar bikhoye satate xodha prashnasamuh\nএই Razelfx-এ অভ্য়াস বা নিচাৰ সৃষ্টি কৰে নেকি?\nনহয়, Razelfx লোৱাটোৱে কোনো আসক্তিৰ সৃষ্টি নকৰে।\nRazelfx লোৱাৰ পিছত আপুনি গা়ড়ী চলাব নালাগে অথবা গধুৰ মেচিন চলাব নালাগে। এয়া বিপজ্জনক হ'ব পাৰে, যিহেতু Razelfxয়ে আপোনাক তন্দ্ৰাচ্চন্ন কৰিব পাৰে।\nহয়, চিকিত্সা পৰামৰ্শ অনুসাৰেহে Razelfx লওক।\nমানসিক ৰোগৰ চিকিত্সাৰ বাবে Razelfx লৈ কোনো লাভ নাই।\nখাদ্য আৰু মদৰ সৈতে Razelfx ক্ৰিয়া-প্ৰতিক্ৰিয়া - Razelfx Interactions with Food and Alcohol in Assamese - khadya aaru modor xoite Razelfx kriya-pratikriya\nখাদ্য আৰু Razelfxৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Razelfx আৰু দৰৱে কেনেদৰে প্ৰভাৱ পেলাব তাৰ বিষয়ে কোৱাটো টান।\nমদ আৰু Razelfxৰ মাজৰ প্ৰতিক্ৰিয়া\nRazelfx আৰু মদৰ প্ৰতিক্ৰিয়া সন্দৰ্ভত এতিয়ালৈ কোনো তথ্য উপলব্ধ নহয় কিয়নো এই বিষয়ত এতিয়ালৈ গৱেষণা হোৱা নাই।


“জোনাকৰ মডেল”ত অংশগ্ৰহণ কৰিব বিছাৰিছে নেকি ? - Hourly Times\n“জোনাকৰ মডেল”ত অংশগ্ৰহণ কৰিব বিছাৰিছে নেকি ?\nApril 10, 2018000 1 min4yrs 73\nমডেলিং, অভিনয় তথা গ্লেমাৰ জগতখনত নিজকে প্ৰতিষ্ঠা কৰাৰ সপোন বহুতেই দেখে । তেওঁলোকক চিনাকী কৰি দিয়াৰ উদ্দেশ্যে আগত ৰাখিয়েই আমি জোনাকৰ (www.junaak.com) তৰফৰপৰা “জোনাকৰ মডেল ” শিতানটো দাঙি ধৰিবলৈ চেষ্টা কৰিছোঁ । নিৰ্বাচিত সকলৰ মাজৰপৰা প্ৰয়োজন সাপেক্ষে কিছুমানক মিউজিক ভিডিও, চুটি ছবি, ধাৰাবাহিক আদিত অভিনয়ৰ বাবে অডিশ্যনৰ ব্যৱস্থা কৰি দিয়া হয় ।\nউক্ত শিতানটোত অংশগ্ৰহণ কৰিব বিছাৰিছে যদি তিনিখন বা ততোধিক ভাল কোৱালিটিৰ ফটো আমালৈ ই-মেইলৰ দ্বাৰা প্ৰেৰণ কৰক । আমাৰ ১০ জন সদস্যৰে গঠিত সম্পাদনা সমিতিয়ে নিৰ্বাচিত বুলি বিবেচনা কৰা “জোনাকৰ মডেল” সকল www.junaak.com\nত উপলব্ধ হ’ব । আমাৰ ই-মেইল ঠিকনা হ’ল –


Cow dung Stolen: টকা বা সোণৰ গহনা নহয়, এইবাৰ চোৰে চুৰ কৰিলে ৮০০ কেজি গোবৰ, তদন্তত নামিল পুলিচ– News18 assam\nCow dung Stolen: টকা বা সোণৰ গহনা নহয়, এইবাৰ চোৰে চুৰ কৰিলে ৮০০ কেজি গোবৰ, তদন্তত নামিল পুলিচ\nৰাজ্যখনৰ চৰকাৰৰ এক আঁচনিও আছে গোবৰক লৈ। এই আঁচনিমতে গৰুৰ গোবৰ কিনি সংগ্ৰহ কৰা হয়।\nLast Updated : June 21, 2021, 18:24 IST\nচোৰ বহু প্ৰকাৰৰ আছে, সোণ–ৰূপৰ পৰা গাড়ী বা তেল অথবা গৰু বা ছাগলী চোৰ। এনে চুৰিকাৰ্যৰ বিষয়ে সংবাদমাধ্যমতো প্ৰতিদিনে খবৰ ওলায়। কিন্তু এইবাৰ চাঞ্চল্য আৰু বহুল প্ৰচাৰ লাভ কৰিছে আন একপ্ৰকাৰৰ চোৰে। সেয়া হ'ল গোবৰ চোৰ। সামান্য গোবৰো নহয়, একেলগে ৮০০ কিলোগ্ৰাম গোবৰ চুৰি হৈছে। গোবৰ চুৰিক লৈ আৰক্ষী থানাত এটা অভিযোগো দাখিল কৰা হৈছে আৰু আৰক্ষীয়ে গোটেই ঘটনাটোৰ তদন্ত কৰি আছে।\nগোবৰ চুৰিৰ এই ঘটনাই গাঁওখনত বিয়পাইছে উত্তেজনা। গাঁওখন ধুৰেনা গাঁও, ছত্তিশগড়ৰ। কৃষিজীৱী গাঁওখনত গৰুৰ গোবৰ বিক্ৰী কৰি বহুতে উপাৰ্জনো কৰে। ৰাজ্যখনৰ চৰকাৰৰ এক আঁচনিও আছে গোবৰক লৈ। এই আঁচনিমতে গৰুৰ গোবৰ কিনি সংগ্ৰহ কৰা হয়। ছত্তিশগড় চৰকাৰে 'গোধন ন্যায় যোজনা' নামৰ আঁচনিৰ অধীনত প্ৰতি কিলোগ্ৰামত ২ টকাকৈ গোবৰ ক্ৰয় কৰি আছে। ক্ৰয় কৰা গোবৰ গৌথানত ৰখা হয়। এই গোবৰৰ জৰিয়তে ৰাজ্য চৰকাৰে প্ৰাকৃতিক সাৰ উৎপাদন কৰাৰো পৰিকল্পনা কৰিছে, যাৰ বাবে এই আঁচনিৰ জৰিয়তে গোবৰ ক্ৰয় কৰা হৈছে।\nএতিয়া গোবৰ চুৰিক লৈ সমগ্ৰ গাঁওখনত এক আলোড়ন সৃষ্টি হৈছে। ১৫ জুনত গৌথান সমিতিৰ গাঁৱৰ মুৰব্বী কামাহান সিং কানৱাৰে এই সন্দৰ্ভত আৰক্ষী থানাত এটা অভিযোগ দাখিল কৰে। চুৰি হোৱা ৮০০ কিলোগ্ৰাম গোবৰৰ বজাৰ মূল্য হৈছে ১,৬০০ টকা। আৰক্ষীয়ে ধাৰণা কৰা মতে, আঁচনিত বিক্ৰী কৰি ধন ঘটাৰ বাবেই এইদৰে গোবৰ চুৰি কৰা হৈছে। তদন্ত অব্যাহত আছে, কিন্তু চোৰক ধৰিব পৰা নাই।\nFirst published: June 21, 2021, 18:24 IST\nHealthy Lifestyle: আদা-পানী খাওক, এই আদাৰ পানীত কি কি উপকাৰ আছে? জানি লওক ...\nIPL play off: ইডেনৰ বছ জছ ! বাটলাৰৰ ধুমুহাত দিশহাৰা গুজৰাটৰ বলাৰ, সন্মুখত কঠিন লক্ষ্য ...


জুলাই 22 – বিশ্ৰাম! – Elim Glorious Revival Church – Kodambakkam\nজুলাই 22 – বিশ্ৰাম!\nBy elimchurchgospel | July 22, 2021 | Appam - Assamese | No Comments\n” তেতিয়া তেওঁ তেওঁলোকক কলে, “তোমালোকে অকলে এখন নিৰ্জন ঠাইলৈ যোৱা আৰু তাতে কিছুকাল বিশ্রাম কৰা৷”( মাৰ্ক ৬:৩১)।\nযীশু খ্রীষ্টকো বিশ্ৰাম আৰু শান্তিৰ আৱশ্যক আছিল। বাস্তৱত তেওঁ পৰমেশ্বৰৰ জন হয় আৰু বাস্তৱতে তেৱেঁই খ্ৰীষ্ট হয়। কিন্তু তথাপিও, পবিত্র শাস্ত্ৰ কয় তেওঁ বিশ্ৰাম কৰিলে। মানবজাতি খ্ৰীষ্টৰ আগমনৰ বাবে ৪০০০ বছৰৰ পৰা ব্যাকুল হয় আছিল কিন্তু খ্ৰীষ্টক সেৱা কাৰ্য্য কৰিবলৈ মাত্ৰ ৩ বছৰ আধা প্ৰাপ্ত হল। সেই অলপ কাৰ্য্য কালক পূর্ণ কৰিবলৈ তেওঁ লোকৰ ওচৰত কেবাটাও দায়িত্ব আছিল। তেওঁ লোকক লোকক উপদেশ দিব লাগিছিল। তেওঁক গাঁও আৰু চহৰৰ যাত্ৰা কৰিব লাগিছিল। তেওঁক ৰোগীক লগ কৰিব লাগিছিল।\nযীশু খ্রীষ্ট কলে, “আমি দিন থাকোতেই মোক পঠোৱা জনৰ কৰ্ম কৰিব লাগে। ৰাতি হৈ আহিছে, তেতিয়া কোনেও কৰ্ম কৰিব নোৱাৰিব। ( যোহন ৯:৪)। যীশু খ্রীষ্ট নিজৰ সেৱা কাৰ্য্যত কাম সকলো বহুতো কষ্ট কৰিলে কিন্তু লগতে, তেওঁ নিজৰ শৰীৰৰো চোৱা চিতা কৰিলে। পবিত্র শাস্ত্ৰ কয়, “তাৰ পাচত যীচুৱে লোক সকলক বিদায় দি থাকোতে, তেওঁৰ শিষ্য সকলক নাওত উঠি তেওঁ যোৱাৰ আগতে সিপাৰে থকা বৈৎ-চৈদা নগৰলৈ যাবৰ বাবে আগ্রহেৰে আজ্ঞা দিলে। তেওঁ শিষ্য সকলক কলে, ” তোমালোকে একান্ত স্থানত গয় বিশ্ৰাম কৰা। ”\nএয়া কি যেতিয়া লৈকে যে যীশু অকলে বিশ্ৰাম কৰি থাকোতে, লোকসকল তেওঁক লগ ধৰিবলৈ তাতো গুচি গৈছিল। তেওঁ আচৰিতকৰ্ম কৰি পাঁচটি ৰুটি আৰু দুটি মাছ লৈ ৫০০০ লোকক বিলাই দি তেওঁ লোকক বিদায় দিলে ( মাৰ্ক ৬:৪৫)। আগৰ পদ টিত আমি পঢ়ো “তাৰ পাছত তেওঁ তেওঁলোকৰ পৰা বিদায় লৈ প্ৰাৰ্থনাf কৰিবলৈ পৰ্বতৰ ওপৰলৈ গ’ল। ”\nসেৱা কাৰ্য্য কৰা পিছত, তেওঁ বিশ্ৰামৰ বাবে নিৰ্জন ঠাইলৈ গল। সেয়া ঠাই আছিল গেতচামিনী বাগিচা। তেওঁ যেনেকৈ প্ৰাৰ্থনা কৰি গল, তেওঁ নিজৰ আত্মাক সজাগ আৰু দৃঢ় অনুভৱ কৰিল চাগে। হয়। তেওঁ সেই গজাগতাক জানিছিল যি প্ৰাৰ্থনা দ্বাৰা প্ৰাপ্ত হব লাগিছিল।\nতেওঁ নিজৰ শিষ্যকো চেৱাচিতা কৰিলে। তেওঁ তেওঁৰ সৈতে গয় তেওঁ লোকক ৰূপান্তৰিতৰ অনুভৱৰ বিষয়ে কলে। তেওঁ লোকে তেওঁক প্ৰাৰ্থনাৰ সামৰ্থক দেখুওৱাই প্ৰায়চিত্ত কৰিলে। চোৱা, সৌৱা তোমাৰ মাতৃ”! সেই সময়ৰে পৰা সেই জন শিষ্যই তেওঁক নিজৰ ঘৰলৈ লৈ গ’ল।আৰু তেওঁৰ মাতৃৰ সকলো চিন্তা যোহনক সমৰ্পিত কৰি দিলে ( যোহন ১৯:২৬, ২৭)।\nপৰমেশ্বৰৰ মৰমিয়াল সন্তান, সুনিশ্চিত কৰক যে সকলো মন , আত্মা আৰু শৰীৰ অনুনাসিক থাকে। তেতিয়া আপুনি দিব্যি সুস্থতা আৰু ভাল স্বাস্থ্য সৈতে পূৰ্নতাৰ ফালে আগবাঢ়িবলৈ নিজকে তৈয়াৰ কৰাত সহায় কৰে।\nমন কৰিবলগীয়া:”কিন্তু মোৰ নামত ভয় ৰাখোঁতা যি তোমালোক, তোমালোকৰ প্রতি ধাৰ্মিকতাৰূপ সূৰ্য উদিত হ’ব, যাৰ কিৰণ সুস্থতাদায়ক; তোমালোকে বাহিৰ হৈ গোহালিৰ পৰা মুকলি হোৱা দামুৰিৰ নিচিনাকৈ ডেও দিবা।” ( মলাখী ৪:২)।


xukhdukh.com July 15, 2013 goodnews,\n১. অসমীয়া লোকশিল্পী তেজপুৰৰ পুষ্পেন্দ্ৰ বৰাই গঢ়িলে এক অভিলেখঃ নিজহাতে বনোৱা ২৭ফুট দৈৰ্ঘ্যৰ বাঁহীত অহৰ্নিশে কীৰ্তনৰ ঘোষা, জ্যোতি সংগীত আৰু বিহুগীতৰ সুৰ পৰিবেশন কৰি ইণ্ডিয়া বুক অৱ ৰেকৰ্ডছত লিপিবদ্ধ কৰিলে নিজৰ নাম ৷\n২. ন-হাজাৰটা অস্ত্ৰোপচাৰেৰে দেশৰ ভিতৰত শীৰ্ষত অসমঃ অপাৰেশ্বন স্মাইলেৰে হাজাৰ হাজাৰ শিশুৰ মুখত উজলিছে হাঁহি ৷\n৩. নগাঁও জিলা সাহিত্য সন্মিলনীৰ উদ্যোগত নৱকান্ত বৰুৱাৰ স্মৃতি দিৱস, পৰবৰ্তী বৰ্ষৰ পৰা অনুষ্ঠিত হব স্মাৰক বক্তৃতা ৷ সন্মিলনীয়ে ক’লে- নৱকান্ত বৰুৱাই পাব লাগিছিল জ্ঞানপীঠ বঁটা ৷\n৪. অনাগত লোকসভা নিৰ্বাচনৰ পূৰ্বেই নিজস্ব এক ৰাজনৈতিক দল গঠন কৰিব কৃষক মুক্তি সংগ্ৰাম সমিতিয়েঃ বিপ্লৱৰ জৰিয়তে ৰাজনৈতিক ক্ষমতা দখলেই দলটোৰ লক্ষ্য হব বুলি প্ৰকাশ পালে তথ্য ৷ কাকীত বহা কাৰ্যনিৰ্বাহকে ল’লে সিদ্ধান্ত ৷\n৫. জাজৰিত বিহু কৰ্মশালাত ভাগ ল’লে ঢোল ওজা সোমনাথ বড়াইঃ ক’লে ঢোল জীয়াই থাকিলেহে অসমীয়া জাতি জীয়াই থাকিব ৷\n৬. বঙাইগাঁৱৰ খাৰিজা দোলাইগাঁৱত স্থাপিত হৈছে চিলাৰায়ৰ প্ৰতিমূৰ্তিঃ গ্ৰাম্য সমিতিয়ে অহা ২২ছেপ্তেম্বৰলৈ চলাইছে উন্মোচনৰ প্ৰস্তুতি ৷\n৭. নাইনিতালৰ স্পল্প শিক্ষিত কৃষক কুৱেৰ সিংৰ উদ্ভাৱনীয়ে পালে উত্তৰাখণ্ড নৱীকৰণ শক্তি সংস্থাৰ স্বীকৃতিঃ পথাৰত পানী যোগানৰ মেচিনত উদ্ভাৱনী শক্তিৰে বিজুলী উৎপাদন কৰি ছমাহে পোহৰাই আছিল নিজৰ গাঁও ৷\n৮. ঢকুৱাখানাত অনুষ্ঠিত হ’ল সংবাদ প্ৰস্তুতিৰ কৰ্মশালাঃ লখিমপুৰ জিলা সাংবাদিক সংন্থাৰ উজনি মণ্ডলে গ্ৰহণ কৰিলে উদ্যোগ ৷\n৯. অৱেশষত ডেৰশ বছৰীয়া ইতিহাস সামৰি স্তব্ধ হ’ল টেলিগ্ৰাফ সেৱাঃ জৰুৰী খবৰৰ দ্ৰুত সেৱাৰ স্থান ল’লে ইণ্টাৰনেট আৰু মোবাইলে ৷\n১০. আজিৰ পৰা অনুষ্ঠিত হৈছে অসম বিধান সভাৰ পাঁচ দিনীয়া বৰ্ষাকালীন অধিবেশনঃ এইবাৰো গুটখা নিষিদ্ধকৰণ বিধেয়কৰ ভাগ্য এতিয়াও অনিশ্চয়তাত ৷\n১. পুনৰ মূল্যবৃ্দ্ধি, ১.৫৫ টকাকৈ বাঢ়িল পেট্ৰ’লৰ মূল্যঃ ছয় সপ্তাহত চাৰিবাৰকৈ মূল্যবৃদ্ধিৰে দেশত নতুন অভিলেখ ৷\n২. নিমখ কেলেংকাৰীৰে গগৈ আমোলৰ চৰকাৰে গঢ়িলে নতুন অভিলেখঃ ৭০০০ কোটিৰ আৰ্থিক খেলিমেলিয়ে পালে সংবাদ শিৰোনামা ৷\n৩. কৰ্মৰত অৱস্থাত দেহৰক্ষীৰ গালত চৰ মাৰি আৰক্ষী সন্থাৰ ৰোষত পৰি সংবাদ শিৰোনামা দখল কৰিলে আই এ এছ বৰ্ণালী ডেকাই ৷\n৪. বিদ্যালয় প্ৰাদেশিকীকৰণক লৈ কাহিলীপাৰাৰ শিক্ষা বিভাগৰ কাৰ্যালয়ত বহিছে বৃহৎ বজাৰঃ স্কুল খুলি সংগ্ৰাম কৰি থকা শিক্ষকৰ পৰা প্ৰলোভেনেৰে লুণ্ঠন চলোৱাৰ গোপন কাহিনীয়ে স্থান পালে সংবাদ মাধ্যমত ৷\n৫. সমূহীয়া আত্মহত্যাৰ ভাবুকি দিলে দৰঙৰ ৩০২ জন চাকৰি হেৰুওৱা শিক্ষকে ৷\n৬. ধুবুৰীত ছেকেণ্ড লাইন ডিফেণ্সৰ নামত সীমান্তত ভেকোঁভাওনাঃ ব্ৰহ্মপুত্ৰত জাহ গ’ল ৬খনকৈ সীমান্ত চকী, খালী হৈ আছে ডিএছপিৰ পদো খালীঃ ইফালে কে এল অ’-মাওবাদীৰ উত্থানৰ বাতৰি ৷\n৭. শিৱগাৰৰ বন বিভাগত দুই কোটি টকীয়া নিমপুলি ৰোপণ কেলেংকাৰীৰ বাতৰি উন্মোচন কৰিলে সংবাদ কৰ্মীয়ে ৷\n৮. অহা ছেপ্তেম্বৰ মাহত অসমলৈ আহিব নৰেন্দ্ৰ মোদীঃ চাৰিখনকৈ নিৰ্বাচনী সভাত অংশগ্ৰহণ কৰিব বুলি তথ্য প্ৰতাশ কৰিলে বিজয়া চক্ৰৱৰ্তীয়ে ৷\n৯. ঐতিহ্যমণ্ডিত জনিয়া সত্ৰৰ প্ৰতি তীব্ৰ ভাবুকি বেঁকী নৈৰ গৰাখহনীয়াৰঃ ৰাইজে তুলিলে খহনীয়া নিয়ন্ত্ৰণৰ দাবী ৷\n১০. মেচ কছাৰী ৰাইজৰ বাবে স্বায়ত্ত শাসনৰ ব্যৱস্থা কৰিব পৰা নাযাব বুলি চৰকাৰী সূত্ৰই প্ৰকাশ কৰাত মেচ কছাৰী জাতীয় পৰিষদে দিলে অস্ত্ৰ তুলি লোৱাৰ হুংকাৰ ৷\nBy xukhdukh.com on July 15, 2013


Ezr9| AsmULB | STEP | সেই সকলো কাৰ্য্য যেতিয়া সমাপ্ত হ’ল, তেতিয়া কৰ্ম্মচাৰীসকলে মোৰ ওচৰলৈ আহি ক’লে, “ইস্ৰায়েল লোকসকলে, পুৰোহিতসকলে, আৰু লেবীয়াসকলে আন দেশীয় ঘিণলগীয়া কাৰ্য ত্যাগ কৰা নাই; যেনে কনানীয়া, পৰিজ্জিয়া, যিবুচীয়া, অম্মোনীয়া, মোৱাবীয়া, মিচৰীয়া, আৰু ইমোৰীয়া লোকসকলৰ অতিশয় ঘিণলগা কাৰ্য্যৰ পৰা নিজকে পৃথকে ৰখা নাই।\nলোকসকলে কৰা পাপ। ইজ্ৰাৰ প্ৰাৰ্থনা।\n1সেই সকলো কাৰ্য্য যেতিয়া সমাপ্ত হ’ল, তেতিয়া কৰ্ম্মচাৰীসকলে মোৰ ওচৰলৈ আহি ক’লে, “ইস্ৰায়েল লোকসকলে, পুৰোহিতসকলে, আৰু লেবীয়াসকলে আন দেশীয় ঘিণলগীয়া কাৰ্য ত্যাগ কৰা নাই; যেনে কনানীয়া, পৰিজ্জিয়া, যিবুচীয়া, অম্মোনীয়া, মোৱাবীয়া, মিচৰীয়া, আৰু ইমোৰীয়া লোকসকলৰ অতিশয় ঘিণলগা কাৰ্য্যৰ পৰা নিজকে পৃথকে ৰখা নাই। 2কাৰণ পবিত্র লোকসকলে তেওঁলোকৰ কিছুমান ল’ৰা-ছোৱালীৰ বিবাহত এনেদৰে আন দেশৰ লোকসকলৰ সৈতে সম্বন্ধ স্থাপন কৰে। এই অৱিশ্বাসী কাৰ্য্যত কৰ্ম্মচাৰী আৰু মূখ্য লোকসকলে আগভাগ লয়।”\n3মই এই কথা শুনি মোৰ কাপোৰ আৰু চোলা ফালিলোঁ, আৰু মোৰ মুৰৰ চুলি ও দাঢ়ি ছিঙি যোৱাকৈ টানিলোঁ। তাৰ পাছত লাজত বহি পৰিলোঁ। 4অৱিশ্ৱাসী কাৰ্য্যৰ বিষয়ে ইস্ৰায়েলৰ ঈশ্বৰে কোৱা কথাত যিসকল লোক ভয়ত কপিছিল তেওঁলোকে মই গধূলীৰ বলিদানৰ সময়লৈকে বহি থকা ঠাইত গোট খালে।\n5কিন্তু গধূলীৰ বলিদানৰ সময়ত, মই লজ্জিত অৱস্থাৰ পৰা ফটা কাপোৰ আৰু চোলাৰ সৈতে থিয় হৈ মোৰ হাত ওপৰ কৰি ঈশ্বৰ যিহোৱাৰ আগত আঁঠুকাঢ়িলোঁ। 6মই কলোঁ, “হে মোৰ ঈশ্বৰ, মই আপোনাৰ সন্মুখত মুখ তুলিবলৈ অতি লজ্জিত আৰু দুখিত হৈছোঁ। কিয়নো আমাৰ অপৰাধবোৰ বৃদ্ধি পাই সীমা চেৰাই গৈছে, আৰু আমাৰ দোষবোৰ বাঢ়ি গৈ আকাশ স্পৰ্শ কৰিছে।\n7আমাৰ পুৰ্ব্ব-পুৰুষৰ দিনৰে পৰা আজি পৰ্য্যন্ত আমি অতিদোষী হৈ আছোঁ। আমাৰ নানা অপৰাধৰ কাৰণে আমাক, আমাৰ ৰজাসকলক, আৰু আমাৰ পুৰোহিতসকলক এই পৃথিৱীৰ ৰজাসকলে তেওঁলোকৰ তৰোৱালেৰে বন্দীত্ৱ লৈ নি আমাক লুটদ্রব্যৰ দৰে কৰিলে আৰু আমাৰ মূখ বিৱৰ্ণ হ’বলৈ সোধাই দিলে।\n8তথাপিও এতিয়া কিছু সময়ৰ কাৰণে, আমাৰ কিছুমান জীৱিত লোকৰ ওপৰত ঈশ্ৱৰ যিহোৱাৰ অনুগ্রহ অৱস্থিত হ’ল আৰু তেওঁৰ পবিত্র স্থানত নিৰাপদে আমাৰ ভৰি স্থিৰ কৰিলে। ঈশ্বৰে আমাৰ চকু দিপ্তিময় কৰা বাবে আৰু আমাক বন্দীত্ৱৰ পৰা অলপ সকাহ দিয়াৰ কাৰণে এই সকলোঁ হ’ল। 9আমি বন্দী হৈ আছিলো, কিন্তু আমাৰ ঈশ্বৰে আমাক নাপাহৰিলে, তেওঁ আমাৰ বাবে বিশ্ৱাসৰ গুৰুত্ৱপূৰ্ণ প্রতিশ্রুতি আগবঢ়ালে। আমি ধ্ৱংস হৈ যোৱা আমাৰ ঈশ্ৱৰৰ গৃহ যাতে পুনৰ নিৰ্ম্মাণ কৰিব পাৰো, তাৰ বাবে পাৰস্যৰ ৰজাৰ দৃষ্টিত তেওঁ আমাক নতুন শক্তি দিলে। তেওঁ এইদৰে কৰিলে, তাতে আমি যিহূদা আৰু যিৰূচালেমত আমাৰ সুৰক্ষাৰ বাবে দেৱাল দিব পাৰিলো।\n10এতিয়া হে আমাৰ ঈশ্বৰ, ইয়াৰ পাছত আমি কি কব পাৰোঁ? কাৰণ আমি আপোনাৰ আজ্ঞাবোৰ এতিয়াও পাহৰি আছোঁ। 11আপুনি আপোনাৰ ভাববাদী দাস সকলক আজ্ঞা দি যেতিয়া কৈছিল যে, এই যি দেশ তোমালোকে আধিকাৰ কৰিবলৈ প্রবেশ কৰিছা, সেইয়া অশুচি দেশ। তেওঁলোকৰ অশুচি আৰু ঘিণলগা কাৰ্য্যৰ দ্ৱাৰাই লোকসকলে ইমুৰৰ পৰা সিমুৰলৈকে সমগ্র দেশ দূষিত কৰি তুলিছে। 12সেয়ে এতিয়া, তোমালোকৰ ছোৱালীক তেওঁলোকৰ পুত্রসকলৰ লগত বিবাহ নিদিবা, আৰু তেওঁলোকৰ ছোৱালীক তোমালোকৰ পুত্ৰলৈ নানিবা। আৰু তেওঁলোকৰ মঙ্গল আৰু উন্নতি নিবিচাৰিবা। সেয়ে তোমালোক বলৱন্ত হোৱা আৰু দেশৰ উত্তম বস্তু ভোগ কৰা, আৰু তোমালোকৰ সন্তানসকলে সদাকালৰ বাবে আধিপত্য লাভ কৰিবলৈ এইদৰে কৰা।\n13আমাৰ কু-ক্ৰিয়াবোৰৰ আৰু মহাদোষৰ কাৰণে আমালৈ ঘটা সকলো অমঙ্গলৰ পাছত, আমাৰ ঈশ্বৰ যি আপুনি, আপুনি আমাৰ অপৰাধৰ পাবলগা দণ্ড কম কৰি, আমাক জীৱিত কৰি ৰাখিলে। 14আমি পুনৰ আপোনাৰ আজ্ঞা-লঙ্ঘন কৰিম, আৰু ঘিণলগা কাম কৰা লোকসকলৰ সৈতে বিবাহ কৰিম নে? আমাৰ মাজত অৱশিষ্ট আৰু পলাবলৈ কোনো এজনো নথকাকৈ আপুনি আমাক ক্রোধ আৰু সম্পূৰ্ণ ধ্ৱংস নকৰিব নে?\nহে ইস্ৰায়েলৰ ঈশ্বৰ যিহোৱা, আপুনি ধৰ্ম্মপৰায়ণ, কাৰণ আজি আমি অতি কম সংখ্যক ৰক্ষা পোৱা লোকহে অৱশিষ্ট আছোঁ। চাওক! আমি আমাৰ দোষেৰে সৈতে আপোনাৰ সাক্ষাতে আছোঁ, ইয়াৰ ফলত আমি কোনেও কোনে এজনো আপোনাৰ সাক্ষাতে থিয় হ’ব নোৱাৰোঁ।”


'মাইক্ৰফাইনেন্সৰ ঋণ মাফ কৰাৰ নামত মাৰিলে পাভলুটি! 'ভাৰত মাতা কি জয়'- বুলি কোৱা মুখ্যমন্ত্ৰীয়ে মাতৃসকলক প্ৰৱঞ্চনা কৰিলে'- মুখ্যমন্ত্ৰীলৈ তীব্ৰ বাক্যবান সাংসদ প্ৰদুৎ বৰদলৈৰ mp-pradyut0-bordoloi-criticized-cm-himanta-biswa-sarma-on-microfinance-loan-issue-tvbhaskar-saikia-hb– News18 Assam\n'মাইক্ৰফাইনেন্সৰ ঋণ মাফ কৰাৰ নামত মাৰিলে পাভলুটি! 'ভাৰত মাতা কি জয়'- বুলি কোৱা মুখ্যমন্ত্ৰীয়ে মাতৃসকলক প্ৰৱঞ্চনা কৰিলে'- মুখ্যমন্ত্ৰীলৈ তীব্ৰ বাক্যবান সাংসদ প্ৰদুৎ বৰদলৈৰ\nUpdated:June 13, 2021, 4:44 PM IST\nছাত্র-ছাত্ৰীৰ ভবিষ্যতৰ কথা চিন্তা কৰি চৰকাৰে পৰীক্ষা অনুষ্ঠিত কৰিবলৈও আহ্বান জনাই সাংসদ বৰদলৈয়ে\nLast Updated: June 13, 2021, 4:44 PM IST\n'ভাৰত মাতা কি জয় বুলি কৈ থকা ৰাজ্যৰ মুখ্যমন্ত্ৰীগৰাকীয়ে অসমৰ মাতৃ সকলক প্ৰৱঞ্চনা কৰিছে।'- মাইক্ৰ' ফাইনেন্সৰ ঋণ ৰেহাইৰ সম্পৰ্কত এই মন্তব্য কৰিলে নগাঁও লোকসভা সমষ্টিৰ সাংসদ প্ৰদ্যুৎ বৰদলৈয়ে। দেওবাৰে ৰহাৰ পশ্চিম কচুৱা আৰু খলিহামাৰীত কণ্টেইনমেণ্ট জ'নত থকা লোকসকলক খাদ্য যোগান ধৰিবলৈ অহা সাংসদগৰাকীয়ে সাংবাদিকৰ আগত লগতে কয় যে, 'বিজেপি দলটোৰ মুৰব্বীজনৰ পৰাই সকলোৱে মিছা কথা কোৱা আৰু পাভলুটি মৰাত ওস্তাদ হৈছে।'\nইপিনে মেট্ৰিক আৰু উচ্চতৰ মাধ্যমিকৰ পৰীক্ষাৰ সন্দৰ্ভতো মন্তব্য কৰে সাংসদ প্ৰদ্যুৎ বৰদলৈয়ে। ছাত্ৰ ছাত্ৰীৰ যাতে এটা শৈক্ষিক বৰ্ষ যাতে অথলে নাযায় তাৰবাবে কোভিড প্ৰ'টকল মানি পৰীক্ষা অনুষ্ঠিত কৰিবলৈ ৰাজ্য চৰকাৰক আহ্বান জনাই সাংসদগৰাকীয়ে।\nউল্লেখ্য যে, দেওবাৰে সাংসদ বৰদলৈয়ে ৰহাৰ পশ্চিম কচুৱা আৰু খলিহামাৰীৰ কণ্টেইনমেণ্ট জ'নত থকা কোভিড আক্ৰান্ত পৰিয়ালৰ মাজত খাদ্যসামগ্ৰীৰ লগতে চেনিটাইজাৰ, মাস্ক আদিও বিতৰণ কৰে। সাংসদগৰাকীয়ে ৰহাৰ বামুণীজানৰ এগৰাকী কিডনি ৰোগত আক্ৰান্ত হৈ থকা দৰিদ্ৰ মেধাৱী ছাত্ৰী পূজা হাজৰিকাৰ স্বাস্থ্যৰ বুজ লোৱাৰ লগতে আৰ্থিক সাহাৰ্য‌ও আগবঢ়ায়।\nFirst published: June 13, 2021, 4:44 PM IST


লতাশিল থানাত বৰষাৰাণী বিষয়া, নাগৰিকত্ব সংশোধনী আইনৰ সন্দৰ্ভত পূৰ্বৰ স্থিতিত অটল অভিনেত্ৰীগৰাকী|actress-barsha-rani-bishaaya-at-latasil-police-station– News18 assam\nলতাশিল থানাত বৰষাৰাণী বিষয়া, নাগৰিকত্ব সংশোধনী আইনৰ সন্দৰ্ভত পূৰ্বৰ স্থিতিত অটল অভিনেত্ৰীগৰাকী\nযতীন বৰাৰ বিজেপি যোগদানৰ সন্দৰ্ভত কি ক’লে বৰষাই?\nLast Updated : August 19, 2020, 18:40 IST\nহঠাত্ লতাশিল থানাত উপস্থিত হ’ল জনপ্ৰিয় অভিনেত্ৰী বৰষাৰাণী বিষয়া। ছচিয়েল মিডিয়াত অভিনেত্ৰীগৰাকীক লৈ কৰা ভুৱা প্ৰচাৰৰ বিৰুদ্ধে ৰুজু কৰিলে গোচৰ। নাগৰিকত্ব সংশোধনী আইনৰ সন্দৰ্ভত পূৰ্বৰ স্থিতিত অটল অভিনেত্ৰীগৰাকী। ইফালে কোনো ধৰণৰ প্ৰত্যক্ষ ৰাজনীতিলৈ নাহে বুলিও জনাই অভিনেত্ৰীগৰাকীয়ে।\nউল্লেখযোগ্য যে, মঙলবাৰে অভিনেত্ৰী বৰষাৰাণী বিষয়াৰ নামত ভুৱা একাউণ্ট খুলি যতীন বৰাই বিজেপি গমনত সমৰ্থন জনোৱা বুলি প্ৰচাৰ কৰা হৈছিল। আৰু ইয়াৰ পিছতে ছচিয়েল মিডিয়াৰ জৰিয়তে প্ৰতিক্ৰিয়া প্ৰকাশ কৰিছিল অভিনেত্ৰী বৰষাই।\nযতীন বৰাৰ বিজেপি গমনৰ সন্দৰ্ভত কি ক’লে বৰষাই?\nঅভিনেত্ৰী বৰষাৰাণী বিষয়াই কয় যে, সেয়া যতীন বৰাৰ নিজৰ সিদ্ধান্ত। কিন্তু যতীন বৰাই আৱেগত অসমীয়াই নাগৰিকত্ব সংশোধনী আইনৰ বিৰুদ্ধে আন্দোলন কৰা বুলি কৰা মন্তব্যত অসন্তুষ্টি প্ৰকাশ কৰি বৰষাই কয় যে, ‘নাগৰিকত্ব সংশোধনী আইন বিৰোধী আন্দোলন আৱেগত হোৱা নাই। মই আইনখন পঢ়িছো। আৱেগৰ লগতে বিবেকেৰে বিবেচনা কৰি নাগৰিকত্ব সংশোধনী আইনৰ বিৰুদ্ধে ৰাজপথলৈ ওলাই গৈছিলো। বিদেশী সমস্যাৰ বিৰুদ্ধে অসমে সদায় যুঁজি আহিছে। আৰু বিদেশী আদৰি অনাটো গ্ৰহণযোগ্য নহয়। যেতিয়াই অসমীয়া মানুহ বিপদত পৰিব, সহায় মই কাষত থাকিম। মোৰ পূৰ্বৰ স্থিতি মই অটল।’\nFirst published: August 19, 2020, 18:35 IST\nBarsha Rani BishayaCyber Crimejatin Bora


Darkest Hour – দ্বিতীয় বিশ্বযুদ্ধৰ এক গুৰুত্বপূৰ্ণ অধ্যায় – চিনেকথা\nপৰিচালক – Joe Wright\nদ্বিতীয় বিশ্বযুদ্ধৰ প্ৰাৰম্ভিক কাল। হিটলাৰৰ নাজী বাহিনীয়ে এফালৰ পৰা ইউৰোপৰ দেশসমূহ আক্ৰমণ কৰি নিজৰ অধীনলৈ আনিছে। পোলেণ্ড, চেকশ্ল’ভাকিয়া, ডেনমাৰ্ক ইতিমধ্যেই নাজী বাহিনীৰ কবলত। ফ্ৰান্সৰ ওপৰত চলিছে বায়ু সেনাৰ বিমানেৰে গোলাবর্ষণ! গতিকে ফ্ৰান্স অধিকাৰ কৰিলেই হিটলাৰৰ পৰৱৰ্তী লক্ষ্য হ’ব ইংলেণ্ড। জাৰ্মান বাহিনীয়ে তীব্ৰ হেঁচাৰে বহুতো ব্ৰিটিছ সেনাক ফ্ৰান্সৰ উপকূলৱৰ্তী ডানকাৰ্ক নামৰ ঠাইখনত আৱদ্ধ কৰি ৰাখিছে। ব্ৰিটিছ সেনাৰ সেই আৱদ্ধ হৈ থকা বাহিনীটোৱে অপেক্ষা কৰিছে, কিবা এটা চমৎকাৰ হ’ব, কোনোবাই তেওঁলোকক উদ্ধাৰ কৰিব! বিশ্বজুৰি নিজৰ সাম্ৰাজ্য প্ৰতিষ্ঠা কৰা বৃটিছ চৰকাৰ এই অভূতপূৰ্ব আক্ৰমণক লৈ দুৰ্বিপাকত পৰিছে। ব্ৰিটিছ পাৰ্লিয়ামেণ্টত উঠিছে তৰ্ক–বিতৰ্ক আৰু বিৰোধৰ ঢৌ! সেই দুৰ্বিসহঃ সময়ৰ ব্ৰিটিছ ৰাজনীতিৰ এক পৰ্য্যায় আলোকিত কৰা হৈছে জ’ ৰাইট নিৰ্দেশিত Darkest Hour নামৰ ছবিখনত। এই সন্ধিক্ষণতে ব্ৰিটিছ প্রধানমন্ত্ৰী হিচাপে নিৰ্বাচিত হোৱা উইনষ্টন চার্চিলৰ দ্বিতীয় বিশ্বযুদ্ধ আৰু ডানকাৰ্ক উদ্ধাৰ অভিযানত লোৱা ভূমিকা আৰু সিদ্ধান্তৰ এক প্ৰতিফলন ঘটাইছে পৰিচালকে।\nছবিখনৰ নামটোতেই ইঙ্গিত পোৱা যায় কিমান দুঃসহ আৰু বিপর্যয়ৰ আছিল সেই সময়! যুদ্ধৰ ধামখুমীয়াত পৰি কিদৰে ৰাজনৈতিক পট–পৰিৱৰ্তন হৈছে সেয়া অতি সুন্দৰ অভিনয় আৰু পৰিচালনাৰে প্ৰকাশ কৰা হৈছে। যাৰ বাবেই ছবিখন ২০১৮ চনৰ অস্কাৰ প্ৰতিযোগিতাত শ্ৰেষ্ঠ ছবিৰ বাবে মনোনীত হয়। যুদ্ধক্ষেত্রৰ পোনপটীয়া যুজঁৰ সমান্তৰাল ভাৱে ৰাজনৈতিক ক্ষেত্ৰত কেনে এক যুদ্ধ সদৃশ পৰিস্থিতিৰ উদ্ভৱ হৈছিল আৰু চাৰ্চিলে কেনেদৰে সেই পৰিস্থিতিৰ সন্মুখীন হৈছিল, সেয়াই ছবিখনৰ মূল কাহিনী। তদানীন্তন প্ৰধান মন্ত্ৰী নেভিল চেম্বাৰলেইনৰ নাজী বাহিনীৰ সম্মুখত দুৰ্বল হৈ পৰাৰ অভিযোগৰ পৰিপ্ৰেক্ষিতত তেওঁ উইনষ্টন চার্চিলক প্রধান মন্ত্ৰী হিচাপে নিৰ্বাচিত কৰিবলগীয়া হয়। কিন্তু নিজৰ দল আৰু ৰজা ষষ্ঠ জৰ্জৰো চার্চিল বৰ প্ৰিয় নাছিল। তেওঁ প্ৰধানমন্ত্ৰী হিচাপে কাৰ্য্যভাৰ হাতত লোৱাৰ দিনাই হিটলাৰৰ বাহিনীয়ে বেলজিয়াম আৰু নেডাৰলেণ্ড আক্ৰমণ কৰে। ইংলেণ্ডৰ ওপৰত হ’ব পৰা সম্ভাৱ্য আক্ৰমণৰ পৰা বাচিবলৈ চেম্বাৰলেইন আৰু হেলিফেক্সে ইটালীৰ মুছলিনীৰ মধ্যস্থতাত জাৰ্মানীৰ সৈতে এক সন্ধিৰ প্ৰস্তাৱ চার্চিললৈ আগবঢ়ায়। কিন্তু চার্চিলে কোনোপধ্যেই ফেচিবাদ আৰু নাজীবাদৰ ওচৰত মূৰ দোৱাবলৈ মান্তি নহ’ল। ইয়াৰ প্ৰতিক্ৰিয়া স্বৰূপে চেম্বাৰলেইন আৰু হেলিফেক্স দুয়ো মিলি চার্চিলৰ বিপক্ষে সংসদত অনাস্থা প্ৰস্তাৱ আনিবলৈ পৰিকল্পনা কৰে।\nসাধাৰণতে দ্বিতীয় বিশ্বযুদ্ধৰ উল্লেখ অহাৰ লগে লগে সকলোৰে মনলৈ মুলতঃ যুদ্ধক্ষেত্ৰ আৰু ধ্বংসলীলাৰ কথাই আহে। তাৰ বিপৰীতে জ’ ৰাইটৰ ছবিখনত যুদ্ধৰ দৃশ্যায়ন দেখিবলৈ পোৱা নাযায়। ইয়াৰ দ্বাৰাই ধাৰণা কৰিব পাৰি যে পৰিচালকে মূলতঃ ব্ৰিটিছ ৰাজনীতিৰ আভ্যন্তৰীণ গতিবিধিতহে অধিক মনোনিবেশ কৰিব বিচাৰিছে। প্ৰায়ভাগ দৃশ্যই অন্তৰ্দৃশ্য (Indoor Shoot) হোৱাৰ বাবেই এখন Period Movie সৃষ্টি কৰাত কলা নিৰ্দেশকৰ বিশেষ অসুবিধা হোৱা নাই যেন লাগে। তথাপিও ১৯৪০ ৰ দশকৰ লণ্ডন আণ্ডাৰগ্ৰাউণ্ড টিউব ৰেলক সঠিক ৰূপত প্ৰকাশ কৰাত ছবিখন সফল হৈছে। এক চিপিয়া ট’নৰ প্ৰভাৱ এই ধৰণৰ বুৰঞ্জীমূলক ছবিৰ এক সতকাই চকুত পৰা বৈশিষ্ট, আৰু এই ছবিখনো ইয়াৰ প্ৰভাৱৰ পৰা মুক্ত নহয়।\nউইনষ্টন চার্চিলৰ পূৰ্বানুমান কৰিব নোৱাৰা ধৰণৰ মেজাজ, যিটো সময়ে সময়ে উগ্ৰতা আৰু ক্ৰোধলৈ পৰিৱৰ্তিত হয়, সেয়া মুখ্য চৰিত্ৰত গেৰী অল্ডমেনৰ অভিনয়ত সাৱলীল ভাৱে প্ৰকাশিত হৈছে। কেবাটাও দৃশ্যত উইনষ্টন চার্চিলৰ খঙাল ৰূপটো দেখা যায়, বিশেষকৈ আৰম্ভণিতে যেতিয়া তেওঁ নিজৰ নতুনকৈ নিযুক্তি প্ৰাপ্ত সহকাৰী এলিজাবেথ লেইটনক এটা সামান্য কথাতে গালিৰে থকা সৰকা কৰি চাকৰিৰ পৰা বহিষ্কাৰ কৰে। ব্ৰিটিছ পাৰ্লিয়ামেণ্টতো উইনষ্টন চার্চিলৰ প্ৰতিচ্ছবি বৰ সন্তোষজনক নাছিল, মূলতঃ কেইবাটাও কাৰণত। ইয়াৰ ভিতৰত তেওঁৰ ভাৰত বিদ্বেষ মনোভাব, ৰাছিয়াৰ গৃহযুদ্ধ আৰু লিবাৰেল পাৰ্টি ত্যাগ কৰাই আছিল অন্যতম। যেতিয়া তেওঁ ফ্ৰান্সৰ প্ৰধানমন্ত্ৰী পল ৰেইমণ্ডক লগ কৰে, তেতিয়া নাজী বাহিনীক ৰোধিবলৈ ফ্ৰান্সৰ একো পৰিকল্পনা নথকা দেখি উইনষ্টন চার্চিল ক্ৰোধান্বিত হৈ পৰে। কিন্তু অন্য এক দিশত তেওঁৰ চৰিত্ৰৰ এক সুকীয়া বৈশিষ্ট্য ধৰা পৰে। ফ্ৰান্সৰ নিষ্ক্ৰিয়তাৰ পিছত ইংলেণ্ডক বচাবলৈ ৱাৰ কেবিনেটে জাৰ্মানীৰ লগত শান্তি চুক্তিৰ সমৰ্থন কৰিবলগীয়া হয়, যাৰ বিপৰীতে চার্চিলে যুদ্ধ চলাই যাব বিচাৰে। কিন্তু বৃহৎ হেঁচাৰ সন্মূখীন হৈ অৱশেষত তেওঁ শান্তি চুক্তিৰ কথা বিবেচনা কৰিব লৈ বাধ্য হৈ পৰে, কিন্তু চুক্তিৰ বাবে অনুৰোধ পত্ৰ এখন শ্ৰুতলিপি দিয়াত নিজকে মানসিক ভাৱে প্ৰস্তুত কৰি তুলিব নোৱাৰে। ইংলেণ্ডৰ সাধাৰণ জনতাৰ মনতনো এই যুদ্ধ আৰু চুক্তিক লৈ কি মনোভাৱ আছে তাকে জানিবলৈ তেওঁ হঠাৎ লণ্ডনৰ আন্দাৰ গ্ৰাউণ্ড ৰেলত বহি পৰে। দেশৰ প্ৰধানমন্ত্ৰীক হঠাৎ চকুৰ সন্মুখত দেখি স্তম্ভিত হৈ পৰা সাধাৰণ জনতাক তেওঁ প্রশ্ন কৰে যে তেওঁলোকে জাৰ্মানীৰ ওচৰত ইংলেণ্ডে শিৰ নত কৰি শান্তি চুক্তি কৰাটো বিচাৰে নেকি? তাত উপস্থিত সকলোৱে উচ্চস্বৰেৰে এইকথা নাকচ কৰি কেৱল যুদ্ধৰেহে নাজী বাহিনীক বাধা দিয়াটো বিচাৰে বুলি প্ৰকাশ কৰে। জনতাৰ এই মুকলি অভিব্যক্তি পাই চাৰচিলে পুনৰ যুদ্ধ আগুৱাই নিয়াৰ সাহস পায় আৰু সংসদত উদাত্ত কণ্ঠেৰে এই কথা জনায়, যাক সাংসদসকলে উষ্ম আদৰণী জনায়, যিটো ছবি খনৰো এটা অতি গুৰুত্বপূৰ্ণ দৃশ্য হিচাপে আমাৰ চকুত ধৰা দিয়ে। চার্চিলৰ ভোজনবিলাস আৰু মদিৰাপ্ৰেমৰ লগতে আন এটা বৈশিষ্ট্য গেৰী অল্ডমেনে সঠিক আয়ত্ত কৰিছে, সেয়া হল প্ৰায় সকলো সময়তে ওঁঠত জ্বলি থকা এটা চিগাৰ। এই অনবদ্য অভিনয়ৰ বাবে অল্ডমেনে শ্ৰেষ্ঠ অভিনেতাৰ অস্কাৰ বঁটাৰ লগতে AACTA International Awards, British Academy Film Awards, Dallas Fort Worth Film Critics association, Golden Globe Award আদি বহুকেইটা সন্মান লাভ কৰে।\nবহুচৰ্চিত ডানকাৰ্কৰ অধ্যায়টোৱেও ছবিখনৰ বৰ্ণনাত স্থান পাইছে। ডানকাৰ্কত আবদ্ধ হৈ থকা ব্ৰিটিছৰ এটা সেনা বাহিনীক ৰক্ষাৰ বাবে আন এটা infantry ব্ৰিগেডক নাজী বাহিনীৰ ধ্যান ভঙ্গ কৰিবলৈ চার্চিলে আদেশ দিয়ে, যাতে ডানকাৰ্কত আৱদ্ধ সেনা বাহিনী সুকলমে ওলাই আহিব পাৰে। উল্লেখযোগ্য যে চার্চিলৰ সহকাৰী আৰু টাইপিষ্ট এলিজাবেথ লেইটনৰ সেনাবাহনীত থকা ভায়েকৰো এই ডানকাৰ্কৰ আক্ৰমণত মৃত্যু হয়। এলিজাবেথৰ ভূমিকাত অভিনয় কৰা লিলি জেমছে নিজৰ সন্তুলিত অভিনয়ৰ জৰিয়তে এক বাস্তৱিক ৰূপ প্ৰকাশ কৰিছে। ডানকাৰ্কৰ উদ্ধাৰ অভিযানৰ ঘটনাৱলীৰ এক জীৱন্ত ছবি ক্ৰিষ্টোফাৰ নোলানৰ একেই নামৰ ২০১৭ চনৰ ‘ডানকাৰ্ক’ খন কোনে পাহৰিব পাৰে! তাৰেই এক পৰৱৰ্তী সংযোজন যেন এই Darkest Hour!\nছবিখনৰ আন এটা বৈশিষ্ট্য হল অভিনেতা গেৰী অল্ডমেনৰ ৰূপসজ্জা, যিয়ে অল্ডমেনক সচৰাচৰ পৰিচিত অবয়বৰ পৰা আঁতৰাই উইনষ্টন চার্চিলৰ এক অনন্য ৰূপ প্ৰদান কৰে। প্ৰস্থেতিক শিল্পী Kazuhiro Tsuji ৰ হাতত গেৰী অল্ডমেন হৈ পৰিছে নিখুঁত চার্চিল। ২০১২ চনতে হলিউডৰ চিনেমাৰ পৰা অৱসৰ লোৱা Tsusji ব্যস্ত আছিল নিজৰ অন্য সৃষ্টিশীল কলাত। এনেতে গেৰী অল্ড মেনৰ এখন ই-মেইলে তেওঁক পুণৰ এক প্ৰত্যাহ্বান আগবঢ়ায় উইনষ্টন চার্চিলৰ সৃষ্টিৰ বাবে। কিয়নো অল্ডমেনৰ চৰ্ত আছিল যে Tsujiৰ অবিহনে এইখন চিনেমাত তেওঁ এখোজো আগনবঢ়ায়। Tsujiয়ে পিছত প্ৰকাশ কৰে যে এনে এখন ছবিত কাম কৰিবলৈ তেওঁ সদায়েই বিচাৰিছিল, য’ত এনে এটা বিখ্যাত চৰিত্ৰৰ সৃষ্টি কৰিবলৈ সুযোগ পোৱা যায়। প্ৰস্থেতিক আৰু প্ৰসাধনৰ বহুতো পৰীক্ষা নিৰীক্ষাৰ অন্তত গেৰী অল্ডমেন পৰিবৰ্তিত হয় উইনষ্টন চার্চিললৈ। এই প্ৰসাধনৰ কাৰণে দৈনিক চাৰি ঘন্টা সময়ৰ আৱশ্যক হৈছিল আৰু অল্ডমেনে দুশ ঘণ্টাৰো অধিক সময় কেৱল প্ৰসাধনৰ বাবেই বহিবলগীয়া হৈছিল ছবিখন নিৰ্মাণ কৰা অৱস্থাত। এই উৎকৃষ্ট প্ৰসাধনৰ বাবেই Tsuji আৰু তেঁওৰ দলে লাভ কৰে অস্কাৰ বঁটাৰ লগতে আন বহুতো সন্মানীয় বঁটা।\nগেৰী অল্ডমেনৰ বাহিৰেও আন বহুকেইজন অভিনেতাই সাৱলীল অভিনয়েৰে ছবিখন আগুৱাই নিছে। হেলিফেক্সৰ চৰিত্ৰত ষ্টিফেন দিলান আৰু চেম্বাৰলেইনৰ চৰিত্ৰত ৰোনাল্ড পিকআপে ছবিখনৰ প্ৰয়োজনীয় চাৰিত্ৰিক ভাৱনা, অভিব্যক্তি আৰু ৰাজনৈতিক কলা-কৌশল সুন্দৰ ভাৱে প্ৰকাশ কৰিছে। চার্চিলৰ পত্নী ক্লিমেইণ্টাইনৰ ভূমিকাত ক্ৰিষ্টিন স্কট থমাছৰ অভিনয় প্ৰশংসনীয়, য’ত ক্লিমেইণ্টাইনৰ গভীৰ আত্মবিশ্বাস আৰু বিড়ম্বনাপূর্ণ স্বভাৱ স্কটৰ অভিনয়ত ফুটি উঠিছে। ৰজা ষষ্ঠ জৰ্জৰ ভূমিকাত বেন মেণ্ডেলচনৰ অভিনয়ত দুখ আৰু স্থিতপ্ৰজ্ঞতাৰ মাজৰ এক বিশেষ মানসিক অৱস্থা দেখা যায়, যি ষষ্ঠ জৰ্জক কেন্দ্র কৰি নিৰ্মিত আন এখন ছবি The King’s Speechৰ একে চৰিত্ৰত কৰা কলিন ফেৰেলৰ অভিনয়তকৈ যথেষ্ট পৃথক।\nএখন বলিষ্ঠ চিত্ৰনাট্য, এটা বুৰঞ্জীপ্ৰসিদ্ধ ঘটনাৰ পটভূমি, আৰু লগতে সঠিক পৰিচালনাই Darkest Hourক এটা বিশেষ মাত্ৰা প্ৰদান কৰিছে। ছবিখনৰ মূল কাহিনী এণ্টনী মেককাৰ্টেনৰ দ্বাৰা লিখিত যি, The Theory of Everything, Bohemian Rapshody, The Two Popes ৰ দৰে কেইবাখনো প্ৰসিদ্ধ ছবিৰ কাহিনীকাৰ আৰু চিত্ৰনাট্যকাৰ হিচাপে বিখ্যাত। তেওঁ এই কাহিনীৰ জৰিয়তে বিপন্ন সময়ত কিদৰে ৰাজনৈতিক আৰু চৰকাৰী সিদ্ধান্তসমূহ লোৱা হয়, তাৰ এক নতুন দৃষ্টিভংগী দৰ্শকলৈ আগবঢ়াই দিছে। কিন্তু এখন বুৰঞ্জীৰ পাতৰ পৰা বুটলি অনা ছবি হলেও Darkest Hour বহুক্ষেত্ৰত ইংৰাজ স্বাভিমান আৰু গৌৰৱৰ গাঁথা হিচাপেহে আমাৰ চকুত ধৰা দিয়ে। আন বহুতো আমেৰিকান আৰু ব্ৰিটিছ যুদ্ধকেন্দ্ৰীক ছবিৰ দৰেই ইয়াতো দেশপ্ৰেম আৰু সাহসিকতাক অলপ পৰোক্ষভাবে হ’লেও দৰ্শকৰ মনত সানিবলৈ চেষ্টা কৰা হৈছে। আচলতে কোনোখন যুদ্ধকেন্দ্ৰীক ছবিয়েই এই স্বদেশপ্ৰেমৰ উদ্দাম প্ৰকাশৰ পৰা মুক্ত নহয়। এইখিনি আসোঁৱাহ চকুত পৰিলেও সবল চিত্ৰনাট্য, সুন্দৰ পৰিচালনা, সাৱলীল অভিনয় আৰু উৎকৃষ্ট প্ৰসাধন–শিল্পৰে The Darkest Hour দৰ্শকৰ মনত এখন উল্লেখযোগ্য ছবি হৈ ৰ’ব।\nগড় মাপকাঠী 4.3 / 5. ভোট : 90\nপাৰ্ৱতি প্ৰসাদৰ চলচ্চিত্ৰ ‘ৰূপহী’ – এক বিড়ম্বনা


DGP ভাস্কৰজ্যোতি মহন্তৰ সৈতে ৰাজকন্যা সন্দৰ্ভত কি কথা পাতিছিল ডাঃ নভনীল বৰুৱাই? – News Time Assam by Pratham Khabar\nঘৰ/অসম/DGP ভাস্কৰজ্যোতি মহন্তৰ সৈতে ৰাজকন্যা সন্দৰ্ভত কি কথা পাতিছিল ডাঃ নভনীল বৰুৱাই?\nDGP ভাস্কৰজ্যোতি মহন্তৰ সৈতে ৰাজকন্যা সন্দৰ্ভত কি কথা পাতিছিল ডাঃ নভনীল বৰুৱাই?\nশনিবাৰে এখন সংবাদমেলযোগে আৰক্ষী সঞ্চালক প্রধানগৰাকীয়ে ব্যক্ত কৰে দুয়োৰে মাজত হোৱা কথা-বাৰ্তাৰ কথা।\n0 117 1 মিনিট পঢ়া\nৰাজকন্যা বৰুৱা আৰু চিকিৎসক নভনীল বৰুৱা সন্দৰ্ভত মুখ খুলিছে আৰক্ষী সঞ্চালক প্রধান ভাস্কৰজ্যোতি মহন্তই। শনিবাৰে এখন সংবাদমেলযোগে আৰক্ষী সঞ্চালক প্রধানগৰাকীয়ে ব্যক্ত কৰে দুয়োৰে মাজত হোৱা কথা-বাৰ্তাৰ কথা।\nচিকিৎসক নভনীল বৰুৱাই আৰক্ষী সঞ্চালক প্রধানগৰাকীৰ সৈতে কথা পতা বুলি ওলোৱা বাতৰি সন্দৰ্ভত সংবাদমেলৰ জৰিয়তে স্পষ্টীকৰণ দাঙি ধৰে DGP ভাস্কৰজ্যোতি মহন্তই। ভাস্কৰ জ্যোতি মহন্তই জনায় যে, ৪ তাৰিখে ডাঃ নভনীল বৰুৱাই ফোন আৰু মেছেজ কৰি ৰাজকন্যা বৰুৱাৰ স্বাস্থ্যৰ বিষয়ে জনাইছিল ভাস্কৰ জ্যোতি মহন্তক।\nকাৰাগাৰৰ আলহী হ’ল নিশাৰ মহানগৰত সুৰাৰ ৰাগিত মাতাল হৈ সন্ত্ৰাস চলোৱা মডেল ৰাজকন্যা…\nৰাজকন্যাৰ আত্মহত্যা কৰাৰ প্ৰৱণতা থকাৰ কথাও ডাঃ নভনীলে জনাইছিল ভাস্কৰজ্যোতি মহন্তক। কিন্তু ৰাজকন্যা ICUত ভৰ্তি হৈ থকাৰ কথা গম পোৱা নাছিল DGP গৰাকীয়ে।\nলগতে ৰাজকন্যাৰ গোচৰৰ প্ৰাথমিক পৰ্যায়ত আৰক্ষীয়ে গোচৰটো ৰুজু কৰোতে ভুল কৰিছিল বুলি মন্তব্য প্ৰকাশ কৰে ডিজিপিগৰাকীয়ে। ঘটনাৰ বিষয়ে গম পাই তদানীন্তন বিষয়াক লিখিত ৰূপত প্ৰশ্ন কৰাৰ বিষয়ে মন্তব্য কৰে DGP ভাস্কৰজ্যোতি মহন্তই।\nDGP Bhaskarjyoti Mahanta Dr Navanil Barua Rajkanya Baruah Arrest\nজটিল ৰোগৰ ওচৰত হাৰ মানি ইহলোকলৈ গতি কৰিলে মহানগৰ নিবাসী দিলাৰা তৈয়ব...


কেৰোলিৰ বাওঁহাত আৰু সেই ঐতিহাসিক বিজয় - এই সময়ত ᴾᴶᴹ\nPosted at 00:30h in নিবন্ধ\tby\tপংকজ জ্যোতি মহন্ত0Comments\n“এয়া ১৯৩৮ চনৰ কাহিনী৷ কেৰোলি নামৰ এজন মানুহ আছিল৷ হাঙ্গেৰীয় আৰ্মি (Hungarian Army)৷ আৰু তেওঁ সেই দেশৰ সৰ্বশ্ৰেষ্ঠ পিষ্টল শ্বুটাৰ আছিল৷ সেই দেশত যিমানবোৰ ৰাষ্ট্ৰীয় ক্ৰীড়া প্ৰতিযোগিতা অনুষ্ঠিত হৈছিল, তেওঁ ইতিমধ্যে সেইবোৰত বিজয় সাব্যস্ত কৰিছিল৷ আৰু সকলোৱেই প্ৰায় নিশ্চিতই আছিল, ১৯৪০ত হ’বলগীয়া অলিম্পিকত স্বৰ্ণপদক কেৰোলিয়েই জয় কৰিব৷\nতেওঁ বছৰ বছৰ ধৰি অনুশীলন চলাই আছিল৷ তেওঁৰ এটাই সপোন আছিল, এটাই ফ’কাছ আছিল – “মোৰ এই হাতখন শ্বুটিঙত বিশ্বশ্ৰেষ্ঠ হাত কৰি তুলিব লাগিব৷ শ্ৰেষ্ঠ হ’ব লাগিব; শ্ৰেষ্ঠ হ’বই লাগিব”৷ আৰু তেওঁ সফল হৈয়েই গৈছিল, শ্বুটিঙৰ বিশ্বশ্ৰেষ্ঠ হাতখন তেওঁ গঢ়িয়েই তুলিছিল, মাথোঁ মাজত দুটা বছৰ বাকী আছিল৷\n১৯৩৮ চনত আৰ্মিৰ এটা প্ৰশিক্ষণ কেম্প চলি আছিল৷ তেওঁতো আৰ্মিত আছিল, তাতে এটা দুৰ্ঘটনা ঘটি গ’ল৷ তেওঁৰ সেই হাতখনত, যিখনেৰে তেওঁ স্বৰ্ণপদক জয় কৰিবলগীয়া আছিল, সেই হাতখনতেই এটা হেণ্ড-গ্ৰেনেড ফুটি থাকিল৷ আৰু হাতখন শেষ হৈ গ’ল৷ যিটো তেওঁৰ সপোন আছিল, যিটোত তেওঁৰ ফ’কাছ আছিল, সব খটম৷\nতেওঁৰ সমুখত দুটা পথ খোলা আছিল৷ এটা হ’ল, বাকী গোটেই জীৱন তেওঁ কান্দি কান্দি চকুলো বোৱাই কটাই দিব আৰু মানুহৰ আঁৰত কোনোবা চুকত সোমাই নিজকে হেৰাই যাবলৈ দিব৷ নতুবা, তেওঁৰ যি সপোন আছিল, য’ত তেওঁ ফ’কাছ কৰিছিল, তাক পুনৰ বান্ধি ধৰি ৰাখিব৷\nযিটো তেওঁৰ হেৰাই গ’ল, যিটো তেওঁৰ নাই, তেওঁ তাত ফ’কাছ নকৰিলে৷ তেওঁ ফ’কাছ কৰিলে সেইটোত, যিটো তেওঁৰ ওচৰত আছে! যিটো তেওঁৰ ওচৰত আছিল! আৰু কি আছিল তেওঁৰ ওচৰত? এখন বাওঁহাত৷ এখন এনেকুৱা হাত (বাওঁহাত), যিখনেৰে তেওঁ আনকি লিখিবও নোৱাৰে৷\nএক মাহ ধৰি তেওঁৰ চিকিৎসা চলিল, সোঁ হাতখনৰ বাবে৷ আৰু পুৰা এক মাহৰ পিছতে, বাওঁ হাতখনৰ অনুশীলন তেওঁৰ আৰম্ভ হৈ গ’ল৷\nপ্ৰশিক্ষণৰ এক বছৰৰ পিছত, অৰ্থাৎ ১৯৩৯ত, তেওঁ পুনৰ উভটি আহিল খেলপথাৰলৈ৷ ৰাষ্ট্ৰীয় ক্ৰীড়া প্ৰতিযোগিতা চলি আছিল৷ আৰু বহুতো পিষ্টল শ্বুটাৰ আছিল তাত৷ তেওঁ গৈ সকলোকে অভিবাদন জনালে৷ সকলোৱে ক’লে, “এয়াহে উচ্ছ্বাস! এয়াই প্ৰকৃত খেলুৱৈৰ উদ্যম৷ ইমানখিনি হৈ যোৱাৰ পিছতো তুমি ইয়ালৈ আহিছা আমাক দেখা কৰিবলৈ, আমাৰ মনোবল বঢ়াবলৈ৷”\nকোনেও কিন্তু গম পোৱা নাছিল যে তেওঁ এক বছৰ ধৰি বাওঁ হাতখনেৰে অনুশীলন চলাই আছিল৷ তেওঁ উত্তৰ দিলে, “মই ইয়ালৈ তোমালোকৰ মনোবল বঢ়াবলৈ অহা নাই, মই তোমালোকৰ লগত প্ৰতিদ্বন্দিতা কৰিবলৈ আহিছোঁ৷ তোমালোকৰ সৈতে যুঁজিবলৈ আহিছোঁ৷ সাজু হোৱা!!”\nপ্ৰতিযোগিতা চলিল৷ বাকী সব, তাত যিমানবোৰ প্ৰতিযোগী আছিল, সবেই প্ৰতিদ্বন্দিতা কৰিছিল নিজৰ আটাইতকৈ শ্ৰেষ্ঠ হাতখনেৰে৷ এওঁ প্ৰতিদ্বন্দিতা কৰিছিল নিজৰ একমাত্ৰ হাতখনেৰে৷ একমাত্ৰ হাতখনেৰে!! কোন জিকিল?? এখন মাথোঁ হাত থকা মানুহজন৷ কেৰোলি৷ জিকি গ’ল!\nকিন্তু তেওঁ ইয়াত নৰ’ল৷ তেওঁৰ লক্ষ্য স্পষ্ট আছিল, যে মোৰ এই হাতখনক এই দেশত নহয়, গোটেই পৃথিৱীত পিষ্টল শ্বুটিঙত শ্ৰেষ্ঠ হাত কৰি তুলিব লাগিব৷ তেওঁ সম্পূৰ্ণ ফ’কাছ নিক্ষেপ কৰিলে ১৯৪০লৈ৷ যেতিয়ানেকি অলিম্পিক হ’বলগীয়া আছিল৷ কিন্তু ১৯৪০ৰ অলিম্পিক বাতিল কৰা হ’ল৷ মহাসমৰৰ বাবে৷\nইয়াৰ পিছত তেওঁ সম্পূৰ্ণ ফ’কাছ ক’লৈ নিক্ষেপ কৰিলে?? ১৯৪৪ত যি অলিম্পিক হ’বলগীয়া আছিল তালৈ নিক্ষেপ কৰিলে৷ আৰু ১৯৪৪ত যি অলিম্পিক হ’বলগীয়া আছিল সেয়াও বাতিল হ’ল৷ মহাসমৰৰ বাবে পুনৰ বাতিল হৈ গ’ল৷ তেওঁ সম্পূৰ্ণ ফ’কাছ নিক্ষেপ কৰিলে ১৯৪৮ৰ অলিম্পিকলৈ৷ ১৯৩৮ত তেওঁৰ বয়স আছিল ২৮ বছৰ৷ ১৯৪৮ত তেওঁৰ বয়স হ’লহি ৩৮ বছৰ৷ আৰু যিসকল ডেকা খেলুৱৈ নতুনকৈ আহে, তেওঁলোকৰ সৈতে প্ৰতিদ্বন্দিতা কৰাটো অত্যন্ত কঠিন হৈ উঠে৷ কিন্তু কঠিন বোলা শব্দ এটা তেওঁৰ অভিধানতে নাছিল৷ তেওঁ গ’ল৷ গোটেই পৃথিৱীৰ শ্ৰেষ্ঠ শ্বুটাৰসকল আহিছিল, যি নিজৰ শ্ৰেষ্ঠ হাতখনেৰে যুঁজিছিল, আৰু এওঁ যুঁজিছিল নিজৰ একমাত্ৰ হাতখনেৰে৷ আৰু কোন জিকিল?? এখন মাথোঁ হাত থকা মানুহজন!\nকিন্তু তেওঁ তাৰ পিছতো নৰ’ল৷\n১৯৫২ চন৷ অলিম্পিক৷ দ্বিতীয়বাৰ প্ৰতিদ্বন্দীতা কৰিলে তেওঁ৷ আৰু এইবাৰ স্বৰ্ণপদক কোনে পালে? কেৰোলি! চাৰি বছৰৰ পিছত, দ্বিতীয়বাৰৰ বাবে! আৰু অলিম্পিকৰ গোটেই ইতিহাস সলনি কৰি পেলালে৷ তেওঁৰ পূৰ্বে, এই প্ৰতিযোগীতাৰ কোনো খেলুৱৈয়েই, লগত লগত দুবাৰ স্বৰ্ণপদক জয় কৰিব পৰা নাছিল৷\nকোনোবা পৰাজিতৰ কাষলৈ যাওক, তেওঁৰ ওচৰত অজুহাতৰ এখন দীঘল তালিকা থাকিব৷ যে মই এইটো কাৰণে জীৱনত বিফল হ’লোঁ, এইটোৰ বাবে একো কৰিব নোৱাৰিলোঁ, …. বহুত দীঘল তালিকা৷\nআনফালে, এজন বিজয়ীৰ কাষলৈ যাওক৷ কৰিব বিচৰা কামটো নকৰিবৰ বাবে যাৰ ওচৰত হাজাৰটা কাৰণ থাকিব; কিন্তু তেওঁ কৰিব বিচৰা কামটো কৰিবৰ বাবে এটা কাৰণ থাকিব যিটোৰ বাবে তেওঁ কামটো কৰি পেলাব৷”\nএয়া হ’ল সন্দীপ মহেশ্বৰীৰ হিন্দীৰ বক্তৃতা ভিডিঅ’ এটাৰ অনুবাদ৷ কোটি কোটি মানুহে দৰ্শন কৰা, লাখ লাখ মানুহক অনুপ্ৰাণিত কৰা মাথোঁ সাত মিনিটৰ ভিডিঅ’টো ইউটিউবত এই লিংকটোত চাব পাৰিব: https://youtu.be/Sd-YsMs3OzA\nএই ধৰণৰ ভিডিঅ’বিলাক জনপ্ৰিয় হোৱাৰ বহুতো কাৰণ থাকে৷ এই ভিডিঅ’ চালেই দেখিব: কথাৰ লগত মিলাকৈ ভিডিঅ’ দৃশ্যবোৰৰ বঢ়িয়া এডিটিং, পুৰা সংক্ষিপ্ত আৰু পোনপটীয়া বৰ্ণনা, কথাবোৰ কোৱাৰ সুৰ আৰু কথাবোৰত দিয়া জোৰবোৰ, ব’ডি লেংগুৱেজ, …. এইবোৰ সব মিলি এটা ধুনীয়া ভিডিঅ’৷ সংক্ষিপ্ত, সৰল আৰু পোনপটীয়া বৰ্ণনা কেৱল ভিডিঅ’ৰ ক্ষেত্ৰতে নহয়, প্ৰবন্ধ আদিতো এই কথাটো অতিকে প্ৰয়োজন৷ ইয়াৰ দ্বাৰা পাঠকক আপ্লুত কৰিব পাৰি, সহজে মানুহৰ মাজত জ্ঞান তথা বিবিধ চিন্তাধাৰাৰ প্ৰচাৰ কৰিব পাৰি৷ সেয়েহে, এই বক্তৃতাটো অনুবাদ কৰাৰ উদ্দেশ্য দুটা৷ ১) কেৰোলিৰ কাহিনীৰে কিছুসংখ্যক মানুহক অনুপ্ৰাণিত কৰা৷ ২) সেই সাৱলীল বৰ্ণনাখিনি অসমীয়া শব্দত তথা অসমীয়া বাক্যত কেনেকুৱা হয় তাক পৰীক্ষা কৰি চোৱা৷\nঅনুপ্ৰেৰণা, কেৰোলি, সন্দীপ মহেশ্বৰী


ৰক্ষণশীলতাবাদ - অসমীয়া ৱিকিপিডিয়া\nৰক্ষণশীলতাবাদ (ইংৰাজী: Conservatism) হৈছে এক নান্দনিক, সাংস্কৃতিক, সামাজিক আৰু ৰাজনৈতিক দৰ্শন, যি পৰম্পৰাগত সামাজিক প্ৰতিষ্ঠানবোৰৰ প্ৰচাৰ আৰু সংৰক্ষণ কৰিব বিচাৰে। ৰক্ষণশীলতাবাদৰ কেন্দ্ৰীয় ধাৰণাবোৰ সংস্কৃতি আৰু সভ্যতাৰ পৰম্পৰাগত মূল্যবোধ বা অনুশীলন অনুসৰি পৃথক পৃথক হ'ব পাৰে। পাশ্চাত্য সংস্কৃতিত ৰক্ষণশীলসকলে সংগঠিত ধৰ্ম, সংসদীয় চৰকাৰ আৰু সম্পত্তিৰ অধিকাৰৰ দৰে বিভিন্ন প্ৰতিষ্ঠান সংৰক্ষণ কৰিব বিচাৰে। ৰক্ষণশীলতাবাদৰ অনুসৰণকাৰীসকলে প্ৰায়ে আধুনিকতাৰ বিৰোধিতা কৰে আৰু পৰম্পৰাগত মূল্যবোধ প্ৰচলন কৰিব বিচাৰে।\nৰাজনৈতিক প্ৰেক্ষাপটত এই শব্দটোৰ প্ৰথম প্ৰতিষ্ঠিত ব্যৱহাৰ ১৮১৮ চনত ফৰাচী বিপ্লৱৰ নীতিসমূহ ঘূৰাই ল'বলৈ বিচৰা বৰ্বন পুনৰুদ্ধাৰৰ সময়ছোৱাত। ঐতিহাসিকভাৱে সোঁপন্থী ৰাজনীতিৰ সৈতে সম্পৰ্কিত এই শব্দটো তেতিয়াৰ পৰা বিভিন্ন ধৰণৰ দৃষ্টিভংগী বৰ্ণনা কৰিবলৈ ব্যৱহাৰ কৰা হৈছে। ৰক্ষণশীল বুলি গণ্য কৰা নীতিৰ কোনো একক সংজ্ঞা নাই কিয়নো ৰক্ষণশীলতাৰ অৰ্থ নিৰ্ভৰ কৰে এক নিৰ্দিষ্ট স্থান আৰু সময়ত কাক পৰম্পৰাগত বুলি গণ্য কৰা হয় তাৰ ওপৰত। সেয়ে ৰক্ষণশীল চিন্তাধাৰা ভিন্নতা দেখা যায় কিয়নো ই নিজকে বিদ্যমান পৰম্পৰা আৰু ৰাষ্ট্ৰীয় সংস্কৃতিৰ সৈতে খাপ খুৱাই লয়। উদাহৰণ স্বৰূপে, কিছুমান ৰক্ষণশীল লোকে অৰ্থনীতিত অধিক চৰকাৰী হস্তক্ষেপৰ পোষকতা কৰে আনহাতে আন কিছুমানে অধিক মুক্ত বজাৰ অৰ্থনৈতিক ব্যৱস্থাৰ বাবে ওকালতি কৰে। এনেদৰে পৃথিৱীৰ বিভিন্ন প্ৰান্তৰ ৰক্ষণশীলসকলে— প্ৰত্যেকে তেওঁলোকৰ নিজ নিজ পৰম্পৰা বজাই ৰাখি— বিভিন্ন বিষয়ত অসন্মত হ'ব পাৰে। অষ্টাদশ শতিকাৰ ৰাজনীতিবিদ এডমাণ্ড বাৰ্কে ফৰাচী বিপ্লৱৰ বিৰোধিতা কৰিছিল, কিন্তু আমেৰিকান বিপ্লৱক সমৰ্থন কৰিছিল; তেওঁক ১৭৯০-ৰ দশকত ৰক্ষণশীলতাৰ অন্যতম মুখ্য তাত্ত্বিক হিচাপে কৃতিত্ব দিয়া হয়।\n↑ Hamilton, Andrew (2019). "Conservatism". Stanford Encyclopedia of Philosophy. https://plato.stanford.edu/entries/conservatism/.\n↑ Heywood 2012, পৃষ্ঠা. 69.\n↑ McLean, Iain; McMillan, Alistair (2009). "Conservatism". Concise Oxford Dictionary of Politics (3rd ed.). Oxford University Press. "Sometimes [conservatism] has been outright opposition, based on an existing model of society that is considered right for all time. It can takea'reactionary' form, harking back to, and attempting to reconstruct, forms of society which existed in an earlier period". আই.এচ.বি.এন. 978-0-19-920516-5.\n↑ "Conservatism (political philosophy)". Britannica.com. http://www.britannica.com/EBchecked/topic/133435/conservatism। আহৰণ কৰা হৈছে: November 1, 2009.\n↑ Jerry Z. Muller, ed (1997). Conservatism: An Anthology of Social and Political Thought from David Hume to the Present. Princeton U.P.. পৃষ্ঠা. 26. ISBN 978-0-691-03711-0. https://books.google.com/books?id=9F7i5u4sOtgC&pg=PA26. "Terms related to 'conservative' first found their way into political discourse in the title of the French weekly journal, Le Conservateur, founded in 1818 by François-René de Chateaubriand with the aid of Louis de Bonald."\n↑ Heywood 2012, পৃষ্ঠা. 66.\n↑ Vincent 2009, পৃষ্ঠা. 79.\n↑ Vincent 2009, পৃষ্ঠা. 78.\n↑ Frank O'Gorman (2003). Edmund Burke: His Political Philosophy. Routledge. পৃষ্ঠা. 171. ISBN 978-0-415-32684-1. https://books.google.com/books?id=U-reNJAnv1oC&pg=PA171.\n"https://as.wikipedia.org/w/index.php?title=ৰক্ষণশীলতাবাদ&oldid=283631"ৰ পৰা অনা হৈছে\nএই পৃষ্ঠাখন ২৭ জুন, ২০২১ তাৰিখে ১৯:৪৩ বজাত অন্তিম সংশোধন কৰা হৈছিল।


why-fertilizer-price-hike-in-upper-assam-tv-gautom-skd– News18 Assam\nউজনি অসমত কিয় অধিক মূল্যত বিক্ৰী হৈছে ইউৰিয়া?\nUpdated:August 19, 2020, 9:28 AM IST\nচাহিদা অনুসৰি সাৰৰ যোগান হৈ উঠিলেই এই সমস্যাৰ অন্ত পৰাৰ পূৰ্ণ সম্ভাৱনা আছে।\nLast Updated: August 19, 2020, 9:28 AM IST\nযোৰহাটকে মুখ্য কৰি উজনি অসমৰ বিভিন্ন স্থানত ইউৰিয়া সাৰ প্ৰকৃত মূল্যতকৈ বহু বেছি মূল্যত বিক্ৰী কৰি অহাৰ অভিযোগ উঠি আহিছে। ২৬৬ টকা মূল্যৰ ইউৰিয়াৰ একোটা বেগ বহু ঠাইত বিক্ৰী হৈছে ৪০০-৪৫০ টকা পৰ্যন্ত মূল্যত! এনেদৰে অধিক মূল্যত ইউৰিয়া ক্ৰয় কৰিব লগা হোৱা ঘটনাই প্ৰতিক্ৰিয়াৰ সৃষ্টি কৰিছে ক্ষুদ্ৰ চাহ খেতিয়কসকলৰ লগতে কৃষিৰ জৰিয়তে পৰিয়াল পোহপাল দিয়া খেতিয়কসকলৰ মাজত। এই মূল্যবৃদ্ধিৰ অন্তৰালৰ কাৰণ ফাদিল হৈছে News18ৰ চৰজমিন অনুসন্ধানত।\nখেতিৰ ভৰপক সময়তে যোৰহাটকে মুখ্য কৰি উজনি অসমৰ বিভিন্ন ঠাইত ইউৰিয়া সাৰ প্ৰকৃত মূল্যতকৈ বহু বেছি দামত বিক্ৰী হৈ অহাৰ অভিযোগ নতুন নহয়। ২৬৬ টকা মূল্যৰ একোটা ইউৰিয়াৰ বেগ খুচুৰা বজাৰত ৪০০-৪৫০ টকা দৰত বিক্ৰী হোৱাৰ অভিযোগ উঠিছে। একাংশ পাইকাৰী বিক্ৰেতাই গুদামৰ পৰা এই সাৰ বিক্ৰী কৰাৰ সময়তে অধিক মূল্য লোৱাৰো আছে গুৰুতৰ অভিযোগ।\nকিয় অধিক মূল্যত বিক্ৰী হৈছে ইউৰিয়া :\nচৰকাৰৰ ভুল নীতিৰ বাবে দৰাচলতে ইউৰিয়া প্ৰকৃত মূল্যত বিক্ৰী কৰাটো প্ৰায় অসম্ভৱ। কাৰণ ২৬৬ টকা মূল্যৰ ইউৰিয়াৰ একোটা বেগ পাইকাৰী ব্যৱসায়ীসকলে ক্ৰয় কৰে ২৫৭ টকাত। উজনি বা নামনি অসমৰ কোনো এখন ঠাইলৈ এই সাৰ আহে ৰে’লৰ জৰিয়তে। যোৰহাটত প্ৰতিটো সাৰৰ বেগ ৰে’লৰ ডবাৰ পৰা নমাই গুদামত থোৱালৈকে শ্ৰমিকৰ বাবদ যোৰহাটত ব্যয় হয় ১২ টকাকৈ। ৰে’লৰ গুডজ য়াৰ্ডৰ পৰা যোৰহাটৰ গুদামলৈ নিয়াৰ বাবে পৰিবহন ব্যয় হয় প্ৰতি বেগত ১৬ টকাকৈ।\nআনহাতে, সাৰৰ বস্তাসমূহ গুদামত থোৱাৰ ব্যয়ো আছে। অৰ্থাৎ পাইকাৰী ব্যৱসায়ীসকলে গুদামত এবেগ ইউৰিয়া থোৱালৈকে যোৰহাটত অতিৰিক্তভাৱে ব্যয় কৰিব লগা হয় ২৮–৩৩ টকা। আনহাতে, এই ইউৰিয়া যদিহে মৰিয়নী, বৰহোলা, আমগুৰি, গোলাঘাট আদি ঠাইলৈ প্ৰেৰণ কৰা হয় তেন্তে অতিৰিক্ত পৰিবহন ব্যয় হয়গৈ প্ৰতি বেগত ২২ টকাৰ পৰা ২৮ টকা। অৰ্থাৎ ২৫৭ টকাত ক্ৰয় কৰি ২৬৬ টকাত বিক্ৰী কৰিব লগা ইউৰিয়াৰ প্ৰতি বেগৰ মূল্য যোৰহাটত হয়গৈ ২৮৫-২৯০ টকা।\nপৰিবহন ব্যয়ৰ বাবদ প্ৰতি বেগৰ বিপৰীতে প্ৰায় ১০ টকাকৈ কোম্পানীসমূহৰ পৰা পাইকাৰী বিক্ৰী প্ৰতিষ্ঠানসমূহে ঘূৰাই পায় যদিও সেয়া ২০১৮ চনৰ পিছৰে পৰা পোৱা নাই বুলি জানিবলৈ দিছে যোৰহাটৰ পাইকাৰী ব্যৱসায়ীসকলে।\nআনহাতে, ৰে’লৰ গুড্ছ য়াৰ্ডৰ পৰা ইউৰিয়া বিক্ৰী কৰিলে পৰিবহন ব্যয় বাদ দি প্ৰকৃত মূল্যতে ইউৰিয়া বিক্ৰী কৰা হয় বুলি জানিবলৈ দিছে যোৰহাটৰ এগৰাকী পাইকাৰী ব্যৱসায়ীয়ে। অতিৰিক্ত শ্ৰমিকৰ ব্যয় তথা পৰিবহন ব্যয় পৰিশোধ কৰাৰ পিছত এজন খুচুৰা ব্যৱসায়ীয়ে নিজৰ দোকানত অধিক মূল্য আদায় ললে তাৰ বাবে পাইকাৰী ব্যৱসায়ীসকল দায়বদ্ধ নহয় বুলি জানিবলৈ দিয়ে পাইকাৰী ব্যৱসায়ীগৰাকীয়ে।\n"আমি ৰে’লৱে গুড্ছ য়াৰ্ডৰ পৰা আমাৰ গুদামলৈকে সাৰৰ বস্তাসমূহ আনোতে শ্ৰমিকৰ মজুৰি তথা পৰিবহন ব্যয়ৰ বাবদ এক বুজন পৰিমাণৰ ধন ব্যয় হয়। তদুপৰি গুদামৰ ভাড়াও আছে। সেয়েহে আমি প্ৰকৃত মূল্যৰ উপৰি এই অতিৰিক্ত ব্যয়খিনিও ল’বলগা হয়। ৰে’লৰ পৰা পোনপটীয়াকৈ সাৰসমূহ ক্ৰয় কৰিলে এই অতিৰিক্ত ব্যয়সমূহ দিব লগা নহয়। আনহাতে মৰিয়নী, গোলাঘাট, আমগুৰি আদি ঠাইলৈ পৰিবহন ব্যয় হয় প্ৰতি বেগত ২২ টকাৰ পৰা ২৮ টকা। ইয়াৰ লগত শ্ৰমিকৰ মজুৰি আছেই।", যোৰহাট ফাৰ্টিলাইজাৰৰ স্বত্বাধিকাৰীয়ে এনেদৰে কয়।\nউজনি অসমত চাহিদা অনুসৰি যোগান নাই ইউৰিয়াৰ :\nআনহাতে, এই মূল্যবৃদ্ধিৰ অন্যতম কাৰণ হ’ল উজনি অসমলৈ ইউৰিয়াৰ যোগান হ্ৰাস পোৱাটো। মাৰ্চৰ পৰা আগষ্টলৈ কেৱল যোৰহাট জিলাতে প্ৰয়োজন হয় ৭-৮ হাজাৰ টন ইউৰিয়া। যোৰহাট, গোলাঘাট, শিৱসাগৰ আৰু কাৰ্বি আংলং জিলাৰ বাবে একেলগে এটা ৰে’লৰ ৰেকত ইউৰিয়া আহে ২৬০০ টন। এই সময়ছোৱাত প্ৰতিমাহে এনে দুইৰ পৰা তিনিটা ৰেকৰ চাহিদা আছে যদিও উজনি অসমলৈ ইউৰিয়াৰ যোগান প্ৰায় ৫০ শতাংশ কমি গৈছে। আগষ্ট মাহত যোৰহাট আৰু গোলাঘাট জিলালৈ মাত্ৰ ৮০০–৯০০ টন ইউৰিয়া প্ৰেৰণ কৰা হৈছে।\nকেঁচা চাহপাতৰ মূল্য বৃদ্ধি পোৱাৰ লগে লগে বৰ্তমান উজনি অসমত ইউৰিয়াৰ চাহিদা দুগুণ বৃদ্ধি পাইছে যদিও তাৰ বিপৰীতে ৫০% যোগান কমি গৈছে। ফলত একাংশ ব্যৱসায়ীয়ে নগাঁও, বৰপেটা আদি স্থানৰ পৰা ইউৰিয়া উজনি অসমলৈ আনি অধিক দামত বিক্ৰী কৰিছে। এনেদৰে অনা এবেগ ইউৰিয়াৰ পৰিবহন ব্যয়ো বহু বৃদ্ধি পায়। ফলত ২৬৬ টকাৰ এবেগ ইউৰিয়াৰ লগত অতিৰিক্ত ব্যয় যোগ হয় প্ৰায় ১০০ টকা বা তাতকৈয়ো অধিক। তাৰ পিছত খুচুৰা ব্যৱসায়ীসকলে নিজৰ লাভ্যাংশ ৰাখি ইউৰিয়া বিক্ৰী কৰোতে এই মূল্য বহু বৃদ্ধি পায় তথা ইয়াৰ মূল্য অনিয়ন্ত্ৰিত হৈ পৰে বুলি জানিবলৈ দিছে যোৰহাটৰ এগৰাকী পাইকাৰী বিক্ৰেতাই।\n"বৰ্তমান যোৰহাট, গোলাঘাটকে ধৰি উজনি অসমত ইউৰিয়াৰ চাহিদা দুগুণলৈ বৃদ্ধি পালে। কিন্তু ইউৰিয়াৰ যোগান ৫০% কমি গ’ল। নামৰূপৰ বি ভি এফ চিৰ পৰা ইউৰিয়াৰ যোগান পৰ্যাপ্ত নহয়। ফলত নগাঁও তথা নামনি অসমৰ পৰা ইউৰিয়া আনি বহু ব্যৱসায়ীয়ে উজনিত বিক্ৰী কৰিছে। আনহাতে, কোম্পানীসমূহৰ পৰা ইউৰিয়াৰ লগতে অপ্ৰয়োজনীয় সাৰ ক্ৰয় কৰিব লগা হৈছে ব্যৱসায়ীসকলে। ফলত ইয়াৰ মূল্য বহু বৃদ্ধি পাইছে। ইউৰিয়াৰ যোগান চাহিদা অনুসৰি হ’লেই এই সমস্যাৰ অন্ত পৰিব।", যোৰহাট ফাৰ্টিলাইজাৰৰ স্বত্বাধিকাৰী অনিল আগৰৱালাই এনেদৰে কয়।\nকৃষি বিভাগে কি কৰিছে !\nইউৰিয়াৰ মূল্যবৃদ্ধিৰ আঁৰৰ এই কাহিনীৰ বিষয়ে জ্ঞাত কৃষি বিভাগ। উজনিত ইউৰিয়া কৃষকসকলে অধিক মূল্যত ক্ৰয় কৰিব লগা হোৱাৰ কথা স্বীকাৰ কৰিছে কৃষি বিষয়াসকলেও। ইতিমধ্যে কৃষি বিভাগৰ সৈতে সাৰৰ পাইকাৰী বিক্ৰেতাসকলৰ এই সন্দৰ্ভত বৈঠকো অনুষ্ঠিত হৈছে। পাইকাৰী ব্যৱসায়ীসকলে কৃষি বিভাগক লিখিতভাৱে মূল্যবৃদ্ধিৰ আঁৰৰ কাৰণসমূহ ব্যখ্যা কৰিছে। অৱশেষত যোৰহাট জিলা কৃষি বিভাগে পাইকাৰী ব্যৱসায়ীসকলে অতিৰিক্ত ব্যয়সমূহ ধৰি প্ৰতিবেগ ইউৰিয়া কিমান দামত বিক্ৰী কৰিব তাৰ মূল্য নিৰ্ধাৰণ কৰিও দিছিল ৩১ জুলাই পৰ্যন্ত। আনহাতে, খুচুৰা ব্যৱসায়ীসকলে কৃষকসকলৰ পৰা অত্যাধিক মূল্য লোৱাৰ লিখিত অভিযোগ লাভ কৰিলে তেনে ব্যৱসায়িক প্ৰতিষ্ঠানৰ বিৰুদ্ধে ব্যৱস্থা গ্ৰহণ কৰিব বুলি জানিবলৈ দিছে যোৰহাট জিলা কৃষি বিভাগে।\n"চাহিদা অনুসৰি ইউৰিয়াৰ যোগান কম হোৱা বাবেই এই সমস্যাৰ সৃষ্টি হৈছে। অনুসংগিক ব্যয়সমূহ যোগ দি আমি পাইকাৰী ব্যৱসায়ীসকলৰ বাবে ইউৰিয়াৰ এক মূল্য নিৰ্ধাৰণ কৰি দিছিলো ৩১ জুলাই পৰ্যন্ত। যাতে অন্য জিলাৰ পৰাও আনিও যোৰহাটত ইউৰিয়া যোগান ধৰিব পৰা যায়। কিন্তু বৰ্তমান সেই নিৰ্দেশ বাতিল কৰা হৈছে। গোলাঘাট জিলাটো একেই পদক্ষেপ গ্ৰহণ কৰিছিল। আমি ইউৰিয়াৰ অত্যাধিক মূল্য সন্দৰ্ভত কৃষকসকলক লিখিত অভিযোগ দিবলৈ আহ্বান জনাইছো।", যোৰহাটৰ মহকুমা কৃষি বিষয়া ডঃ নিতুমণি গগৈয়ে এনেদৰে কয়।\nএনেদৰেই চৰকাৰৰ ভুল নীতিৰ ফলত উজনি অসমত মূল্য বৃদ্ধি পাইছে ইউৰিয়া সাৰৰ। চাহিদা অনুসৰি সাৰৰ যোগান হৈ উঠিলেই এই সমস্যাৰ অন্ত পৰাৰ পূৰ্ণ সম্ভাৱনা আছে।\nFirst published: August 19, 2020, 9:28 AM IST


ভণ্ড তান্ত্ৰিকৰ হাতত BTC শাসনৰ বাঘজৰী! জৰা-ফুকা কৰাৰ নামত এগৰাকী যুৱতীক ধৰ্ষণ কৰাৰ অভিযোগ sexual-harassment-allegation-against-new-btc-councilor-ghanashyam-das-tvajoybarman– News18 Assam\nভণ্ড তান্ত্ৰিকৰ হাতত BTC শাসনৰ বাঘজৰী! জৰা-ফুকা কৰাৰ নামত এগৰাকী যুৱতীক ধৰ্ষণ কৰাৰ অভিযোগ\nUpdated:December 16, 2020, 5:15 PM IST\nভণ্ড তান্ত্ৰিকৰ হাতত সদ্য ঘোষিত BTC শাসনৰ বাঘজৰী! নাৰী কেলেংকাৰীত অভিযুক্ত BTCৰ GSP দলৰ নতুন পাৰিষদৰ ঘনশ্যাম দাস।\nLast Updated: December 16, 2020, 5:15 PM IST\nভণ্ড তান্ত্ৰিকৰ হাতত সদ্য ঘোষিত BTC শাসনৰ বাঘজৰী! নাৰী কেলেংকাৰীত অভিযুক্ত BTCৰ GSP দলৰ নতুন পাৰিষদ ঘনশ্যাম দাস। দিহিৰা সমষ্টিৰ GSP দলৰ বিজয়ী প্ৰাৰ্থী ঘনশ্যাম দাসৰ বিৰুদ্ধে ২০১৯ বৰ্ষত গুৱাহাটী মহানগৰীৰ সাতগাওঁ থানাত ৰুজু হৈছিল ১২৫/১৯ নম্বৰত এটা গোচৰ। এই গোচৰৰ ভিত্তিত সাতগাওঁ আৰক্ষীয়ে গ্ৰেপ্তাৰ কৰি জে’ল হাজাতালৈ প্ৰেৰণ কৰিছিল ঘনশ্যামক।\nএই ঘটনাটো সংঘটিত হৈছিল ২০১৯ চনৰ এপ্ৰিল মাহত। মহানগৰীৰ এগৰাকী ১৬ বছৰীয়া যুৱতীক নেদেখা শত্ৰুৱে আক্ৰমণ কৰা বুলি বিষ্ণুনগৰৰ ঘনশ্যাম দাস নামৰ বাবা এজনৰ চেম্বাৰলৈ অনা হৈছিল। স্বাস্থ্য পৰীক্ষা কৰি ঘনশ্যাম দাসে যুৱতী গৰাকীৰ দেহত ‘নেদেখা শক্তি’য়ে আশ্ৰয় লৈছে বুলি কোৱাৰ লগতে জৰা-ফুকা কৰিব লাগিব বুলি পৰামৰ্শ দিছিল।\nইয়াৰ পিছতেই ঘনশ্যাম দাসে জৰা ফুকা কৰাৰ নামত এটা বন্ধ কোঠাৰ ভিতৰত যুৱতী গৰাকীক উলংগ কৰি কেইবাবাৰো বলাত্‍কাৰ কৰে বুলি অভিযোগ উত্থাপন হৈছিল।\nঅৱশেষত ২০১৯ বৰ্ষৰ এপ্ৰিলৰ প্ৰথম সপ্তাহত যুৱতীগৰাকীৰ স্বাস্থ্যৰ পৰিৱৰ্তন হোৱাত পৰিয়ালৰ লোকে যুৱতীগৰাকীক এপলো হাস্পতালত ভৰ্তি কৰায়। চিকিৎসকে যুৱতী গৰাকীয়ে ৯ মাহৰ অন্তসত্ত্বা বুলি পৰিয়ালৰ লোকক জনায়। আৰু দুদিন পিছতে দুৰ্ভগীয়া যুৱতীগৰাকীয়ে জন্ম দিছিল এটি সন্তান।\nপিছত যুৱতীগৰাকীয়ে সমস্ত ঘটনাৰ কথা পৰিয়ালৰ লোকক জানিবলৈ দিছিল। আৰু যুৱতীগৰাকীৰ পৰিয়ালে সাতগাওঁ থানাত ঘনশ্যামৰ বিৰুদ্ধে এজাহাৰ দাখিল কৰিছিল। এজাহাৰৰ ভিত্তিত আৰক্ষীয়ে ২০১৯ চনৰ ২৫ এপ্ৰিলত পাঠৰকুৱাৰীৰ বিষ্ণুনগৰৰ চেম্বাৰৰ পৰা ভণ্ডবাবা ঘনশ্যাম দাসক গ্ৰেপ্তাৰ কৰিছিল।\nFirst published: December 16, 2020, 5:15 PM IST


মাতৃভাষা স্বাভিমান হওক | নীলা চৰাই: অনলাইন অসমীয়া সাহিত্য, কবিতা, গল্প, প্ৰবন্ধ\nমাতৃভাষা স্বাভিমান হওক\nFebruary 14, 2012 February 23, 2018 মালিনী গোস্বামী6Comments নানাৰঙী, মাতৃভাষা, মালিনী গোস্বামী\n।। ২১ ফেব্ৰুৱাৰীৰ মাতৃভাষা দিৱস বিশেষ।।\n‘মই অসমীয়া ভালদৰে পঢ়িবও নোৱাৰোঁ, লিখিবও নোৱাৰোঁ, কিন্তু মইতো একো অসুবিধা নোহোৱাকৈয়ে ইমান দিন চলি আছোঁ। গতিকে মই কিয় মানি ল’ম অসমীয়া লিখিব-পঢ়িব জনাটো জৰুৰী বুলি?’ অলপতে আমাৰ বন্ধুমহলৰ মাজত অসমীয়া ভাষাৰ প্ৰয়োজনীয়তাৰ বিষয়ত আলোচনা চলি থাকোঁতে মোৰ বন্ধু এজনে দিয়া মন্তব্য এয়া। বন্ধুগৰাকীয়ে কেন্দ্ৰীয় বিদ্যালয়ত শিক্ষাজীৱন আৰম্ভ কৰি বৰ্তমান বহুজাতিক প্ৰতিষ্ঠান এটাৰ উচ্চ পদত কাৰ্যনিৰ্বাহ কৰি আছে। তেওঁ আত্মপক্ষ সমৰ্থনত আকৌ ক’লে যে তেওঁ সৰুৰে পৰা ইংৰাজী আৰু হিন্দী মাধ্যমত পঢ়িয়েই আজি এই স্থান পাইছে আৰু এই গোটেই সময়ছোৱাত কেতিয়াও অসমীয়া ভাষাত একো লিখাৰ প্ৰয়োজন হোৱা নাই। প্ৰয়োজন হ’লে হয়তো তেৱোঁ বাধ্য হ’লহেঁতেন অসমীয়া ভাষা ব্যৱহাৰ কৰিবলৈ। কোৱা বাহুল্য মাথোঁ যে তেওঁ অসমতে বাস কৰা এজন অসমীয়া। (মোৰ সুধিবলৈ মন গৈছিল, তেওঁ কি ভাষাত ভাবে?)\nকথাখিনিয়ে অলপ সময় মোক ভবাই তুলিছিল। সঁচাকৈ অসমত জীৱন নিৰ্বাহ কৰিলে অসমীয়া ভাষা লিখিব অথবা পঢ়িবলৈ জনাৰ কোনো প্ৰয়োজন নহয় নেকি? যিসকলে ভাষাটোৰ অস্তিত্ব ৰক্ষাৰ বাবে আপ্রাণ চেষ্টা চলাই আহিছে, সেয়া কেৱল আবেগিক কচৰৎ নেকি? এই ক্ষেত্ৰত আমাৰ দৰে সাধাৰণ মানুহবোৰৰ একো দায়িত্ব নাই নেকি? নে আমি সদায় অসমীয়া ভাষাৰ প্ৰচাৰ আৰু প্ৰসাৰৰ দায়িত্ব কেৱল সাহিত্য সভা, সাহিত্যিক-বুদ্ধিজীৱী নতুবা চৰকাৰৰ হাতত গতাই দি নীৰৱ দৰ্শক হৈয়ে থাকিম?\nএকোটা জাতিৰ উত্থান-পতনত ভাষাই অতীজৰে পৰা উল্লেখযোগ্য ভূমিকা পালন কৰি আহিছে। ভাষা এটাৰ অস্তিত্ব নিৰ্ভৰ কৰে ভাষাটোৰ ব্যৱহাৰ, প্ৰসাৰ আৰু প্ৰয়োজনীয়তাৰ ওপৰত। তাৰ লগতে আৰু এটা কাৰকে অনুঘটকৰ দৰে কাম কৰে; সেয়া হৈছে ভাষাটোৰ প্ৰতি থকা সেই ভাষা-ভাষীৰ প্ৰেম তথা সন্মানবোধ। মনৰ ভাব বিনিময় তথা প্ৰকাশ কৰাৰ সময়তহে ভাষাৰ প্ৰয়োজন হয়। মনৰ ভাব প্ৰকাশ কৰিবলৈ কেৱল যদি আকাৰ-ইঙ্গিতেই যথেষ্ট হ’লহেঁতেন তেনেহ’লে হয়তো ভাষাৰ সৃষ্টিয়েই নহ’লহেঁতেন।\nঅসমীয়া ভাষাৰ আজিৰ এই দুৰৱস্থা দেখিলে কেতিয়াবা ভাব হয় যে ভাষা আন্দোলনৰ নামত প্ৰাণ বিসৰ্জন দিয়া অসম-সন্তানসকলৰ জীৱনৰ কোনো মূল্যই নাছিল নেকি? অসমীয়া ভাষাৰ অস্তিত্ব ৰক্ষাৰ হকে যুঁজি একো একোটা সুন্দৰ জীৱন আহুতি দিবলৈ তেওঁলোকৰ কি প্ৰয়োজন আছিল? ভাষা আন্দোলন কেৱল এক আবেগ আছিল নেকি? ভাষা জননীৰ বাবে আত্ম-বলিদান দিয়া শ্বহীদসকলৰ আত্মত্যাগৰ মূল্যায়ন নতুন প্ৰজন্মই কৰিব পাৰিছেনে? অসম পৰাধীন হোৱাৰ লগে লগে অসমী আইৰ ভাষাও একপ্ৰকাৰে স্তব্ধ হৈ পৰিছিল। কেইগৰাকীমান মহান পুৰুষৰ অহোপুৰুষাৰ্থত অসমীয়া ভাষাই পুনৰ ন্যায্য সন্মান লাভ কৰিব পাৰিছিল। পুনৰজনম পোৱা অসমীয়া ভাষাক টনকিয়াল কৰিবলৈ সেই সময়ৰ স্বনামধন্য ব্যক্তিসকলে কম কষ্ট কৰা নাছিল। তেওঁলোকৰ প্ৰাণপাত চেষ্টাতে অসমীয়া ভাষাই ঠন ধৰি উঠিছিল আৰু সময়ৰ বিৱৰ্তনত বৰ্তমান ৰূপে-ৰঙে জাতিষ্কাৰ হৈ পৰিছে। বিশ্ব দৰবাৰতো সন্মান লভিবলৈ সক্ষম হৈছে। এনেকুৱা বিকশিত ভাষা এটাক যদি নতুন প্ৰজন্মই অনাদৰ কৰিবলৈ ধৰে, ভাষাৰ যদি বিপৰ্যয় ঘটে, তেনেহ’লে সেই মহান পুৰুষ, শ্বহীদসকলৰ আত্মাই ভৱিষ্যৎ প্ৰজন্মক কেতিয়াও ক্ষমা নকৰিব।\n“আনৰে লগতে অসমীয়া অসমতে\nযদিহে নেবাচে বাৰু ক’তনো বাচিব\nআনৰ আইক জানো ঘিণ কৰাটো বুজাব…” (ড. ভূপেন হাজৰিকা)\nচৰকাৰে অসমীয়া ভাষাক ৰাজ্যভাষাৰ মৰ্যাদা দিলে যদিও বিভাগীয় কাম-কাজত বিষয়া-কৰ্মচাৰীসকলে অসমীয়া ভাষা ব্যৱহাৰ নকৰে বুলি ক’লে হয়তো বঢ়াই কোৱা নহ’ব। সৰ্বসাধাৰণে বুজিব পৰাকৈ ৰাজ্যভাষা অসমীয়া ব্যৱহাৰ কৰিলে তেওঁলোকৰ পদমৰ্যাদাৰ যেন হানিহে হয়! যিবোৰ কামত ইংৰাজী ব্যৱহাৰ নকৰিলে নহয়, সেইবোৰৰ কথা ক’ব খোজা নাই, কিন্তু য’ত অসুবিধা নহয়, তাত জানো আমি ব্যৱহাৰ কৰিব নোৱাৰোঁ? কাৰ্যালয়, প্ৰতিষ্ঠানত অসমীয়া ভাষাত আবেদনখন লিখিবলৈও আমাৰ সংকোচবোধ হয়, কিজানিবা আমাক ইংৰাজী নাজানো বুলিয়েই ভাবে! সেয়ে আমি ইংৰাজীতহে ‘এপ্লিকেচন’খন লিখিম, লাগিলে তাত বাৰ পাচি ভুলেই থাকক।\nঅসমৰ বাহিৰলৈ গ’লে প্ৰায়বোৰ ঠাইতে শিক্ষানুষ্ঠান, কাৰ্যালয়, প্ৰতিষ্ঠান আদিৰ নাম ফলকবোৰ স্থানীয় ভাষাৰে লিখা দেখিবলৈ পোৱা যায়। কিন্তু অসমত ইয়াৰ সম্পূৰ্ণ বিপৰীত ছবি এখনহে দেখা যায়। অসমীয়াত লিখাটো দূৰৰে কথা, নামবোৰো দিয়া হয় বিদেশী ভাষাৰ পৰা ধাৰ কৰা শব্দৰে, অসমীয়াৰে নামকৰণ কৰিলে মনে বিচৰা অৰ্থটো প্ৰকাশ নাপাবহে যেন!\nএইখিনিতে কবিগুৰু ৰবীন্দ্ৰনাথ ঠাকুৰ আৰু বিশিষ্ট পঞ্জাৱী লেখক তথা অভিনেতা বলৰাজ চাহনীৰ মাজৰ কথোপকথনৰ কিয়দংশ লেখক চাহনীৰ ভাষাৰে উনুকিয়াব বিচাৰিছোঁ—\n“সেই সময়ত মই শান্তি নিকেতনত শিক্ষকতা কৰি আছিলো। এদিনাখন মই ৰবীন্দ্ৰনাথ ঠাকুৰক বাৰ্ষিক হিন্দী সন্মিলনৰ বাবে আমন্ত্ৰণ জনাবলৈ গৈ এক আলোচনাত মিলিত হৈছিলো। আলোচনাৰ মাজত তেখেতে শিক্ষকতাৰ বাহিৰেও মই আৰু কি কৰোঁ জানিব বিচাৰিলে। মই ক’লো, ‘মই হিন্দী ভাষাত গল্প লিখোঁ আৰু সেইবোৰে ৰাষ্ট্ৰীয় পৰ্যায়ৰ পত্ৰিকাত প্ৰকাশ পাই পাঠকৰ যথেষ্ট সমাদৰ লাভ কৰিছে।’\n‘কিন্তু আপোনাৰতো মাতৃভাষা হিন্দী নহয়, পাঞ্জাৱী হে ! আপুনি পাঞ্জাৱী ভাষাত কিয় লিখা-মেলা নকৰে?’— তেখেতে সুধিলে।\nমই ঠাকুৰক এগৰাকী সংকীৰ্ণমনা, আঞ্চলিকতাবাদী ভাবধাৰাৰ ব্যক্তি বুলি ভাবি ল’লো, কিয়নো সেই সময়ত মই বুজিব পৰা নাছিলো যে যিকোনো শিল্পী বা সাহিত্যিক এগৰাকী বিশ্ব দৰবাৰত প্ৰতিষ্ঠিত হোৱাৰ আগতে নিজৰ স্থানীয় মানুহবোৰৰ মাজতহে স্বীকৃত হ’ব লাগে। মই তেখেতক যুক্তি দিলো— ‘হিন্দী আমাৰ ৰাষ্ট্ৰভাষা আৰু দেশৰ গৰিষ্ঠ সংখ্যক লোকে হিন্দী ব্যৱহাৰ কৰে। গতিকে মই আঞ্চলিক ভাষা এটাত কিয় লিখিম, য’ত নেকি সমগ্ৰ দেশবাসীৰ বাবে লিখিব পাৰোঁ।’\n‘মই বাংলা ভাষাত লিখোঁ, যিটো আঞ্চলিক ভাষা, অথচ কেৱল ভাৰতৰে নহয় সমগ্ৰ বিশ্বতে মোৰ লেখাৰ পাঠক আছে।’\n‘মই আপোনাৰ দৰে প্ৰখ্যাত লেখক নহয়। মই এজন সাধাৰণ লেখক মাত্ৰ।’\n‘ইয়াত সৰু-বৰৰ প্ৰশ্ন নাহে। এজন লেখকৰ নিজৰ মাতৃভূমি, নিজৰ মানুহ আৰু নিজৰ মাতৃভাষাৰ লগত এক ওতপ্ৰোত সম্পৰ্ক থাকে, যাৰ মাজত তেওঁ নিজক বিচাৰি পোৱাৰ আনন্দ লভে।’\n‘আপুনি হয়তো আমাৰ পঞ্জাৱ ৰাজ্যত পঞ্জাৱী ভাষাৰ ব্যৱহাৰৰ বিষয়ে জ্ঞাত নহয়। প্ৰায় সংখ্যক পঞ্জাৱী লোকে লেখা-মেলাত হিন্দী আৰু উৰ্দু ভাষাহে ব্যৱহাৰ কৰে। পঞ্জাৱী অতিশয় পিছপৰা ভাষা, যিটো হিন্দীৰ এটা উপভাষা বা দোৱান বোলাটোহে সমীচীন হ’ব।’\n‘মই আপোনাৰ সৈতে একমত নহয়। পঞ্জাৱীয়েই কওক বা বাংলাই কওক, এইবোৰ বহুত পুৰণি সাহিত্য। গুৰু নানকৰ দৰে মহান কবিয়ে সাহিত্য চৰ্চাৰ বাবে ব্যৱহাৰ কৰা পঞ্জাৱী ভাষাটোক আপুনি কিহৰ ভিত্তিত অপ্ৰাসংগিক বা পিছপৰা বুলি ক’ব?’\nগুৰু নানকৰ সৃষ্টিৰাজিৰ মাজৰ পৰা কেইটামান পংক্তি গুৰুদেৱে মোক আবৃত্তি কৰি শুনালে আৰু ইয়াকো জনালে যে তেখেতে গুৰু নানকৰ লিখনিসমূহ বাংলালৈ অনুবাদ কৰাৰ বাবে চেষ্টা কৰি আছে, কিন্তু এই অনুবাদ যথাযোগ্যভাৱে কৰিব পাৰিব নে নাই সেই লৈ তেওঁ সন্দিহান হৈ আছে।\n‘কিন্তু সেয়া শিখ ধৰ্মাৱলম্বী পঞ্জাৱীসকলে ধৰ্মীয় কাৰ্য আৰু অনুষ্ঠানসমূহত ব্যৱহাৰ কৰা এটা ভাষা। পঞ্জাৱী সাহিত্যত ইয়াৰ বিশেষ নিদৰ্শন দেখা পোৱা নাযায়। সেয়েহে পঞ্জাৱী ভাষাটো অপ্ৰাসংগিক হৈ পৰিছে।’ মই তেওঁক পতিয়ন নিয়াবলৈ চেষ্টা কৰিলো।\n‘এটা শতিকাৰ আগতে যেতিয়া শিক্ষিত বঙালী লোকসকলে ইংৰাজী মাধ্যমত শিক্ষাগ্ৰহণ কৰিছিল, সেই সময়ত তেওঁলোকেও বাংলা ভাষাৰ প্ৰতি এনে মনোভাবেই পোষণ কৰিছিল। নিজৰ ভাষাটো জনপ্ৰিয় কৰা বৰ দুৰূহ নহয়। বঙ্কিম বাবুৱে (বঙ্কিমচন্দ্র চট্টোপধ্যায়) স্বকীয় প্ৰচেষ্টাৰে বাংলা ভাষাটো হাজাৰটা নতুন শব্দেৰে চহকী কৰি তুলিছে। একে প্ৰচেষ্টাৰে ময়ো শব্দ সৃষ্টিৰ গৌৰৱেৰে গৌৰৱান্বিত। ফলস্বৰূপে বাংলা ভাষাটো আজি বিশ্ব দৰবাৰত স্বকীয় মৰ্যাদাৰে প্ৰতিষ্ঠিত হৈছে, যিটো পৃথিবীৰ আন কোনো উন্নত ভাষাতকৈ কোনো গুণে পিছপৰা নহয়।’\nমই তেওঁৰ কথাত সম্পূৰ্ণৰূপে পতিয়ন নগ’লো যদিও মনে মনে থাকিলো। মই জানিছিলো, গৰিষ্ঠ সংখ্যক পঞ্জাৱী লেখকে হিন্দী বা উৰ্দুতহে লিখে, কিয়নো পঞ্জাৱী ভাষাটো শিখসকলে ধৰ্মীয় কাৰ্যত ব্যৱহাৰ কৰা গুৰুমুখী লিপিৰে লিখা এটা ভাষা মাথোন, যিটো ভাষাত পঢ়িবলৈ বা লিখিবলৈ ময়ো অপাৰগ। ভাৰতৰ স্বাধীনতা সংগ্ৰামৰ সময়ত উমৈহতীয়া ৰাষ্ট্ৰীয় ভাষা এটাৰ প্ৰয়োজন আহি পৰিছিল। কংগ্ৰেছে হিন্দী ভাষাৰ পোষকতা কৰি ইয়াৰ প্ৰচলনৰ বাবে যৎপৰোনাস্তি চেষ্টা কৰিছিল। এই বিষয়ত যুক্তি-তৰ্কৰ অৱতাৰণা কৰাটো সমীচীন নহ’ব বুলি ভাবিয়েই মই গুৰুদেৱক অনুষ্ঠানলৈ আমন্ত্ৰণ জনাই বিদায় ল’লো। কোঠাৰ পৰা ওলাই আহিবলৈ লওঁতেই গুৰুদেৱে কোৱা কথা কেইষাৰমানে মোৰ মনত আঘাত দিছিল, কিন্তু সেই কথাখিনিৰ মৰ্ম উপলব্ধি কৰিবলৈ আজি মই সক্ষম হৈছোঁ। তেখেতে কৈছিল— ‘বাৰবনিতা এগৰাকীয়ে যেনেদৰে প্ৰচুৰ অৰ্থ-সম্পদ অৰ্জন কৰাৰ পাছতো সমাজত এক সন্মানীয় স্থান লাভ কৰিবলৈ সক্ষম নহয়, একেদৰে মাতৃভাষাৰ পৰিৱৰ্তে অন্য ভাষাত গোটেই জীৱনজুৰি লিখিলেও লেখক এজনে আপোন মানুহখিনিৰ মাজতো সমাদৰ নাপায় আৰু যাৰ ভাষাত লিখা হৈছে তেওঁলোকৰ পৰাও যথাযোগ্য স্বীকৃতি লাভ নকৰে। বাহিৰৰ জগতখন জয় কৰাৰ আগতে নিজৰ মানুহৰ অন্তৰ জয় কৰিব পাৰিব লাগে’।”\nকথোপকথনৰ সময় পুৰণি যদিও কথাখিনি এতিয়াও প্ৰাসংগিক হৈ আছে।\nআমি প্ৰায়ে আপত্তি কৰোঁ— বহিৰাগত, অনা-অসমীয়াৰে অসমখন ভৰি পৰিল আৰু সেইসকলে অসমক কেতিয়াও আপোন কৰি নলয়। কিন্তু আমি কিমান সহায় কৰিছোঁ সেইসকলক, অসমীয়া ভাষা-সংস্কৃতি আঁকোৱালি লোৱাত? অসমত বাস কৰা অনা-অসমীয়া এজনৰ লগত আমিয়ে উপযাচি তেখেতসকলৰ মাতৃভাষাত কথা পাতিবলৈ যত্ন কৰোঁ, ফলস্বৰূপে তেওঁলোকে অসমীয়া ভাষা জানিলেও ব্যৱহাৰ কৰাৰ প্ৰয়োজনবোধ নকৰা হৈ পৰে। এনে অনা-অসমীয়াসকলে পুৰুষানুক্ৰমে অসমত থকা বাবে অসমীয়া ভাষাটো ভালদৰেই আয়ত্ব কৰি লৈছে। অসমীয়া ক’বলৈ তেওঁলোকৰ অনীহাও নাই, সমস্যাও নাই। কিন্তু এই ক্ষেত্ৰত আমি কি কৰিছোঁ? অনা-অসমীয়া এজনৰ লগত আমিয়েই আৰম্ভণিতে অসমীয়া বাদ দি তেওঁলোকৰ মাতৃভাষাত ভুলে-শুদ্ধই কথা পাতিবলৈ আৰম্ভ কৰোঁ। তেওঁলোকৰো অসমীয়াত কথা পতাৰ সিমানতে ইতি পৰে। আন ঠাইৰ লোকসকলে কিন্তু যিমান পাৰে নিজৰ মাতৃভাষা ব্যৱহাৰ কৰিবলৈ চেষ্টা কৰে। এয়া নিশ্চয় তেওঁলোকৰ মাতৃভাষাৰ প্ৰতি আনুগত্য প্ৰদৰ্শন তথা স্বাভিমান! অনা-অসমীয়াসকলে অসমক গুৰুত্ব নিদিয়ে বুলি চিঞৰ-বাখৰ কৰি থাকোঁ, অথচ অসমৰ বিষয়ে, অসমীয়াৰ বিষয়ে জানিবলৈ পৰিৱেশ সৃষ্টি কৰাত আমিয়েই বাধাস্বৰূপ হৈ পৰোঁ। বোধহয় এনেবোৰ কাৰণতে আমি ভাৰতৰ বাকী অঞ্চলৰ বিষয়ে যিমান জানো, আন ঠাইৰ মানুহে অসমীয়াৰ বিষয়ে সিমান জনাৰ প্ৰয়োজনীয়তা অনুভৱ নকৰে।\nবৰ্তমান শিক্ষিত অসমীয়াসকলৰ মাজত আন আন ভাষাৰ শব্দ ব্যৱহাৰ কৰি অসমীয়াত (?) কথা কোৱাৰ এক প্ৰৱণতা গঢ় লৈ উঠিছে। যিকোনো ভাষা এটাত বিদেশী শব্দৰ ব্যৱহাৰ কোনো আপত্তিজনক কথা নহয়। সময়ে সময়ে এনে আমদানিকৃত শব্দই পৰিশীলিত ৰূপ লৈ ভাষাটোৰ অংগ হৈ পৰি শব্দৰ ভঁৰাল চহকীও কৰে। কিন্তু জধে-মধে বিদেশী ভাষাৰ শব্দৰ ব্যৱহাৰে ভাষা এটাৰ মাধুৰ্য নষ্ট কৰি স্বকীয় পৰিচয়ৰ প্ৰতি ভাবুকিৰ সৃষ্টি কৰে। এয়া মাতৃভাষাৰ প্ৰতি অসন্মান প্ৰদৰ্শনৰে নামান্তৰ স্বৰূপ।\nএইখিনিতে আন এটা অভিজ্ঞতাৰ উদাহৰণ দিওঁ। ইন্টাৰনেট ব্যৱহাৰকাৰী এনে বহু লোক দেখা পাইছোঁ, যিসকলে অসমীয়া শব্দবোৰ ইংৰাজী আখৰেৰে (ৰোমান লিপিৰে) লিখি নিজৰ মনৰ ভাব প্ৰকাশ কৰে। তেওঁলোকে অন্য ভাষাত কিবা এষাৰ লিখিব পাৰিলেও নিজকে গৰ্বিত অনুভৱ কৰে, তাৰ বাবে সেইখিনি শিকাৰ চেষ্টা কৰিবলৈও আগ্ৰহী অথচ অসমীয়াত কিবা এটা বাক্য লিখিবলৈ তেওঁলোকৰ অনীহা। অলপতে এজনক সুধিছিলোঁ, তেখেতৰ কেতিয়াও মন নাযায় নেকি নিজৰ মনৰ ভাব নিজৰ মাতৃভাষাত লিখিবলৈ? তেখেতে উত্তৰত ক’লে, ইংৰাজী আখৰ ব্যৱহাৰ কৰি লিখা অসমীয়া শব্দবোৰ যিহেতু বাকীবোৰে বুজিব পাৰেই, তেনেস্থলত অসমীয়াত লিখিবলৈ শিকাৰ প্ৰয়োজন কি? ইন্টাৰনেটত অসমীয়াতে লিখিবলৈ এতিয়া কোনো অসুবিধা নাই, প্ৰযুক্তিৰো অভাৱ নাই, কিন্তু শিকাৰ আগ্ৰহকণ জানো হাতত তুলি দিব পৰা যায়?\nমনস্তত্ববিদসকলেও শিশুৰ প্ৰাথমিক শিক্ষা মাতৃভাষাৰ মাধ্যমত হোৱাতো বাঞ্ছনীয় বুলি গণ্য কৰে। মাতৃভাষাত প্ৰাথমিক পৰ্যায়ত শিক্ষাগ্ৰহণ কৰা ল’ৰা-ছোৱালীয়ে পিছত যিকোনা ভাষা অনায়াসে আয়ত্ব কৰিব পাৰে বুলি ইতিমধ্যে সমীক্ষাই প্ৰতীয়মান কৰিছে। এনে শিশুৰ মাতৃভাষাৰ প্ৰতি সদায় আনুগত্য থকাৰ উপৰি শিকা বিষয়বোৰো ভালদৰে বুজি ল’বলৈ সক্ষম হয়। সুবিধা-অসুবিধাসমূহো তেওঁলোকে বিনা সংকোচে আলোচনা কৰিব পৰা হয়। কিন্তু প্ৰাথমিক স্তৰত মাতৃভাষাৰ পৰিৱৰ্তে আন ভাষাত শিক্ষা লাভ কৰিলে তেওঁলোকৰ মাতৃভাষা সম্পূৰ্ণকৈ আয়ত্ব কৰাৰ ক্ষেত্ৰত কিছু বাধা আহি পৰে। এইবোৰলৈ লক্ষ্য ৰাখিয়েই পৃথিৱীৰ বহুতো দেশে প্ৰাথমিক শিক্ষাত মাতৃভাষাৰ ব্যৱহাৰ এতিয়া বাধ্যতামূলক কৰিবলৈ ধৰিছে। ইউনেস্ক’ই মাতৃভাষাৰ গুৰুত্ব বুজি বিশ্ববাসীক ইয়াৰ প্ৰয়োগ আৰু ব্যৱহাৰৰ বাবে উৎসাহিত কৰিবলৈ ২১ ফেব্ৰুৱাৰী তাৰিখটো আন্তৰ্জাতিক মাতৃভাষা দিৱস ৰূপে ঘোষণা কৰি উদ্‌যাপন কৰি আহিছে।\nঅসমত বাস কৰা আমি প্ৰতিজনেই মনে-প্ৰাণে অসমীয়া। ভৱিষ্যৎ প্ৰজন্মক অসমীয়া ভাষাক সন্মান কৰিবলৈ, অসমীয়া শিকিবলৈ আমিয়ে উদ্বুদ্ধ কৰিব লাগিব। এয়া আমাৰ এক নৈতিক দায়িত্ব। কিন্তু আমি নিজেই যদি নিজৰ ভাষাটো ব্যৱহাৰ কৰিবলৈ অপাৰগ হওঁ, তেতিয়া আনক কেনেদৰে সহায় কৰিম? ভিন ভিন কাৰণত অসমৰ বাহিৰত থাকিলেও প্ৰতিজন অসমীয়াৰ শিপাডাল অসমতে থাকে। শিপা সুদৃঢ় নহ’লে গছজোপা যিমানেই ওখ নহওক কিয়, এটা সময়ত বাগৰি পৰাৰ আশংকা থকাৰ দৰে মাতৃভাষাৰ প্ৰতি, মাতৃভূমিৰ প্ৰতি সন্মান জনাবলৈ নিশিকালে নতুন প্ৰজন্ম এটা সময়ত হয়তো অস্তিত্বৰ সংকটত ভুগিব। তেতিয়া আমি তেওঁলোকৰ ওচৰত জবাবদিহি হ’ব লাগিব । ড. ভূপেন হাজৰিকাই গানেৰে কোৱাৰ দৰে— ‘….নহ’লে আমাৰ ৰাজহাড় নাই বুলি বিশ্বই বৰকে হাঁহিব…’। «\nকবিগুৰু ৰবীন্দ্ৰনাথ ঠাকুৰ আৰু বলৰাজ চাহনীৰ মাজৰ কথোপকথনখিনিৰ মূল অংশ ইয়াৰ পৰা সংগ্ৰহ কৰা হৈছে।\nআন্তৰ্জাতিক মাতৃভাষা দিৱসৰ মুদ্ৰাৰ ছবি ইয়াৰ পৰা সংগ্ৰহ কৰা হৈছে।\nআন্তৰ্জাতিক মাতৃভাষা দিৱসৰ পষ্টাৰৰ ছবি ইয়াৰ পৰা সংগ্ৰহ কৰা হৈছে।\nএখন দেশত এজন ৰজা আছিল...\n← ক’ড ইজ পয়েট্ৰি\nঅশ্বত্থামাৰ বাবে →\nআন্তৰ্জাতিক মাতৃভাষা দিবসত মালিনী গোস্বামীৰ "মাতৃভাষা স্বাভিমান হওক" এটা অতি সময়পোযোগী আৰু সুন্দৰ লেখা । পঢ়ি বহুত ভাল লাগিল ।\nধন্যবাদ নাথ ডাঙৰীয়া।\nসুন্দৰ কথা লিখিছে!\nঅসমীয়া লিপিত লিখাৰ সুবিধা হোৱাৰেপৰা আমি মোবাইলতো অসমীয়া লিপিৰেই লিখি বন্ধুৰ খা-খবৰ লওঁঁ। অসমৰ পেট্ৰল ডিপোত বহুত দিন আগৰেপৰা কাম কৰা বিহাৰী কৰ্মচাৰীয়ে হিন্দীত কথা ক’লে ধমক দিওঁ। আচলতে আন্তৰিকতা থকাটোহে আচল কথা। মাতৃভাষাৰ স্বাভিমানে এটা জাতিক বহুত ওপৰলৈ লৈ যাব পাৰে,এখন দেশক উন্নতিৰ শিখৰলৈ লৈ যাব পাৰে। চীন এই কথাৰ সহজ উদাহৰণ। এনে সময়োপযোগী লেখাৰ বাবে মালিনীক ধন্যবাদ।\nসময়োপযোগী লিখনি পঢ়ি ভাল লাগিল।


(Christopher Columbusৰ পৰা পুনঃনিৰ্দেশিত)\nকলম্বাছৰ দ্বিতীয় ভ্ৰমণৰ উদ্দেশ্য আছিল নতুন ঠাই আৱিষ্কাৰ কৰাৰ লগতে আৱিষ্কৃত ঠাই সমূহত নতুন উপনিৱেশ স্থাপন কৰা॥তদুপৰি স্থানীয় মানুহবোৰক খ্ৰীষ্টান ধৰ্মত দীক্ষিত কৰোৱাটো আন এটা উদ্দেশ্য আছিল। ১৪৯৩ চনৰ ২৫ ছেপ্টেম্বৰত  কাডিজ বন্দৰৰ পৰা ১৭খন জাহাজত বাৰশ মানুহ আৰু নতুন বসতি স্থাপনৰ সা-সৰঞ্জাম লৈ কলম্বাছে যাত্ৰাৰম্ভ কৰিলে। তেওঁ লগত নিয়া মানুহৰ ভিতৰত সৈনিক, খেতিয়ক আৰু ধৰ্মগুৰুও আছিল।\n২২ নৱেম্বৰত হিস্পানিঅ'লা দ্বীপলৈ ঘূৰি আহে। তাতে তেওঁ লা নেভিডাড নামৰ এটা দুৰ্গ নিৰ্মাণ কৰিছিল। কিন্তু তেওঁ দুৰ্গটো ধ্বংসপ্ৰাপ্ত অৱস্থাত প্ৰত্যক্ষ কৰে আৰু তাতে থাকিবলৈ দিয়া ৩৯জন স্পেইনীয় মানুহৰ ভিতৰত ১১ জনক মৃত অৱস্থাত পায়।এই কাৰ্য কৰিছিল তাতে থকা টেইন'(Taino) নামৰ জনজাতিৰ লোকে। ইয়াকে দেখি উত্তৰ উপকূলৰ পাৰে পাৰে পূবপিনে এশ কিঃমিঃ গৈ লা ইছাবেলা নামৰ ঠাইত নতুন বসতি স্থাপন কৰে। যিখন ঠাই বৰ্তমান ডমিনিকান ৰিপাব্লিক বুলি জনা যায়। এইদৰে তেওঁৰ দ্বিতীয় ভ্ৰমণৰ অন্ত পৰে।\nকলম্বাছৰ চতুৰ্থ যাত্ৰাৰ উদ্দেশ্য আছিল ভাৰত মহাসাগৰত ষ্ট্ৰেইট অফ মালাক্কাৰ সন্ধান কৰা। ১৫০২ চনৰ ১১ মে' তাৰিখে চাৰিখন জাহাজত নিজৰ ভায়েক বাৰ্তল'মিৱ' আৰু তেওঁৰ তেৰ বছৰীয়া পুতেক ফাৰ্ণাণ্ডৰ সৈতে কাডিজ বন্দৰৰ পৰা চতুৰ্থ যাত্ৰা আৰম্ভ কৰিলে। ১৫ জুনত তেওঁলোকে মাৰ্টিনিক্যু ভৰি দিলে। কিন্তু সেই সময়তে কলম্বাছে এজাক প্ৰচণ্ড ধুমুহা অহাৰ অনুমান পালে। গতিকে তেওঁ হিস্পানিঅ'লালৈ আশ্ৰয় বিচাৰি গ'ল। কিন্তু নতুন গভৰ্ণৰ ফ্ৰান্সিস্কো দে' ববডিলাই তেওঁৰ কথা কাণ নকৰি সাগৰত স্পেইনৰ বাণিজ্যিক জাহাজ মেলি দিলে। অৱশেষত ১ জুলাই তাৰিখে অহা প্ৰচণ্ড ধুমুহাই ববডিলাৰ লগত যোৱা ৩০খন জাহাজৰ ২৯খনেই ধ্বংস হ'ল। লগতে ববডিলাকে ধৰি ৫০০জন মানুহৰ সলিল সমাধি ঘটিল। জামাইকাত কিছুদিন ৰৈ কলম্বাছে মধ্য আমেৰিকাৰ পিনে গৈ ৩০ জুলাইত হণ্ডুৰাছৰ উপকূলৰ বে' দ্বীপত উপস্থিত হ'ল। তাত বাৰ্তল'মিৱ'য়ে স্থানীয় ব্যৱসায়ী কিছুমানক লগ পোৱাৰ উপৰিও এখন দীঘল পেডেল মৰা নাও দেখিলে। ১৪ আগষ্টত তেওঁলোক পুৱেৰ্ট কেষ্টিলা নামৰ ঠাইত মহাদেশৰ মূল ভূখণ্ডত ভৰি থলে। ইয়াৰ পিছত কলম্বাছে দুমাহ ধৰি হণ্ডুৰাছৰ উপকূল,নিকাৰগুৱা আৰু ক'ষ্টাৰিকা আৱিষ্কাৰ কৰি ১৬ অক্টোবৰত পানামা দেশত আলমিৰেণ্ট উপদ্বীপত উপস্থিত হ'ল। ১৫০২ চনৰ ৫ ডিচেম্বৰত কলম্বাছ আৰু জাহাজৰ কৰ্মীসকলে আগতে নেদেখা ধুমুহাৰ সন্মুখীন হ'বলগীয়া হ'ল। ১৬ এপ্ৰিলত হিস্পানিঅ'লা অভিমুখে ৰাওনা হ'ল। ১০ মে'ত তেওঁলোকে এটা নতুন দ্বীপ দেখিলে যিটো সাগৰীয় কাছৰে ভৰি আছিল। দ্বীপটোৰ নাম দিয়া হ'ল লাছ টৰ্টুগাছ(Las Tortugas)। ইয়াৰ পিছত আকৌ সাগৰীয় ধুমুহাৰ তীব্ৰতাই তেওঁলোকৰ জাহাজৰ যথেষ্ট ক্ষতিসাধন কৰে যাৰ ফলত তেঔঁলোকে আগুৱাব নোৱাৰি ১৫০৩ চনৰ ২৫ জুনত জামাইকাত ৰ'ব লগা হ'ল। এবছৰৰ বাবে কলম্বাছ আৰু তেওঁৰ সহকৰ্মীসকলে জামাইকাতে খাপ পিটি ৰ'ল। দুই এজন স্পেনিয়াৰ্ড আৰু আৰু স্থানীয় লোকে সহায় আগবঢ়ালে যদিও হিস্পানিঅ'লাৰ নতুন গভৰ্ণৰে সহায় কৰা আৰু উদ্ধাৰ কৰাৰ ক্ষেত্ৰত বাধা আৰোপ কৰিলে।\n↑ Bergreen, Lawrence (2011). Columbus: The Four Voyages, 1493–1504. Penguin Group US. ISBN 978-1101544327. https://books.google.com/books?id=3Dyhtkk4VQcC.\n"https://as.wikipedia.org/w/index.php?title=ক্ৰিষ্টোফাৰ_কলম্বাছ&oldid=300333"ৰ পৰা অনা হৈছে\nএই পৃষ্ঠাখন ২৫ ছেপ্টেম্বৰ, ২০২১ তাৰিখে ০৮:২২ বজাত অন্তিম সংশোধন কৰা হৈছিল।


Judg7| AsmULB | STEP | যিৰুব্বাল অর্থাৎ গিদিয়োন আৰু তেওঁৰ লগত থকা সকলোৱে ৰাতিপুৱাতে উঠি হেৰোদ এলেকাৰ জুৰিৰ ওচৰত ছাউনি পাতিলে; তেওঁলোকৰ উত্তৰফালে মোৰি পাহাৰৰ ওচৰৰ উপত্যকা অঞ্চল মিদিয়নৰ আছিল।\n1যিৰুব্বাল অর্থাৎ গিদিয়োন আৰু তেওঁৰ লগত থকা সকলোৱে ৰাতিপুৱাতে উঠি হেৰোদ এলেকাৰ জুৰিৰ ওচৰত ছাউনি পাতিলে; তেওঁলোকৰ উত্তৰফালে মোৰি পাহাৰৰ ওচৰৰ উপত্যকা অঞ্চল মিদিয়নৰ আছিল।\n2যিহোৱাই গিদিয়োনক ক’লে, “তোমাৰ লোকসকলৰ সংখ্যা ইমান অধিক যে মই মিদিয়নীয়াসকলক তেওঁলোকৰ হাতত তুলি দিব নোৱাৰো; তেনে কৰিলে মোক বাদ দি ইস্ৰায়েলে অহঙ্কাৰ কৰি ক’ব, ‘আমাৰ নিজৰ শক্তিৰেই আমি উদ্ধাৰ পালোঁ’। 3সেয়েহে লোকসকলৰ আগত এই কথা ঘোষণা কৰা, যিসকলে ভয় খাই কঁপি আছে, তেওঁলোকে গিলিয়দ পাহাৰ এৰি ঘৰলৈ উলটি যাওক; তাতে লোকসকলৰ মাজৰ পৰা বাইশ হাজাৰ লোক উভটি গ’ল কেৱল দহ হাজাৰ অৱশিষ্ট থাকিল।”\n4যিহোৱাই গিদিয়োনক ক’লে, “এতিয়াও লোকসকল অধিক আছে; তেওঁলোকক তুমি জুৰিৰ পানীলৈ নামি যাবলৈ কোৱা আৰু সেই ঠাইতে মই তোমাৰ হৈ তেওঁলোকৰ বাচনি কৰিম। যিজনৰ বিষয়ে মই তোমাক ক’ম ‘এইজন লোক তোমাৰ লগত যাব, তেওঁ যাব; কিন্তু যদি মই কওঁ, ‘এওঁ তোমাৰ লগত যাব নোৱাৰে, তেওঁ যাব নোৱাৰিব।”\n5তেতিয়া গিদিয়োনে লোকসকলক লৈ পানীৰ ওচৰলৈ নামি গ’ল। তাতে যিহোৱাই গিদিয়োনক ক’লে, “যি সকলে কুকুৰৰ নিচিনাকৈ জিভাৰে পানী চেলেকি খাব তেওঁলোকৰ পৰা যি সকলে পানী পিবৰ কাৰণে আঠু কাঢ়িব তেওঁলোকক পৃথক কৰা।” 6তিনি শ মানুহে হাতেৰে মুখলৈ পানী তুলি চেলেকি খালে আৰু বাকী সকলোৱে পানী পিবলৈ আঁঠু কাঢ়ি ল’লে।\n7তেতিয়া যিহোৱাই গিদিয়োনক ক’লে, “চেলেকি পানী খোৱা এই তিনি শ লোকক লৈয়ে মই তোমালোকক উদ্ধাৰ কৰিম আৰু মিদিয়নীয়াসকলক তোমালোকৰ হাতত দিম; আন সকলো লোকক তেওঁলোকৰ নিজৰ ঠাইলৈ ঘূৰি যাবলৈ দিয়া।” 8সেইদৰে গিদিয়োনে তিনি শ লোকক ৰাখি বাকী সকলো ইস্রায়েলীয়া লোকক নিজৰ তম্বুলৈ পঠাই দিলে। গিদিয়োনে তেওঁলোকৰ হাতত থকা খোৱা বস্তু আৰু শিঙাবোৰ ৰাখি থলে। সেই সময়ত মিদিয়নীয়াৰ ছাউনি গিদিয়োনৰ ছাউনিৰ তলৰ উপত্যকাত আছিল।\n9সেইদিনা ৰাতি যিহোৱাই তেওঁক ক’লে, “উঠা! ছাউনি আক্রমণ কৰা। কিয়নো মই সেই ছাউনি তোমাৰ হাতত দিলো। 10যদি তোমাৰ তললৈ নামি যাবলৈ ভয় লাগিছে, তেন্তে তোমাৰ দাস পুৰাক লগত লৈ ছাউনিলৈ নামি যোৱা। 11সিহঁতে কি কয়, তুমি তাক শুনিবা; তাৰ পাছত ছাউনি আক্রমণ কৰিবলৈ তোমাৰ সাহস সবল কৰা হ’ব।” তেতিয়া গিদিয়োনে নিজৰ দাস পুৰাক লগত লৈ ছাউনিৰ সুৰক্ষা প্রহৰীৰ আস্থানৰ ওচৰলৈকে নামি গ’ল।\n12সেই উপত্যকাৰ মাজত মিদিয়নীয়া, অমালেকীয়া, আৰু পুব দেশীয় লোকসকলৰ ঘনবসতি ফৰিঙৰ জাকৰ দৰে আছিল। তেওঁলোকৰ উঁটবোৰৰ সংখ্যা গণিব নোৱাৰা সমুদ্রৰ তীৰৰ বালিৰ দৰে অগণন আছিল।\n13গিদিয়োন যেতিয়া সেই ঠাইত উপস্থিত হ’ল, তেতিয়া এজন মানুহে নিজৰ লগৰীয়াক এটা সপোনৰ কথা কৈ আছিল। তেওঁ ক’লে, “মই এটা সপোন দেখিলো; মই দেখিলো যে এটা যৱৰ পিঠা যেন বাগৰি বাগৰি মিদিয়নীয়াসকলৰ ছাউনিৰ ভিতৰত সোমাল। সেইটোৱে মিদিয়নীয়াসকলৰ তম্বুত আহি ইমান জোৰেৰে খুন্দা মাৰিলে যে তম্বুটো উল্টা হৈ চেপেটা খাই পৰিল।” 14লগৰীয়াজনে ক’লে, “এইটো ইস্ৰায়েলীয়া যোৱাচৰ পুত্ৰ গিদিয়োনৰ তৰোৱালৰ বাহিৰে আন একো নহয়; ঈশ্বৰে মিদিয়নীয়া আৰু তেওঁলোকৰ গোটেই সৈন্যক গিদিয়োনৰ হাতত তুলি দিছে।”\n15গিদিয়োনে যেতিয়া সেই সপোন আৰু তাৰ অৰ্থৰ কথা শুনিলে, প্রার্থনাত তেওঁৰ মূৰ দোঁ খালে। তাৰ পাছত তেওঁ ইস্ৰায়েলৰ ছাউনিলৈ উলটি আহি ক’লে, “উঠা! যিহোৱাই আপোনালোকৰ হাতত মিদিয়নীয়া সৈন্যক শোধাই দিছে।” 16সেই তিনি শ লোকক তেওঁ তিনি দল কৰি ভাগ কৰিলে আৰু তেওঁলোক প্ৰতিজনৰ হাতত এটাকৈ শিঙা, এটা খালী কলহ, আৰু কলহৰ ভিতৰত এটাকৈ জ্বলন্ত জোঁৰ দিলে।\n17তাৰ পাছত গিদিয়োনে তেওঁলোকক ক’লে, “আপোনালোকে মোক লক্ষ্য কৰি থাকিব আৰু মই যিহকে কৰো, আপোনালোকেও তাক কৰিব। চাই থাকিব! মই যেতিয়া ছাউনিৰ কাষ পাম, মই কৰাৰ দৰেই আপোনালোকে কৰিব। 18মই আৰু মোৰ সঙ্গীবোৰে শিঙা বজালে আপোনালোকেও গোটেই ছাউনিৰ চাৰিওকাষে থাকি শিঙা বজাব আৰু চিঞঁৰি চিঞঁৰি ক’ব, “যিহোৱা আৰু গিদিয়োনৰ কাৰণে!”\n20এইদৰে তিনিওটা দলে একেলগে শিঙাবোৰ বজাই হাতৰ কলহ ভাঙিলে। বাওঁ হাতত জোঁৰ আৰু সোঁ হাতেৰে বজাবৰ কাৰণে শিঙা লৈ তেওঁলোকে চিঞঁৰি ক’বলৈ ধৰিলে, “যিহোৱা আৰু গিদিয়োনৰ তৰোৱাল”। 21গিদিয়োনৰ লোকসকল ছাউনিৰ চাৰিওফালে যেতিয়া নিজ নিজ ঠাইত থিয় হৈ থাকিল। তেতিয়া সকলো মিদিয়নীয়া সৈন্যই লৰা-ঢাপৰা কৰি চিঞঁৰি পলাবলৈ ধৰিলে।\n22তিনিশ শিঙা বজাই দিওঁতে, যিহোৱাই এনে কৰিলে যাৰ ফলত প্ৰতিজন মিদিয়নীয়াৰ তৰোৱাল তেওঁলোকৰ নিজৰ লগৰীয়া আৰু সৈন্যসকলৰে বিৰুদ্ধে চলিল; তাতে মিদিয়নীয়া সৈন্যসকলে টব্বতৰ ওচৰত থকা আবেল-মহোলাৰ সীমা পর্যন্ত আৰু চৰেৰাৰ ফালে বৈৎচিত্তালৈকে পলাই গ’ল। 23তেতিয়া নপ্তালী, আচেৰ, আৰু মনচি জনগোষ্ঠীৰ পৰা ইস্ৰায়েলৰ লোকসকল একগোট হৈ মিদিয়নীয়াসকলৰ পাছে পাছে খেদি গ’ল।\n24পাছত গিদিয়োনে ইফ্ৰয়িমৰ পাহাৰীয়া এলেকাৰ সকলো ফালে বার্তাবাহক পঠাই ক’লে, “আপোনালোক নামি আহঁক আৰু মিদিয়নৰ বিৰুদ্ধে আক্রমণ কৰক। মিদিয়নীয়াসকল গৈ পোৱাৰ আগেয়ে সিহঁতক ভেটিবলৈ বৈৎ-বাৰা পর্যন্ত আৰু যৰ্দ্দন নদী দখল কৰি লওঁক।” তেতিয়া ইফ্ৰয়িমৰ সকলো লোকে গোট খাই বৈৎ-বাৰালৈকে সকলো সৰু সৰু নদী আৰু যৰ্দ্দনৰ পাৰ-ঘাট দখল কৰি ল’লে। তেওঁলোকে ওৰেব আৰু জেব নামৰ দুজন মিদিয়নীয়া নেতাক ধৰিলে; ওৰেবক ‘ওৰেবৰ শিলত’ বধ কৰিলে আৰু জেবক ‘জেবৰ দ্ৰাক্ষাগুটি মৰা ক্ষেত্র’ত বধ কৰিলে। তেওঁলোকে মিদিয়নীয়াসকলক খেদি পঠালে আৰু যৰ্দ্দনৰ সিপাৰে থকা গিদিয়োনৰ ওচৰলৈ ওৰেব আৰু জেবৰৰ মূৰ লৈ আহিল।


xukhdukh.com March 16, 2015 goodnews, ইতিবাচক খবৰ, ভাল খবৰ,\n১. উচ্চতম ন্যায়ালয়ৰ নিৰ্দেশ আৰু তত্বাৱধানত অসমত আৰম্ভ হোৱা ৰাষ্ট্ৰীয় নাগৰিক পঞ্জী আৰু উন্নীতকৰণ প্ৰক্ৰিয়া সন্দৰ্ভত অসম সাহিত্য সভাৰ এক সঁজাতি দলে নাগৰিকপঞ্জীৰ দায়িত্ব পোৱা শীৰ্ষ আমোলা প্ৰতীক হাজেলাৰ সৈতে আলোচনাত মিলিত হৈ এই বিষয়ে সবিশেষ বুজ লোৱাৰ সুখবৰ। এই সঁজাতি দলক নেতৃত্ব দিয়ে অসম সাহিত্য সভাৰ সভাপতি ডঃ ধ্ৰুৱজ্যোতি বৰাই।\n২. গুৱাহাটীত প্ৰথমবাৰৰ বাবে আৰম্ভ হোৱা গুৱাহাটী ফুড এৱাৰ্ড ২০১৫ কালি গুৱাহাটীৰ পঞ্চতাৰকা হোটেল ৰেডিচন ব্লু'ত প্ৰদান কৰা হয়। মহানগৰীৰ খাদ্য উদ্যোগক এক স্বীকৃতি তথা সন্মানিত কৰাৰ বাবেই এই বঁটা প্ৰৱৰ্তিত হৈছে। বাৰ্বি কিউব নেচন বৰ্ষশ্ৰেষ্ঠ ৰেষ্টুৰেণ্ট, কিৰণশ্ৰী চুইটচে শ্ৰেষ্ঠ মিঠাই বিপনী, অসমীয়া খাদ্যৰ শ্ৰেষ্ঠ ৰেষ্টুৰা পেৰাডাইজে আৰু পপুলাৰ চইচ এৱাৰ্ড ম’ম’ ঘৰে লাভ কৰা বুলি জানিব পৰা গৈছে। বৰ্ষশ্ৰেষ্ঠ খাদ্যদ্যোগী বঁটা চেফ অতুল লহকৰ আৰু বৰ্ষশ্ৰেষ্ঠ চেফৰ বঁটা ৰাহুল মাৰ্ক বৰুৱাই লাভ কৰা বুলিও সুখবৰ প্ৰকাশ পাইছে।\n৩. ৰাজহুৱা বৈৰীতা প্ৰদৰ্শনৰ বাবে সততে সংবাদ শিৰোনামা লাভ কৰা অগপ দলৰ নেতা প্ৰফুল্ল কুমাৰ মহন্ত আৰু পদ্ম হাজৰিকাই কালি অভয়াপুৰীৰ মাণিকপুৰৰ এক দলীয় কৰ্মশালাত একেলগে একেখন বাইকত উঠি পদাৰ্পণ কৰি ৰাইজলৈ এই বৈৰীতাৰ অৱসানৰ ইংগিত দিয়া বুলিও বাতৰি প্ৰকাশ পাইছে। প্ৰতিটো বিধানসভা সমষ্টিতে অগপই দলীয় কৰ্মশালা অনুষ্ঠিত কৰিবৰ বাবে আয়োজন কৰাৰ সুখৰ খবৰ।\n৪. মোদী চৰকাৰে চতুৰ্দশ বিত্তীয় আয়োগৰ প্ৰতিবেদনৰ ভিত্তিত আৰম্ভ কৰা অৰ্থনৈতিক বঞ্চনাৰ নীতিৰ বিৰুদ্ধে প্ৰগতিশীল জাতীয় নাগৰিক মঞ্চই গুৱাহাটীৰ ৰবীন্দ্ৰ ভৱনত অনুষ্ঠিত কৰে এখনি গণ অভিবৰ্তনৰ। এই অভিবৰ্তনত অসমৰ বিভিন্ন প্ৰান্তৰ বিভিন্ন সংগ্ৰামী সংস্থা, দলৰ সহস্ৰাধিক লোকে অংশগ্ৰহণ কৰে। বিশিষ্ট বুদ্ধিজীৱি অদীপ ফুকন, হাইদৰ হুছেইন শিক্ষাবিদ ডঃ দীনেশ বৈশ্য, প্ৰবীণ বামপন্থী ভোগেশ্বৰ দত্ত, নৰেন বৰা, অগপৰ সত্যব্ৰত কলিতাৰ উপৰিও সমাজবাদী পাৰ্টি, চৰ-চাপৰি সাহিত্য পৰিষদ, সত্ৰ-মহাসভা আদিৰ নেতৃত্বই ইয়াত অংশ গ্ৰহণ কৰি ইয়াৰ বিৰুদ্ধে ঐক্যবদ্ধ ৰাজনৈতিক সংগ্ৰামৰ পোষকতা কৰে।\n৫. যোৰহাটৰ বাঘচোং অঞ্চলৰ তিমতিমিয়া গাঁৱত কালি মুখ্যমন্ত্ৰী তৰুণ গগৈয়ে মোমাই তামুলী বৰবৰুৱা কৃষক বন্ধু আঁচনি আৰু চলাৰ পাম আঁচনিৰ শুভ উদ্বোধন কৰে। দুতৰপীয়া কৃষি শস্যক্ৰমৰ প্ৰৱৰ্তনৰ বাবে এই আঁচনিখনে অসমৰ কৃষক ৰাইজক সহায় কৰিব বুলিও ভুঁই ৰোবলৈ বুটজোতা পিন্ধি বোকাত নমা মুখ্যমন্ত্ৰী গৰাকীয়ে আশা প্ৰকাশ কৰে।\n৬. অহা ২৩মাৰ্চৰ পৰা সদৌ অসম ছাত্ৰ সন্থাৰ অধিবেশন আৰম্ভ হব দুধনৈত। ২০০৫চনত মৰাণ অধিবেশনত নেতৃত্ব গ্ৰহণ কৰা দশকজোৰা পুৰণি নেতৃত্ব এইবাৰ সলনি হোৱাৰ সম্ভাৱনা থকা বুলিও সূত্ৰই প্ৰকাশ কৰিছে।\n৭. নলবাৰী জিলাত দলীয় সভাত অংশ লৈ ৰাজ্যৰ প্ৰতিখন জিলাতে জিলা ভিত্তিক টে’ট পৰীক্ষা অনুষ্ঠিত কৰিব বুলি মন্তব্য কৰিলে শিক্ষামন্ত্ৰী শৰত বৰকটকীয়ে। দলীয় প্ৰাৰ্থীৰ বিষয়ে তৃণমূলৰ পৰা ফেচবুকত মতামত লৈ প্ৰাৰ্থী দিব বুলিও প্ৰকাশ কৰিলে প্ৰদেশ কংগ্ৰেছৰ সভাপতি অঞ্জন দত্তই।\n৮. সুৰা তথা মাদক দ্ৰব্যৰ অবাধ প্ৰচল ৰোধ কৰিবলৈ অসমত মদৰ বিপণীসমূহৰ বিয়লি চাৰি বজাৰ পৰা ৰাতি দহ বজালৈকেহে খোলা ৰাখিবলৈ দাবী তুলি সাতদফীয়া দাবীৰে স্মাৰক পত্ৰ মুখ্যমন্ত্ৰীক দিলে মাদক দ্ৰব্য নিবাৰণী মঞ্চই। নতুন অনুজ্ঞা পত্ৰ দিয়া বন্ধ কৰা, বিশেষ প্ৰতিষ্ঠান আদিৰ পৰা নিৰ্দিষ্ট দূৰলৈ বিপনীৰ স্থানান্তৰণ, ক্ৰয়ৰ বাবে নুন্যতম সীমা ২৫বছৰ কৰা, কোৱাটাৰ বটল বন্ধ কৰা আদিও স্মাৰক পত্ৰত থকা বুলি জানিব পৰা গৈছে।\n৯. ঢকুৱাখনাৰ প্ৰসিদ্ধ ম’হঘূলি চাপৰিত কেন্দ্ৰীয়ভাৱে দুদিনীয়াকৈ উদযাপিত হয় ২৩তম আলিঃ আয়েঃ লিগাঙ। “মিচিং সমাজৰ অন্ধবিশ্বাস আৰু বৰ্তমানৰ শিক্ষা-ব্যৱস্থা” শীৰ্ষক বিষয়ত বক্তৃতা প্ৰদান কৰে প্ৰাক্তন শ্ৰম আয়ুক্ত গোবিন টাইদে। দ্বিতীয় দিনা অনাতাঁৰ শিল্পী তৰাৱতী মিলি বড়ীয়ে উন্মোচন কৰা বৰ্ণিল সাংস্কৃতিক শোভাযাত্ৰাই ৰাইজক মোহিত কৰাৰো সুখৰ খবৰ।\n১০. দক্ষিণ কামৰূপৰ ঐতিহ্যমণ্ডিত পলাশবাৰী সাহিত্য সভাৰ উদ্যোগত মিৰ্জাস্থিত সাহিত্য ভৱনত কালি প্ৰতিভা সম্পন্ন লেখিকা কল্যাণী মালীৰ সাতখনকৈ গ্ৰন্থ উন্মোচিত হোৱাৰ সুখবৰ। বৈবাহিক জীৱন আৰু যৌথ পৰিয়াল, কাহিনীৰ আঁৰৰ কাহিনী, প্ৰকৃত বন্ধুত্ব, ধেমালি কৰো আহক, অকণিৰ সাধুৰ কলি, টাইম পাছ আৰু এমুঠি কবিতা নামৰ সাতোখন গ্ৰন্থ উন্মোচিত হয়


প্ৰব্ৰজন আৰু অসম - The Cross Current\n“এবাৰ কথা প্ৰসংগত এগৰাকী মুছলিম বন্ধুৱে কৈ উঠিছিল-অসমত মুছলিম হৈ জন্ম হোৱাতকৈ পাপ নাই। বুকুখন মোচৰ খাই উঠিছিল।” অসমৰ প্ৰব্ৰজনৰ সমস্যাৰ ওপৰত এই বিশেষ লেখা শাশ্বতী সভাপণ্ডিতৰ\nলেখিকা শাশ্বতী সভাপণ্ডিত\nপ্ৰকৃততে কেইটামান পৃষ্ঠাৰ আৱেষ্টনিত প্ৰব্ৰজনৰ দৰে নিৰবচ্ছিন্ন প্ৰক্ৰিয়া এটা সামৰি ৰখা সম্ভৱ নহয়।অতীজৰে পৰা মানুহে বিভিন্ন কাৰণত এঠাইৰ পৰা আন এঠাইলৈ প্ৰব্ৰজিত হৈছিল।২০১৯ চনত সমগ্ৰ পৃথিৱীত প্ৰব্ৰজনৰ সংখ্যা আছিল ২৭২ মিলিয়ন,২০১০ চনতকৈ ৫১ মিলিয়ন বেছি।অৰ্থাৎ প্ৰব্ৰজনৰ সোঁত দিনে দিনে বেছিকৈ ব’বলৈ ধৰিছে।\nঅসম আৰু প্ৰব্ৰজনৰ ইতিহাস:\nযিখন ৰাজ্যৰ প্ৰায় প্ৰতি পাঁচ কি:মি:ৰ মূৰে মূৰে জাতি-বৰ্ণ-ধৰ্মৰ সলনি হয়,সেইখন ৰাজ্যৰ প্ৰব্ৰজনৰ ইতিহাস কিমান সূদুৰপ্ৰসাৰী হ’ব,তাত কোনো সন্দেহৰ থল নাই।আনকি,আমি যি অসম বা অসমীয়াৰ সংজ্ঞাৰ কাৰণে আমি চিঞৰ বাখৰ কৰি আছোঁ,সেই অসম নামটোও আহিছে ত্ৰয়োদশ শতিকাৰ পাছৰপৰাহে।ইতিহাসবিদসকলে দাবী কৰে যে অসমত প্ৰস্তৰ-নৱপ্ৰস্তৰ যুগৰ পৰাই মানৱ সভ্যতা গঢ় লৈ উঠিছিল।অসমলৈ মূলত: তিনিটা কাৰণত মানুহ প্ৰব্ৰজিত হৈছিল-\n১)ইয়াৰ সাৰুৱা ভূমিৰ প্ৰতি আকৰ্ষণ\n২)ইয়াৰ ভৌগোলিক অৱস্থিতি\n৩)প্ৰাকৃতিক সম্পদৰ সহজলভ্যতা\nঅসমত প্ৰায় ২০০০ খ্ৰী:পূ:ৰ পৰাই প্ৰব্ৰজন আৰম্ভ হয়।তেতিয়াৰ অসম আৰু এতিয়াৰ অসমৰ মাজত বৃহৎ তফাৎ আছে।সেই সময়ৰ অসমত অষ্ট্ৰেলীয়,মঙ্গোলীয় তথা ককেছীয় প্ৰজাতিৰ লোকে বসবাস কৰিছিল।\nকনকলাল বৰুৱাৰ মতে,অষ্ট্ৰেলীয় প্ৰজাতিৰ লোকসকল অসম ভূমিত প্ৰস্তৰ যুগতেই বসবাস কৰিছিল।তেওঁলোকৰ নাক বহল,মুখ ঠেক,গাৰ বৰণ ক’লা,চুলি কেকোৰা,নোম বেছি আৰু ওখ হয়।বৰ্তমান মেঘালয়ৰ খাচীসকল,জয়ন্তীয়াসকল আৰু ছিনটেংসকল অষ্ট্ৰেলীয় জনগোষ্ঠীৰ অন্তৰ্ভুক্ত।অসমত তেওঁলোকৰ ৰূপ পৰিশুদ্ধ ৰূপত নাই।\nঅসমৰ জনসংখ্যাৰ এক বৃহৎ অংশ অধিকাৰ কৰি আছে মঙ্গোলীয় প্ৰজাতিৰ লোকে।তেওঁলোক চীনৰ অধিবাসী আছিল বুলি কোৱা হয়।তেওঁলোকৰ হনু ডাঙৰ,চকু সৰু আৰু টনা,নাক চেপেটা হয়।বৰ্তমান অসমত বাস কৰি থকা গাৰো,বড়ো,তিৱা,নগা,কাৰ্বি,দেউৰী,চুতীয়া,বৰাহী,কোচ আদি লোকসকল মঙ্গোলীয় প্ৰজাতিৰ অন্তৰ্ভুক্ত।\nককেছীয়সকল অসমলৈ তুলনামুলকভাৱে দেৰিকৈ আহিছিল।বৰ্তমান অসমৰ ব্ৰাহ্মণ,যোগী,মহন্ত,শূদিৰ,গণকলিতা আদি লোক এই প্ৰজাতিৰ অন্তৰ্গত।\nত্ৰয়োদশ শতিকাত কামৰূপলৈ অহা আহোমসকল মঙ্গোলীয় শ্ৰেণীৰ অন্তৰ্গত।মুছলমানসকল ইৰাণীয় আৰ্য আৰু মঙ্গোলীয় শ্ৰেণীৰ অন্তৰ্গত।মধ্য আৰু দক্ষিণ ভাৰতৰ পৰা অহা মাৰোৱাৰী তেলী আদিৰ মাজত আৰ্য আৰু দ্ৰাবিড় দুয়োটা প্ৰজাতিৰেই লক্ষণ বিদ্যমান।\nকথাখিনি যুকিয়াই চালে দেখা যায় যে বৰ্তমান অসমৰ অধিবাসী প্ৰায় সকলোবোৰেই প্ৰব্ৰজনকাৰী।\nঅনুপ্ৰৱেশ আৰু অসম:\nঅসমৰ দৰে ভৌগোলিকভাৱে অকলশৰীয়া আৰু তুলনামুলকভাৱে কম সচেতন লোকেৰে গঠিত অসম নামৰ প্ৰদেশখনক কেন্দ্ৰীয় চৰকাৰে মাহীআইৰ দৃষ্টিৰে চাই আহিছে।অনুপ্ৰৱেশৰ সমস্যা সমাধানৰ দায়িত্ব কেন্দ্ৰীয় চৰকাৰৰ হাততহে আছে।এই সমস্যাৰ দীৰ্ঘস্থায়িতাৰ সম্ভেদ পায় প্ৰাক্তন মুখ্যমন্ত্রী গোপীনাথ বৰদলৈয়ে তদানীন্তন প্ৰধানমন্ত্রী জৱাহৰলাল নেহৰুক অনুৰোধ জনাইছিল।কিন্তু তেওঁ বৰদলৈক ঠেক মনোবৃত্তিৰ বুলি তিৰষ্কাৰ কৰি পঠাই দিছিল।বৰ্তমানলৈকে অসমৰ সীমান্ত চীল কৰা নহ’ল।১৭৮৯ চনত ঔপেনিৱেশিকতা স্থাপন,১৮২৫ চনৰ ইয়াণ্ডাবু সন্ধি,১৯০৫ চনৰ বংগ ভংগ তথা ভাসানীৰ আন্দোলনৰ সময়ত ইনাৰ লাইন পাৰমিট উঠাই দিয়া-এই সকলোবোৰ পৰোক্ষভাৱে অসমৰ অনুপ্ৰৱশ সমস্যাৰ বাবে দায়ী।সেয়ে,বৰ্তমান উন্মুক্ত সীমান্তৰ কাইটিয়া তাঁৰ পাৰ হৈ নিতৌ বিদেশীৰ অহা-যোৱা চলে ৰাজ্যখনলৈ।অসমলৈ হোৱা বৃহৎ অনুপ্ৰৱেশকেইটা হৈছে-দেশ বিভাজনৰ পাছত হোৱা ধৰ্মীয়-সাম্প্ৰদায়িক হিন্দু বঙালী,বৌদ্ধৰ অনুপ্ৰৱেশ,১৯৫০ চনত ইন্দো নেপাল সন্ধিৰ ফলত হোৱা নেপালীৰ প্ৰব্ৰজন,১৯৫০ চনত নেহৰু-লিয়াকৰ প্ৰব্ৰজনৰ পাছত হোৱা প্ৰব্ৰজন,১৯৭১-৭৩ চনলৈকে হোৱা হিন্দু-মুছলমান অনুপ্ৰৱেশ ইত্যাদি।অনুপ্ৰৱেশৰ ফলত অসমত বিভিন্ন সমস্যাৰ সৃষ্টি হৈছে।তাৰে ভিতৰত জনগাঁথনিৰ সমস্যা,আৰ্থ-সামাজিক সন্ত্রাসবাদ,দৰিদ্ৰতা,সংস্থাপনহীনতা আদি প্ৰধান।অসমত বৰ্তমানেও প্ৰসূতিৰ মৃত্যুত প্ৰথম আৰু নৱজাতকৰ মৃত্যুত দ্বিতীয়।তেনেস্থলত আমি অনুপ্ৰৱেশকাৰীৰ বোজা ল’বলৈ সক্ষমনে?\nএন.আৰ.চি.ৰ শেহতীয়া তথ্য মতে অসমৰ ৩৩ মিলিয়ন মানুহৰ ভিতৰত ১.৯ মিলিয়ন মানুহৰ অৱস্থিতি অবৈধ।কিন্তু বিষয়ৰ গভীৰতালৈ চিন্তা কৰিলে দেখা পাম,প্ৰকৃততে এই ১.৯ মিলিয়ন লোকক স্বগৃহলৈ ঘূৰাই পঠিওৱাওটো সম্ভৱ হ’বনে?বা চৰকাৰে ভোট বেংকৰ স্বাৰ্থত তেওঁলোকক ঘূৰাই পঠিয়াবনে?সেয়া এক গুৰুত্বপূৰ্ণ প্ৰশ্ন!\nপ্ৰব্ৰজন বনাম সাম্প্ৰদায়িকতা:\nঐতিহাসিক দৃষ্টিভংগীৰে চালে দেখা পাম যে প্ৰত্যেক মানুহেই প্ৰব্ৰজনকাৰী।প্ৰব্ৰজন নোহোৱা হ’লে আজি বিশ্বত অত বাৰেবহনীয়া সংস্কৃতি নাথাকিলেহেঁতেন।প্ৰব্ৰজনকাৰীসকলক বহুক্ষেত্ৰত অপৰাধী সজাই আমি প্ৰকৃততে মানৱতাক বিসৰ্জন দিছোঁ।বৰ্তমান একবিংশ শতিকাৰ দ্বিতীয়াৰ্ধৰ শেষ স্তৰত সকলো প্ৰব্ৰজনকাৰী কেৱল মৌলিক প্ৰয়োজনৰ বাবে আমাৰ দেশলৈ নাহে।তেওঁলোকৰ প্ৰতি বিদ্বেষমূলক আচৰণ আমি প্ৰায়েই পুহি ৰাখোঁ।যিটো অশোভনীয়।কিছুমান মানুহে ৰাজনৈতিক মুনাফা আদায়ৰ বাবে মানৱতাক গৰ্হিত কৰি মুছলমান প্ৰব্ৰজনকাৰীক বা তথাকথিত বাংলাদেশীসকলক ৰাইজৰ আওতালৈ আনি হিন্দু অনুপ্ৰৱেশকাৰীসকলক উপেক্ষা কৰিছে।নাগৰিকত্ব সংশোধনী আইনৰ ক্ষেত্ৰটো দেখা গ’ল এই বৈষম্য।মাৰ্কিন যুক্তৰাষ্ট্ৰৰ ২০২০ চনৰ এটি সমীক্ষা অনুসৰি,ভাৰতবৰ্ষত ২০১৯ চনত ১৭.৫ মিলিয়ন লোক প্ৰব্ৰজিত হৈছে।যিটো ভাৰতীয় জনসংখ্যাৰ এটি ক্ষুদ্ৰ অংশ।কিন্তু সংযুক্ত আৰব প্ৰদেশৰ মুঠ জনসংখ্যাৰ ৩০ শতাংশই ভাৰতীয় প্ৰব্ৰজনকাৰী।কিন্তু তেওঁলোকৰ ৰাষ্ট্ৰত আমাৰ দৰে বৈষম্য দেখিছেনে?নাই।আমাৰ মনত কৌশলপূৰ্ণভাৱে এই ঘৃণা ভাব জাপি দিয়া হৈছে।যিয়ে ৰাজনীতি এক বৃহৎ মুনাফা আদায়ৰ বাট মুকলি কৰিছে।এই কৌশলটোৱে ভাৰতীয় সংবিধানৰ ধৰ্ম-নিৰপেক্ষ বৈশিষ্ট্যত তীব্ৰ আঘাত হানিছে।আমাৰ অত্যধিক আবেগপ্ৰৱণতাইও কেতিয়াবা বাংলাদেশক শত্ৰু হিচাপে গণ্য কৰোৱাইছে।কিন্তু বাংলাদেশৰ লোকসকলৰ এই ঘৃণা ভাৱ আমাতকৈ কিছু কম।এৰশ্বাদ-বিৰোধি জন-আন্দোলনেই ইয়াৰ প্ৰমাণ।এবাৰ কথা প্ৰসংগত এগৰাকী মুছলিম বন্ধুৱে কৈ উঠিছিল-“অসমত মুছলিম হৈ জন্ম হোৱাতকৈ পাপ নাই।”বুকুখন মোচৰ খাই উঠিছিল।\nঅনুপ্ৰৱেশ এক বৃহৎ সমস্যা।এই সমস্যা সম্পূৰ্ণ বন্ধ কৰা কেতিয়াও সম্ভৱ নহয়।কিন্ত্ত কিছু কিছু ক্ষেত্ৰত ইয়াৰ নিয়ন্ত্রণৰ প্ৰয়োজনীয়তা আছে।বিশেষকৈ তৃতীয় বিশ্বৰ দেশসমূহত।অতীতত অসমলৈ অহা লোকসকল অসমীয়া জাতিগঠন প্ৰক্ৰিয়াত জাহ গ’ল।সমন্বয় সাধন হ’ল।কিন্ত্ত শেহতীয়াকৈ অহা অনুপ্ৰৱেশকাৰীসকলে যি সমস্যাৰ সৃষ্টি কৰিছে তাৰ বাবে তেওঁলোকৰ মাজত শিক্ষা,সচেতনতা আৰু কৰ্মসংস্কৃতিৰ বীঁজ ৰোপন কৰিব লাগিব।\nলেখিকা শাশ্বতী সভাপণ্ডিত দেৱীচৰণ বৰুৱা ছাত্ৰী মহাবিদ্যালয়ৰ ছাত্ৰী\nপ্ৰকাশিত মন্তব্য লেখিকাৰ নিজা।